ישיבת מליאה, כנסת 23, פרוטוקול מספר 17, 2020-04-23 00:00

בנימין (בני) גנץ: חברי הכנסת, היום יום חמישי, כ"ט בניסן התש"ף, 23 באפריל 2020.

בנימין (בני) גנץ: אני מתכבד לפתוח את ישיבת הכנסת.

בנימין (בני) גנץ: הודעה למזכירות הכנסת.

בנימין (בני) גנץ: בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת –      לקריאה שנייה ולקריאה שלישית: הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (מעצר חשוד בעת מניעה לקדם חקירה), התש"ף–2020, שהחזירה הוועדה המיוחדת בעניין ההתמודדות עם נגיף הקורונה.

ירדנה מלר-הורוביץ: לדיון מוקדם – החל בהצעת חוק פ/175/23 וכלה בהצעת חוק פ/280/23: הצעת חוק השוואת תשלומים לחיילים בודדים ילידי ישראל וחיילים בודדים שנולדו מחוץ לישראל, התש"ף–2020, מאת חבר הכנסת איתן גינזבורג; הצעת חוק בתי קברות צבאיים (תיקון – חיילים זכאי חוק השבות), התש"ף–2020, מאת חבר הכנסת אלעזר שטרן; הצעת חוק כהונתם של ראשי גופים ביטחוניים, התש"ף–2020, מאת חבר הכנסת אלעזר שטרן; הצעת חוק מענק הסתגלות מיוחד לבני 67 ומעלה (הוראת שעה – נגיף הקורונה), התש"ף–2020, מאת חברת הכנסת מירב כהן; הצעת חוק צער בעלי חיים (הגנה על בעלי חיים) (תיקון – איסור על זיווג ומכירה של כלבים וחתולים), התש"ף–2020, מאת חברת הכנסת תמר זנדברג; הצעת חוק התרבות והאומנות (תיקון – תקציב התרבות), התש"ף–2020, מאת חברי הכנסת עפר שלח ואורלי פרומן; הצעת חוק להנצחת הרב עובדיה יוסף (ציון זכרו ופועלו), התש"ף–2020, מאת חברי הכנסת מיכאל מלכיאלי ומשה אבוטבול; הצעת חוק יום ציון לאומי לתרומתה ולפועלה של העדה הדרוזית (תיקון – חובת לימוד במוסדות חינוך), התש"ף–2020, מאת חברת הכנסת ע'דיר כמאל מריח; הצעת חוק הרשויות המקומיות (מנהל מחלקת תרבות), התש"ף–2020, מאת חברי הכנסת עפר שלח ואורלי פרומן; הצעת חוק סדנאות הכשרה לשוויון מגדרי בגיל הרך, התש"ף–2020, מאת חברת הכנסת תמר זנדברג; הצעת חוק צער בעלי חיים (הגנה על בעלי חיים) (תיקון – איסור מכירת פרוות), התש"ף–2020, מאת חברת הכנסת תמר זנדברג; הצעת חוק חובת תשלום בשוברים, התש"ף–2020, מאת חברי הכנסת יעקב אשר, משה גפני ואורי מקלב; הצעת חוק החזר גביית יתר (תיקוני חקיקה), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הגנת הצרכן (תיקון – סימון תאריך ייצור ומועד תפוגה עברי), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק פיקוח על מחירי מצרכים ושירותים (תיקון – פיקוח על מוצרי מזון לתינוקות), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק החזר גביית יתר (תיקוני חקיקה), התש"ף–2020, מאת חברי הכנסת עפר שלח ורם שפע; הצעת חוק חניה לנכים (תיקון – תג נכה אישי), התש"ף–2020, מאת חברת הכנסת חוה אתי עטייה; הצעת חוק לתיקון פקודת התעבורה (מאגר מידע של ניקוד מסוכנות לעניין נהגים מקצועיים), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק לתיקון פקודת התעבורה (הקמת מערך מידע וניתוח נתונים לשיפור התחבורה הציבורית), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק דמי נסיעה לסטודנטים בתחבורה ציבורית (תיקוני חקיקה), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק משק החשמל (תיקון – גביית תשלומים), התש"ף–2020, מאת חבר הכנסת מיכאל מלכיאלי; הצעת חוק הגנת הצרכן (תיקון – איסור על שיווק טלפוני למספר הרשום במאגר "אל תתקשרו אלי"), התש"ף–2020, מאת חברי הכנסת אורי מקלב, משה גפני ויעקב אשר; הצעת חוק הגנת הצרכן (תיקון – ביטול עסקת מכר מרחוק למתן שירותי תיירות), התש"ף–2020, מאת חברי הכנסת מיכל שיר סגמן, מיכאל מלכיאלי ואיתן גינזבורג; הצעת חוק לתיקון פקודת הבנקאות (הגבלת עמלת פירעון מוקדם של הלוואה לדיור), התש"ף–2020, מאת חברי הכנסת שלמה קרעי, יעקב אשר, משה ארבל, דסטה גדי יברקן ויעקב טסלר; הצעת חוק הבנקאות (שירות ללקוח) (תיקון – מועדי החזר של הלוואה לדיור), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הבנקאות (שירות ללקוח) (תיקון – שירות מקוון ללקוח), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הגנת הצרכן (תיקון – הארכת תקופת האחריות), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הגנת הצרכן (תיקון – השוואת תנאי צרכן ונותן שירות בעניין החזרת טובין), התש"ף–2020, מאת חבר הכנסת מיכאל מלכיאלי; הצעת חוק הגנת הצרכן (תיקון – סימון תאריך ייצור ומועד תפוגה עברי), התש"ף–2020, מאת חבר הכנסת מיכאל מלכיאלי; הצעת חוק לקידום התחרות ולצמצום הריכוזיות (תיקון – קביעת תאגיד שאינו מדווח או שותפות כחברת שכבה), התש"ף–2020, מאת חברת הכנסת מרב מיכאלי; הצעת חוק הגנת הצרכן (תיקון – הגנה על צרכנים שאינם דוברי עברית), התש"ף–2020, מאת חברות הכנסת מירב כהן וקטי קטרין שטרית; הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון – קיום אירועי תרבות בהפרדה מגדרית בשל טעמי דת), התש"ף–2020, מאת חברי הכנסת מיכאל מלכיאלי ומשה אבוטבול; הצעת חוק זכויות הדייר בדיור הציבורי (תיקון – הארכת תוקף זכאות לדירה ציבורית), התש"ף–2020, מאת חברת הכנסת חוה אתי עטייה; הצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון – גיל העובד), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק יסודות התקציב (תיקון – אישור הוועדה המשותפת לתקציב הביטחון להחלטות הממשלה להצטיידות או התעצמות), התש"ף–2020, מאת חברת הכנסת מרב מיכאלי; הצעת חוק מס ערך מוסף (תיקון – שיעור מס מופחת על מוצרי מזון בסיסיים), התש"ף–2020, מאת חברת הכנסת מרב מיכאלי; הצעת חוק-יסוד: ישראל – מדינת הלאום של העם היהודי (תיקון – שוויון, שפה והתיישבות), מאת חברי הכנסת ע'דיר כמאל מריח, יאיר לפיד, עפר שלח, מיקי לוי, אורנה ברביבאי, בועז טופורובסקי, יואב סגלוביץ', עידן רול, אלעזר שטרן, יואל רזבוזוב, מאיר כהן, רם בן ברק וקארין אלהרר; הצעת חוק לתיקון פקודת המועצות המקומיות (חובת קריאת שמות רחובות), התש"ף–2020, מאת חברת הכנסת ע'דיר כמאל מריח; הצעת חוק שיקום שכונות דרום תל אביב ותמריצים לפיזור גיאוגרפי של מסתננים (הוראת שעה), התש"ף–2020, מאת חברת הכנסת מרב מיכאלי; הצעת חוק לתיקון פקודת העדה הדתית (המרה) (גיור על ידי רב מקומי וראש ישיבה), התש"ף–2020, מאת חברי הכנסת עודד פורר, יוליה מלינובסקי קונין, יבגני סובה, אלי אבידר, חמד עמאר ואלכס קושניר; הצעת חוק הממשלה (תיקון – ועדת שרים לענייני חקיקה), התש"ף–2020, מאת חבר הכנסת איתן גינזבורג; הצעת חוק השכירות והשאילה (תיקון – הגבלה על העלאת דמי השכירות), התש"ף–2020, מאת חברת הכנסת תמר זנדברג; הצעת חוק בית המשפט לענייני משפחה (תיקון – בני זוג מאותו המין), התש"ף–2020, מאת חבר הכנסת ניצן הורוביץ; הצעת חוק חוזה הביטוח (תיקון – מניעת כפל ביטוחים), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק להגברת השקיפות בפעילותם של גופים פיננסיים (תיקוני חקיקה), התש"ף–2020, מאת חבר הכנסת יואב קיש; הצעת חוק לתיקון פקודת התעבורה (הפעלה של רמזור), התש"ף–2020, מאת חבר הכנסת בועז טופורובסקי; הצעת חוק ההוצאה לפועל (תיקון – החרגת עיקול ביטוח רפואי בידי צד שלישי), התש"ף–2020, מאת חבר הכנסת מיכאל מלכיאלי; הצעת חוק העונשין (תיקון – הרחבת הגדרת הגזענות), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הביטוח הלאומי (תיקון – דמי אבטלה למי שנמצא בהכשרה מקצועית), התש"ף–2020, מאת חברת הכנסת חוה אתי עטייה; הצעת חוק הביטוח הלאומי (תיקון – ביטול מבחן הכנסה לצורך קביעת זכאות ניצול שואה לגמלת סיעוד), התש"ף–2020, מאת חברת הכנסת חוה אתי עטייה; הצעת חוק הביטוח הלאומי (תיקון – פטור מתשלום דמי ביטוח לתלמיד על-יסודי), התש"ף–2020, מאת חבר הכנסת מיכאל מלכיאלי; הצעת חוק הבטחת הכנסה (תיקון – הצמדת הגמלה בגיל פרישה לשכר הממוצע במשק), התש"ף–2020, מאת חברת הכנסת חוה אתי עטייה; הצעת חוק לתיקון פקודת בריאות העם (תיקון – העדפות מתן רישיון למכשור רפואי בפריפריה), התש"ף–2020, מאת חבר הכנסת יזהר שי; הצעת חוק החלת הריבונות של מדינת ישראל על אזור יהודה והשומרון ובקעת הירדן, התש"ף–2020, מאת חברי הכנסת מיכל שיר סגמן ומיכאל מלכיאלי; הצעת חוק האזרחים הוותיקים (תיקון – חניה חינם לאזרח ותיק שמלאו לו 70 שנים), התש"ף–2020, מאת חברת הכנסת חוה אתי עטייה; הצעת חוק דמי מחלה (תיקון – הצהרת מחלה), התש"ף–2020, מאת חברת הכנסת חוה אתי עטייה; הצעת חוק דמי מחלה (תיקון – הצהרת מחלה), התש"ף–2020, מאת חבר הכנסת איתן גינזבורג; הצעת חוק הביטוח הלאומי (תיקון – דמי אבטלה למתמחים), התש"ף–2020, מאת חבר הכנסת מיכאל מלכיאלי; הצעת חוק החלת הריבונות של מדינת ישראל בחבלי יהודה ושומרון, התש"ף–2020, מאת חבר הכנסת יואב קיש; הצעת חוק הביטוח הלאומי (תיקון – מענק לידה אחיד מילד שני ואילך), התש"ף–2020, מאת חבר הכנסת מיכאל מלכיאלי; הצעת חוק ביטוח בריאות ממלכתי (תיקון – ביטול הגבלת זכותו של תושב גלמוד ששהה מחוץ לישראל), התש"ף–2020, מאת חברת הכנסת חוה אתי עטייה; הצעת חוק הביטוח הלאומי (תיקון – ביטול מבחן ההכנסה לצורך קבלת גמלת סיעוד), התש"ף–2020, מאת חברת הכנסת חוה אתי עטייה; הצעת חוק החלת הריבונות של מדינת ישראל בחבלי יהודה והשומרון, התש"ף–2020, מאת חברי הכנסת שלמה קרעי, משה ארבל, דסטה גדי יברקן ויעקב טסלר; הצעת חוק הרחבת ההגדרה "חבלת שירות" לעניין תגמולים ושיקום (תיקוני חקיקה), התש"ף–2020, מאת חברי הכנסת עפר שלח וחילי טרופר; הצעת חוק שכר מינימום (תיקון – עוולה נזיקית וקובלנה), התש"ף–2020, מאת חברת הכנסת חוה אתי עטייה; הצעת חוק שוויון זכויות לאנשים עם מוגבלות (תיקון – דיור בקהילה וסיוע אישי), התש"ף–2020, מאת חברת הכנסת חוה אתי עטייה; הצעת חוק הביטוח הלאומי (תיקון – התפטרות הורה על מנת לטפל בילדו), התש"ף–2020, מאת חבר הכנסת מיכאל מלכיאלי; הצעת חוק שוויון זכויות לאנשים עם מוגבלות (תיקון – בירור תלונות ופיקוח על שמירת זכויות של אנשים עם מוגבלות במסגרות מגורים), התש"ף–2020, מאת חברת הכנסת חוה אתי עטייה; הצעת חוק השוואת תנאי שכר לקבוצות שאסור להפלותן (תיקוני חקיקה), התש"ף–2020, מאת חברת הכנסת חוה אתי עטייה; הצעת חוק הצבת מכשירי החייאה במקומות ציבוריים (תיקון – בדיקות תקינות שנתיות ותיעודן), התש"ף–2020, מאת חברת הכנסת חוה אתי עטייה; הצעת חוק הפנסיה (מועד תחילת הביטוח הפנסיוני), התש"ף–2020, מאת חברת הכנסת חוה אתי עטייה; הצעת חוק המשתתף החופשי, התש"ף–2020, מאת חברת הכנסת חוה אתי עטייה; הצעת חוק הביטוח הלאומי (תיקון – זכות המוסד לתביעה), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק המשתתף החופשי, התש"ף–2020, מאת חבר הכנסת ניצן הורוביץ; הצעת חוק ביטוח בריאות ממלכתי (תיקון – תוספת קבועה לסל שירותי הבריאות לעדכון טכנולוגיות רפואיות חדשות, תרופות, מכשור ושיטות טיפול), התש"ף–2020, מאת חברת הכנסת קרן ברק; הצעת חוק זכויות החולה (תיקון – זכות מטופל לקבל רשומות רפואיות), התש"ף–2020, מאת חבר הכנסת יאיר גולן; הצעת חוק הביטוח הלאומי (תיקון – תנאי זכאות לדמי לידה), התש"ף–2020, מאת חברת הכנסת תמר זנדברג; הצעת חוק ביטוח בריאות ממלכתי (תיקון – זמן סביר לעניין שירות רפואי), התש"ף–2020, מאת חברת הכנסת קרן ברק; הצעת חוק הביטוח הלאומי (תיקון – תשלום גמלה בעד תקופה שקדמה להגשת התביעה), מאת חברת הכנסת חוה אתי עטייה; הצעת חוק הפסיכולוגים (תיקון – איסור טיפולי המרה), התש"ף–2020, מאת חבר הכנסת ניצן הורוביץ; הצעת חוק זכויות נפגעי מערכות ישראל ופעולות איבה בהליכי חקירה, התש"ף–2020, מאת חברי הכנסת עפר שלח ורם בן ברק; הצעת חוק עובדים זרים (תיקון – ביטול הצורך בהיתר להעסקת עובד זר מומחה לתקופה קצרה), התש"ף–2020, מאת חבר הכנסת איתן גינזבורג; הצעת חוק מערך החוץ וההסברה, התש"ף–2020, מאת חברי הכנסת עפר שלח, קארין אלהרר ויואב סגלוביץ'; הצעת חוק בתי קברות צבאיים (תיקון – כיתוב על מצבה צבאית), התש"ף–2020, מאת חברי הכנסת עפר שלח, אורנה ברביבאי ורם בן ברק; הצעת חוק הממשלה (תיקון – ועדת שרים לענייני ביטחון לאומי), התש"ף–2020, מאת חברי הכנסת עפר שלח, רם בן ברק ויאיר לפיד; הצעת חוק החלת ריבונות ישראל בשטח בקעת הירדן וצפון ים המלח, התש"ף–2020, מאת חברי הכנסת שלמה קרעי, משה ארבל ודסטה גדי יברקן; הצעת חוק הנחה לחיילי צה"ל בשירות סדיר בדמי נסיעה בתחבורה ציבורית, התש"ף–2020, מאת חברי הכנסת עפר שלח ואלעזר שטרן; הצעת חוק החלת ריבונות ישראל בשטח בקעת הירדן וצפון ים המלח, התש"ף–2020, מאת חברת הכנסת מאי גולן; הצעת חוק החלת ריבונות ישראל בשטח בקעת הירדן, התש"ף–2020, מאת חבר הכנסת יואב קיש; הצעת חוק הפיקוח על יצוא ביטחוני (תיקון – הגבלות על יצוא ביטחוני לכוחות ביטחון שביצעו הפרות חמורות של זכויות אדם), התש"ף–2020, מאת חברת הכנסת תמר זנדברג; הצעת חוק שירות ביטחון (תיקון – עיון חוזר בפטור מטעמי הכרה דתית שהושג במרמה), התש"ף–2020, מאת חברי הכנסת עפר שלח ובועז טופורובסקי; הצעת חוק הצמדת תשלומים לחיילים בודדים למדד המחירים לצרכן, התש"ף–2020, מאת חברת הכנסת חוה אתי עטייה; הצעת חוק השוואת תשלומים לחיילים בודדים ילידי ישראל וחיילים בודדים שנולדו מחוץ לישראל, התש"ף–2020, מאת חברת הכנסת חוה אתי עטייה; הצעת חוק שירות המילואים (תיקון – מטרת שירות המילואים), התש"ף–2020, מאת חברי הכנסת עפר שלח ורם בן ברק; הצעת חוק הביטוח הלאומי (תיקון – פטור מתשלום דמי ביטוח לסטודנטים בשל הכנסות הוריהם), התש"ף–2020, מאת חברת הכנסת חוה אתי עטייה; הצעת חוק פסילת חבר מועצה מועמד למלא מקום ראש רשות מקומית שהושעה בשל הגשת כתב אישום (תיקוני חקיקה), התש"ף–2020, מאת חברת הכנסת תמר זנדברג; הצעת חוק התכנון והבנייה (תיקון – תוקף היתר הבנייה), התש"ף–2020, מאת חברי הכנסת מיכאל מלכיאלי ומשה אבוטבול; הצעת חוק הביטוח הלאומי (תיקון – הרחבת הזכאות למענק פטירה), התש"ף–2020, מאת חברת הכנסת חוה אתי עטייה; הצעת חוק למניעת העישון במקומות ציבוריים והחשיפה לעישון (תיקון – הוספת מקומות ציבוריים שהעישון בהם אסור), התש"ף–2020, מאת חברת הכנסת תמר זנדברג; הצעת חוק החזר דמי נסיעה במונית לבית החולים (תיקוני חקיקה), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הביטוח הלאומי (תיקון – שינוי המונח נכה), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק הביטוח הלאומי (תיקון – ניכוי הכנסה חודשית שלא מעבודה או ממשלח יד), התש"ף–2020, מאת חברי הכנסת יעקב אשר, משה גפני ואורי מקלב; הצעת חוק לתיקון פקודת הסמים המסוכנים (זנים תעשייתיים של קנבוס), התש"ף–2020, מאת חברת הכנסת תמר זנדברג; הצעת חוק לתיקון פקודת הסמים המסוכנים (הוספת חומר קנבוס כחומר בעל תועלת רפואית), התש"ף–2020, מאת חברת הכנסת תמר זנדברג; הצעת חוק ביטוח פיקדונות בתאגיד בנקאי, התש"ף–2020, מאת חברי הכנסת שלמה קרעי, יעקב אשר, משה ארבל ויעקב טסלר; הצעת חוק-יסוד: הממשלה (תיקון – ממשלת חילופים), מאת חברי הכנסת איתן גינזבורג, מכלוף מיקי זוהר, אבי ניסנקורן, יעקב אשר, יואב בן צור, איציק שמולי, אורלי לוי אבקסיס וצבי האוזר.

ירדנה מלר-הורוביץ: כמו כן, הונחו היום על שולחן הכנסת, בהתאם לסעיף 73(א) לתקנון הכנסת, תקנות שעת חירום (נגיף הקורונה החדש – הגבלת פעילות) (תיקון מס' 6), התש"ף–2020 – החלטה מס' 5008.

ירדנה מלר-הורוביץ: תודה.

בנימין (בני) גנץ: תודה.

בנימין (בני) גנץ: חבריי וחברותיי חברי הכנסת, אני מבקש לפתוח את יום הדיונים הזה ולברך את חברי הכנסת המוסלמים ואת כל אזרחי ישראל המוסלמים לרגל חודש הרמדאן, שצפוי להתחיל הערב ומחר, בברכת רמדאן כרים.

בנימין (בני) גנץ: אני חייב לציין, ושמח לציין, שבשבועות האחרונים אני רואה את חברי הכנסת הערבים ואת הנהגת החברה הערבית פועלים באחריות בנושא המאבק בקורונה ומסייעים בידי הציבור שאותו הם מייצגים לעבור את התקופה הזאת בצורה הטובה ביותר.

בנימין (בני) גנץ: אני רואה אותם מגיעים ליישובים, פועלים בכנסת, נוהגים באחריות ציבורית מעוררת כבוד, ועל כך ברכתי, הערכתי ותודתי העמוקה מסורות לכם.

בנימין (בני) גנץ: אתם מוכיחים מנהיגות לאומית משמעותית בימי חירום עבור כלל המדינה.

בנימין (בני) גנץ: כנסת ישראל תתפקד בתקופת הרמדאן אך נעשה את כל מה שנדרש כדי להקל על חברי הכנסת המוסלמים.

בנימין (בני) גנץ: הנחיה ברוח זו כבר הועברה לכלל הגורמים המינהלתיים הרלוונטיים.

בנימין (בני) גנץ: הבית הזה הוא מקום שבו מייצגים את כל אזרחי ישראל, מכל הדתות, העדות והעמדות, וכך זה יישאר ויישמר.

בנימין (בני) גנץ: ממקום מושבי אני פונה לכל אזרחי ישראל המוסלמים ומבקש מהם לנהוג באחריות, להישמע להנחיות משרד הבריאות בנוגע לתפילות ולקיים את מנהגי החג בחיק המשפחה המצומצמת, עם כל הקושי הכרוך בדבר.

בנימין (בני) גנץ: תודה מיוחדת מסורה לאזרחי ישראל המוסלמים הפעילים בצוותי הרפואה וצוותי החירום, המצילים חיי אדם בשגרה וביתר שאת בחודשים האחרונים, בתנאים לא פשוטים ותוך סיכון עצמי לא מבוטל.

בנימין (בני) גנץ: אני מקווה שלמרות התקופה שאותה אנו עוברים תצליחו גם אתם לקיים את מנהגי הרמדאן ולציין את החודש הזה באופן מכובד, משפחתי ומועיל.

בנימין (בני) גנץ: רמדאן כרים, כול עאם ואנתום בח'יר.

בנימין (בני) גנץ: חברי הכנסת, אנו נצא להפסקה כדי שתוכל הוועדה המסדרת להתכנס לדיון בפטור מחובת הנחה להצעת חוק-יסוד: הממשלה (תיקון – ממשלת חילופים).

בנימין (בני) גנץ: לאחר ההפסקה תתחדש ישיבת הכנסת ויתקיים הדיון בהצעת החוק הפרטית, ואחריו – בהצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (מעצר חשוד בעת מניעה לקדם חקירה), התש"ף

בנימין (בני) גנץ: –2020, בקריאה השנייה ובקריאה השלישית.

בנימין (בני) גנץ: מכובדיי, כדי להקל על ההצבעות הרבות שצפויות היום על הצעות החוק וכדי להקל במעלה הדרך על עבודת הכנסת בצורה תקינה ובטוחה, נפרוס את מקומות הישיבה של חברי הכנסת גם על פני היציע המיוחד ויציע הציבור, ולכל אחד יהיה מקום שממנו יוכל לומר את הצבעתו ולהביע את דבריו.

בנימין (בני) גנץ: כך נוכל לשמר את תפקוד הכנסת בצורה בטוחה.

בנימין (בני) גנץ: כך נוכל לזרז את ההצבעות.

בנימין (בני) גנץ: גורמי הכנסת יעשו את העבודה באופן שבו לקראת השבוע הבא אותן הצבעות באותם מקומות יתבצעו באופן אלקטרוני, כך שנוכל לייעל את עבודתנו ולהקדיש את מרב הזמן לדיון במהות, ולא לטכניקה של כניסה ויציאה מהמליאה להצבעות שמיות.

בנימין (בני) גנץ: אני מכריז על הפסקה בדיון.

בשעה 11: << נושא >> מסמכים שהונחו על שולחן הכנסת << נושא >>

יעקב מרגי: חבריי חברי הכנסת, אני מחדש את הישיבה.

יעקב מרגי: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונח היום על שולחן הכנסת הסכם קואליציוני לכינון ממשלת חירום ואחדות לאומית בין סיעת הליכוד לבין סיעת כחול לבן.

ירדנה מלר-הורוביץ: תודה.

הצעת חוק-יסוד: [הצעת חוק פ/280/23; נספחות.

הצעת חוק-יסוד: ]

יעקב מרגי: אני מזמין את חבר הכנסת איתן גינזבורג לנמק את הצעת החוק.

יעקב מרגי: לרשותך עד עשר דקות.

יעקב מרגי: בבקשה.

יעקב מרגי: בבקשה, אדוני.

איתן גינזבורג: אדוני היושב-ראש, תודה.

איתן גינזבורג: חבריי חברי הכנסת, כנסת נכבדה, אני מתכבד להציג את הצעת חוק-יסוד: הממשלה (תיקון – ממשלת חילופים).

איתן גינזבורג: לנוכח המשבר ההיסטורי שאליו נקלעה מדינת ישראל עקב התפשטות נגיף הקורונה, ועקב המשבר החוקתי שאליו מדינת ישראל נקלעה מאז קבלת החוק להתפזרות הכנסת העשרים ביום י"ח בטבת התשע"ט – –

תמר זנדברג: תפסיקו להגיד שזה בגלל המשבר – – –

יעקב מרגי: תודה רבה.

יעקב מרגי: בישיבה, את יכולה לקרוא בישיבה.

איתן גינזבורג: – – שהוביל לשלוש מערכות בחירות רצופות, נחתם הסכם קואליציוני לכינון ממשלת חירום ואחדות לאומית.

איתן גינזבורג: כדי לאפשר את הקמת הממשלה ולקצר משברים דומים בעתיד מוצע לערוך שינויים שונים בחוק-יסוד: הממשלה, חוק-יסוד: הכנסת, וחוק הממשלה, התשס"א–2001.

איתן גינזבורג: ראשית, מוצע – – –

תמר זנדברג: – – –

איתן גינזבורג: אדוני.

יעקב מרגי: תמר – תאמיני לי, לא מצליחים לשמוע אותו.

יעקב מרגי: חברי הכנסת, הערות אפשר בישיבה, בבקשה.

יעקב מרגי: רק לשבת.

איתן גינזבורג: ראשית, מוצע לתקן את חוק-יסוד: הממשלה, ולקבוע כי ממשלה, יכול שתהיה ממשלת חילופים – ממשלת רוטציה – שהיא ממשלה שבמהלך כהונתה יעמדו בראשה לסירוגין חבר הכנסת שהרכיב את הממשלה וחבר כנסת נוסף, שייכנס לתפקידו בתאריך נקוב שיוצהר עליו כבר במועד כינון הממשלה, ללא צורך בהצבעת אמון נוספת של הכנסת.

תמר זנדברג: – – –

איתן גינזבורג: חברי הכנסת, על פי ההסדר המוצע, חבר הכנסת שמיועד להיות ראש הממשלה, וכן חבר הכנסת שכיהן כראש הממשלה עובר לחילופים, יכהן מכוח חוק-היסוד כממלא מקומו של ראש הממשלה, ולא יהא בכוחו של ראש הממשלה להעבירו מתפקידו, וזאת בשני חלקי כהונתה של הממשלה.

איתן גינזבורג: הסכמתו של ראש הממשלה החלופי תהיה דרושה לצורך הפעלת סמכויות שונות המצויות בידי ראש הממשלה, ובכלל זה הסמכות לפיזור הכנסת, הסמכות להתקנת תקנות שעת חירום והסמכות לפיטורי שר וסגן שר שהם בעלי זיקה לראש הממשלה החלופי.

איתן גינזבורג: עוד מוצע כי לאור מעמדו הבכיר של ראש הממשלה החלופי לא ניתן יהיה לפטרו, ולעניין חלק מההסדרים הקבועים בחוק-היסוד מעמדו יהיה כמו של ראש הממשלה ולא כמו של שר רגיל, כגון לעניין העמדתו לדין והפסקת כהונתו מחמת עבירה.

מאיר כהן: אבל ניתן יהיה לקרקס אותו – – –

איתן גינזבורג: בנוסף, מוצע לקבוע הסדרים מיוחדים שיחולו אם ראש הממשלה, או ראש הממשלה החלופי, חדל לכהן בשל התפטרות מבחירה, פטירה, נבצרות בריאותית וכיוצא בכאלה.

איתן גינזבורג: בניגוד לדין הקיים, שבו אם ראש הממשלה חדל לכהן בשל התפטרות, פטירה או נבצרות דרך קבע יראו את הממשלה כאילו התפטרה, על פי ההסדר המוצע, חברי הכנסת, במקרים הקבועים במפורש בחוק, גם אם ראש הממשלה חדל לכהן הממשלה תמשיך לכהן, וראש הממשלה החלופי יתמנה לראש הממשלה במקומו.

איתן גינזבורג: במקרים אחרים יחול הכלל הרגיל, ויראו את הממשלה כאילו התפטרה והממשלה וראש הממשלה ימשיכו את תפקידם עד לכינון ממשלה.

איתן גינזבורג: כמו כן, מוצע לקבוע כי בממשלת החילופים כל שר יזוהה כבעל זיקה לראש הממשלה או לראש הממשלה החלופי ויישמר שוויון בכוח ההצבעה בממשלה בין השרים בעלי הזיקה לראש הממשלה לבין השרים בעלי הזיקה לראש הממשלה החלופי.

איתן גינזבורג: ראש הממשלה החלופי רשאי להעביר מכהונתו שר או סגן שר בעל זיקה אליו, וראש הממשלה יוכל להעביר מכהונתו שר או סגן שר שהוא בעל זיקה לראש הממשלה החלופי רק בהסכמתו של האחרון.

איתן גינזבורג: כדי לתרום ליציבותה של הממשלה, מוצע לקבוע כי אם אושר חוק לפיזור הכנסת בתמיכתם של לפחות 12 מחברי הכנסת מהסיעות שהשרים שלהן בעלי זיקה לראש הממשלה, ייכנס ראש הממשלה החלופי לתפקיד ראש הממשלה עד שתיכון ממשלה חדשה.

קריאה: – – –

יעקב מרגי: תודה, אדוני.

יעקב מרגי: תודה.

איתן גינזבורג: הסדר זה ייקבע כהוראת שעה שתעמוד בתוקפה עד להשבעתה של הכנסת העשרים-וארבע.

איתן גינזבורג: כמו כן, מוצע לקבוע כי ראש הממשלה וראש הממשלה החלופי לא יהיו רשאים לעמוד בראשות הממשלה שתוקם בעקבות החלטת הכנסת להביע אי-אמון בממשלה ולהביע אמון בממשלה אחרת.

איתן גינזבורג: בנוסף, מוצע לבטל את המגבלה הקיימת על מספר השרים וסגני השרים ולקבוע כי הממשלה רשאית למנות שר נוסף במשרד, ולקבוע כי יכול שיהיו שני סגנים במשרד אחד.

יעקב מרגי: חברי הכנסת, למרות שהגדילו את מספר הח"כים והגבילו אותם ל-36, אני מבקש להקפיד על ההנחיות ולשמור על מרחק של שני מטרים.

יעקב מרגי: כמו כן, לעטות מסכות.

יעקב מרגי: חברי הכנסת מתבקשים לעטות מסכות.

יעקב מרגי: בבקשה.

איתן גינזבורג: כמו כן, מוצע לערוך שני תיקונים לחוק-יסוד: הכנסת, כהוראת שעה.

איתן גינזבורג: הראשון – לקבוע כי תקופת כהונתה של הכנסת העשרים-ושלוש תקוצר ותעמוד על שלוש שנים מיום כינון הממשלה השלושים-וחמש; השני – לקבוע כי בשנת 2022 אי-קבלת חוק התקציב תוביל להתפזרות הכנסת לאחר שישה חודשים מתחילת השנה, במקום שלושה חודשים לפי ההסדר הקיים היום.

איתן גינזבורג: מוצע לקבוע, בהוראת שעה, הוראה לשריון שלפיה דרוש רוב של 75 חברי כנסת בכל שלוש הקריאות כדי לשנות את ההסדרים המתוארים לעיל, וזאת כדי להבטיח את יציבותם של ההסדרים ולהקשות על עקיפתם באמצעות תיקונם בכנסת.

איתן גינזבורג: מוצע לערוך תיקונים משלימים בחוק הממשלה.

איתן גינזבורג: כמו כן, מוצע לערוך תיקון בהוראת שעה לחוק מימון המפלגות, וברקע תיקון זה הנסיבות המיוחדות שהתעוררו בתחילת הכנסת העשרים-ושלוש, שבעקבותיהן בטרם כינון הממשלה והתגבשות הקואליציה והאופוזיציה נעשו שינויים משמעותיים בהרכב הסיעתי של הכנסת.

איתן גינזבורג: בהתאם לכך, מוצע לתקן את החוק ולקבוע כי אם בעקבות השינויים הסיעתיים נוצרה סיעה חדשה שהתפלגה על בסיס סעיף 59(1) לחוק הכנסת, היא תהיה זכאית למימון שוטף.

איתן גינזבורג: חברי הכנסת, הצעת החוק הזאת באה בעצם להסדיר סיטואציה חדשה בחוק-יסוד: הממשלה, ולקבוע סיטואציה של ממשלת אחדות – ממשלה שוויונית, ממשלה שבה שוויון הכוחות יהיה ברור ומוגדר, ממשלת אחדות שתוכל לפעול למען האזרחים.

איתן גינזבורג: אנחנו נכנסים לתוך המהלך הזה מתוך רצון למנוע בחירות רביעיות, בניגוד לכמה חברי כנסת שכנראה רוצים לגרור אותנו לבחירות רביעיות – –

קריאות: – – –

עופר כסיף: תתביישו לכם.

איתן גינזבורג: – – כשברור לכולם שאם אנחנו לא נעביר את החוק הזה – –

יעקב מרגי: חבר הכנסת כסיף.

איתן גינזבורג: – – בעוד פחות משבועיים הכנסת תתפזר ואנחנו נמצא את כולנו בבחירות רביעיות – דבר שאף אחד מאזרחי ישראל לא רוצה ולא חושב שהדבר הזה מתאים – – –

עופר כסיף: תתביישו לכם – – –

יעקב מרגי: קראת מספיק.

איתן גינזבורג: ולכן, לנוכח המצב ולנוכח הסיטואציה, ומתוך מקום של אחריות כלפי אזרחי ישראל, כדי לגרום לכך שהכנסת תתפקד באופן מלא ושתהיה ממשלה יציבה, ממשלה מכהנת, שמקבלת את אמון הכנסת – –

קריאות: – – –

איתן גינזבורג: – – ממשלה שלא תהיה ממשלה רציפה מהכנסת העשרים ולא קיבלה את האמון שלנו, אלא ממשלה שתוכל לעבוד למען האזרחים, אנחנו מציעים את ההסדר הזה; כדי שנוכל לכונן ממשלה, שהכנסת תוכל לתפקד, שהממשלה תוכל למשול ושאנחנו נוכל לטפל בצרות האמיתיות של אזרחי ישראל.

איתן גינזבורג: לכן, אבקש מחברי הכנסת לתמוך בהצעה הטרומית הזאת, לאחר שהוועדה המסדרת נתנה לה פטור מחובת הנחה – לתמוך בהצעה הטרומית לאישור החוק ולהעבירה לדיון בוועדה.

איתן גינזבורג: תודה רבה.

יעקב מרגי: תודה רבה.

יעקב מרגי: הממשלה לא רוצה להגיב?

יעקב מרגי: אני מבין שאין התנגדות של הממשלה.

יעקב מרגי: יש חבר כנסת שמתנגד?

יעקב מרגי: בבקשה, חבר הכנסת יאיר לפיד.

יעקב מרגי: עד שלוש דקות עומדות לרשותך.

יעקב מרגי: בבקשה, אדוני.

יאיר לפיד: תודה רבה, אדוני היושב-ראש.

יאיר לפיד: כנסת נכבדה, קראתי בקפידה את כל ההסכם הקואליציוני של הקמת הממשלה הזאת – מה יש בו, מה אין בו.

יאיר לפיד: יש הסבר מדוקדק איך מבזבזים 900 מיליון שקל כדי להקים ממשלת פינוקים מסואבת של 52 שרים וסגני שרים – –

קריאה: – – –

יאיר לפיד: – – רובם מיותרים, נהגים, לשכות, מזכירים, מזכירות.

קריאה: כמה עולה – – – שרצית?

יאיר לפיד: וג'ובים – המון ג'ובים לחלק – –

שלמה קרעי: איזה מזל – – –

יאיר לפיד: – – על חשבון מיליון מובטלים, על חשבון אלפי עסקים קטנים שקורסים תחת החובות בימים אלה, על חשבון מעמד הביניים הישראלי, הפראייר הנצחי שלכם.

יאיר לפיד: אני רוצה להציע לגנץ וביבי הצעה: תודיעו שאתם מצמצמים את הממשלה ל-18 שרים – אנחנו נוריד את כל ההסתייגויות מהחוק.

יאיר לפיד: הכול.

יאיר לפיד: תקימו ממשלת חירום אמיתית, 18 שרים – לא רק שלא נעכב אתכם, נעזור לכם.

קריאות: – – –

יאיר לפיד: כי עכשיו יש בהסכם הזה רק סידורי עבודה.

יאיר לפיד: מה שאין בהסכם זה תוכנית עבודה.

יאיר לפיד: אנחנו במצב חירום מאז פברואר.

יאיר לפיד: התוכנית היחידה ששמתם על השולחן היא כמה שרים כל אחד יקבל ומי יגור במעון הרשמי השני.

יאיר לפיד: לא התייצבתם בפני הציבור ואמרתם איפה אנחנו רוצים להיות עוד חודש, עוד חודשיים, עוד שישה חודשים: ככה נציל את העצמאים, ככה נחזיר את המובטלים למעגל העבודה, ככה נחזור להיות כלכלה תחרותית.

יאיר לפיד: בואו אני אתן לכם התחלה של תוכנית: קודם כול לפתוח את המשק כבר מיום ראשון הקרוב; דמי אבטלה מלאים לעצמאים; מנגנון פיצוי מיידי לעסקים קטנים לפי אותו מודל שהפעלנו באוצר בצוק איתן; מענקים מותנים לעסקים כדי שהם לא יפטרו עובדים שנמצאים בחל"ת.

יאיר לפיד: איך אנחנו יודעים שאלה הצעדים הנכונים?

יאיר לפיד: כי בזמן שאתם רבתם על כיסאות אנחנו עשינו עבודה.

יאיר לפיד: הבאנו מומחים, חקרנו, בדקנו איפה בעולם זה עובד יותר טוב מבישראל – דרום קוריאה, גרמניה.

יאיר לפיד: שמנו על השולחן תוכנית.

יאיר לפיד: לממשלה הזאת אין תוכנית.

יאיר לפיד: הכול חלטורה.

יאיר לפיד: איקאה – כן, מספרות – לא; מקוואות פתוחים, בתי עלמין סגורים ביום הזיכרון – הורים שכולים לא יוכלו לבקר את הילדים שלהם; סופר במקום סגור – כן, שוק באוויר הפתוח – לא.

שלמה קרעי: תגיד לאזרחים שלא יקשיבו לממשלה.

יאיר לפיד: שום היגיון מסדר, שום חלוקת סמכויות שמישהו מבין.

יאיר לפיד: זיקוקים אישרתם, זיקוקים אתם אוהבים.

יאיר לפיד: אין תוכנית.

יאיר לפיד: העיקר סיכמתם חוק חסינות שיאפשר לנתניהו להיות ראש ממשלה גם אחרי שהוא יורשע.

קריאה: החוק כבר קיים.

יאיר לפיד: יהיה לנו ראש ממשלה עבריין מורשע.

יאיר לפיד: לזה יש תוכנית.

יאיר לפיד: להצלת הכלכלה – נאדה.

יאיר לפיד: אף מילה אין בהסכם שהוקרא עכשיו על הצלת הכלכלה.

קטי קטרין שטרית: – – –

יאיר לפיד: ככה נראים פוליטיקאים שעסוקים רק בעצמם, ככה מוקמת ממשלה שעסוקה רק בעצמה.

יאיר לפיד: לא ישראל לפני הכול – הכיסא לפני הכול.

קריאה: בחירות לפני הכול.

יעקב מרגי: תודה רבה.

יעקב מרגי: חבריי חברי הכנסת, אנחנו עוברים להצבעה.

יעקב מרגי: ככל שתהיו ממוקדים ומרוכזים כאן – – –

קריאה: – – –

יעקב מרגי: אין.

יעקב מרגי: אם הוא היה פה הייתי שואל אותו אם הוא רוצה להשיב למתנגד, אבל הוא לא נמצא.

יעקב מרגי: אנחנו עוברים להצבעה.

יעקב מרגי: מזכירת הכנסת, נא להתחיל בהצבעה – הצבעה שמית, כמובן.

יעקב מרגי: אני מבקש לשמור על השקט בזמן ההצבעות ולא להפריע.

יעקב מרגי: חבר כנסת שהצביע – שיפנה את מקומו במליאה לטובת חבר כנסת אחר שנכנס.

ירדנה מלר-הורוביץ: (קוראת בשמות חברי הכנסת) משה אבוטבול – בעד סמי אבו שחאדה – אינו נוכח אלי אבידר – אינו נוכח יולי יואל אדלשטיין – בעד אמיר אוחנה – אינו נוכח ינון אזולאי – בעד ישראל אייכלר – אינו נוכח קארין אלהרר – נגד סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – בעד משה ארבל – בעד גלעד ארדן – אינו נוכח גבי אשכנזי – אינו נוכח דוד אמסלם – בעד זאב אלקין – בעד

אמיר אוחנה: גם אוחנה בעד.

אמיר אוחנה: לא הכניסו אותנו.

ירדנה מלר-הורוביץ: (קוראת בשמות חברי הכנסת) אמיר אוחנה – בעד גלעד ארדן – אינו נוכח יעקב אשר – בעד מיכאל מרדכי ביטון – אינו נוכח גבי אשכנזי – בעד דוד ביטן – אינו נוכח רם בן ברק – נגד נפתלי בנט – אינו נוכח יואב בן צור – בעד אורנה ברביבאי – נגד קרן ברק – אינה נוכחת

יעקב מרגי: חברי כנסת שהצביעו – אבקש לפנות ולאפשר לאחרים להיכנס.

ירדנה מלר-הורוביץ: (קוראת בשמות חברי הכנסת) ניר ברקת – בעד יוסף ג'בארין – נגד יאיר גולן – אינו נוכח מאי גולן – אינה נוכחת

יעקב מרגי: חברי הכנסת, זה מפריע למזכירת הכנסת.

יעקב מרגי: גם ככה זה מאמץ כביר.

ירדנה מלר-הורוביץ: (קוראת בשמות חברי הכנסת) איתן גינזבורג – בעד יואב גלנט – אינו נוכח גילה גמליאל – אינה נוכחת בנימין גנץ – אינו נוכח משה גפני – אינו נוכח עוזי דיין – בעד אבי דיכטר – אינו נוכח אריה דרעי – אינו נוכח צבי האוזר – אינו נוכח בני גנץ – בעד ניצן הורוביץ – נגד צחי הנגבי – בעד יועז הנדל – בעד שרן השכל – אינה נוכחת מיקי זוהר – אינו נוכח אסף זמיר – אינו נוכח אבי דיכטר – בעד יאיר גולן – נגד משה גפני – בעד גילה גמליאל – בעד תמר זנדברג – נגד ציפי חוטובלי – אינה נוכחת אני אחזור: גלעד ארדן – בעד אימאן ח'טיב יאסין – אינה נוכחת מיקי חיימוביץ' – אינה נוכחת אסף זמיר – בעד מיקי חיימוביץ' – בעד

יעקב מרגי: חברי הכנסת, מי שהצביע – אני מבקש לפנות את המליאה.

יעקב מרגי: יש יותר מדי חברי כנסת, מעל המותר במליאה.

יעקב מרגי: חברי הכנסת, אני לא רוצה לנקוב בשמותיכם.

יעקב מרגי: אתם יודעים מי הצביע ומי לא הצביע.

יעקב מרגי: נא לפנות את המליאה, סדרנים.

ירדנה מלר-הורוביץ: (קוראת בשמות חברי הכנסת) אלי אבידר – נגד ווליד טאהא – נגד בועז טופורובסקי – נגד אחמד טיבי – נגד יעקב טסלר – בעד חילי טרופר – בעד דסטה גדי יברקן – בעד צבי האוזר – בעד היבה יזבק – נגד עומר ינקלביץ' – בעד משה יעלון – נגד אלי כהן – אינו נוכח מיקי מכלוף זוהר – בעד יצחק כהן – בעד מאיר כהן – נגד ציפי חוטובלי – בעד מירב כהן – בעד מתן כהנא – אינו נוכח ע'דיר כמאל מריח – נגד עופר כסיף – נגד אופיר כץ – בעד חיים כץ – אינו נוכח ישראל כץ – בעד מיקי לוי – נגד אורלי לוי אבקסיס – בעד יריב לוין – בעד אביגדור ליברמן – נגד מיכאל ביטון – בעד יעקב ליצמן – אינו נוכח אלי כהן – בעד יאיר לפיד – נגד פטין מולא – בעד שרן מרים השכל – בעד מרב מיכאלי – אינה נוכחת יוליה מלינובסקי קונין – נגד מיכאל מלכיאלי – בעד אורי מקלב – בעד יעקב מרגי – בעד משולם נהרי – בעד אבי ניסנקורן – בעד בנימין נתניהו – אינו נוכח סונדוס סאלח – נגד יואב סגלוביץ' – נגד יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח אוסאמה סעדי – נגד גדעון סער – בעד מנסור עבאס – אינו נוכח איימן עודה – נגד חוה אתי עטייה – אינה נוכחת חמד עמאר – נגד ג'אבר עסאקלה – נגד עודד פורר – נגד טלי פלוסקוב – בעד אורלי פרומן – נגד מאיר פרוש – בעד עמיר פרץ – אינו נוכח רפי פרץ – אינו נוכח אורית פרקש הכהן – בעד אנדרי קוז'ינוב – נגד אלכס קושניר – נגד

קריאה: – – –

יעקב מרגי: לא היית.

קריאה: – – –

ירדנה מלר-הורוביץ: (קוראת בשמות חברי הכנסת) יואב קיש – בעד שלמה קרעי – בעד מירי מרים רגב – אינה נוכחת עידן רול – נגד יואל רזבוזוב – נגד יפעת שאשא ביטון – בעד אלון שוסטר – בעד אנטאנס שחאדה – נגד יובל שטייניץ – בעד קטי קטרין שטרית – בעד אלעזר שטרן – נגד יזהר שי – בעד מיכל שיר סגמן – בעד עפר שלח – נגד איציק שמולי – בעד רם שפע – בעד איילת שקד – אינה נוכחת עאידה תומא סלימאן – נגד פנינה תמנו – אינה נוכחת

יעקב מרגי: קוראים פעם שנייה.

ירדנה מלר-הורוביץ: (קוראת בשמות חברי הכנסת) סמי אבו שחאדה – אינו נוכח ישראל אייכלר – אינו נוכח סעיד אלחרומי – אינו נוכח דוד ביטן – אינו נוכח נפתלי בנט – אינו נוכח קרן ברק – אינה נוכחת מאי גולן – אינה נוכחת יואב גלנט – בעד אריה מכלוף דרעי – אינו נוכח אימאן ח'טיב יאסין – אינה נוכחת מתן כהנא – אינו נוכח חיים כץ – אינו נוכח יעקב ליצמן – אינו נוכח מרב מיכאלי – אינה נוכחת בנימין נתניהו – אינו נוכח יבגני סובה – נגד אופיר סופר – אינו נוכח בצלאל סמוטריץ' – אינו נוכח מנסור עבאס – אינו נוכח חוה אתי עטייה – בעד עמיר פרץ – אינו נוכח רפי פרץ – אינו נוכח מירי מרים רגב – אינה נוכחת איילת שקד – אינה נוכחת פנינה תמנו – בעד

יעקב מרגי: יש מי מחברי הכנסת שהקריאו בשמו ולא הצביע או שלא הקריאו בשמו ורוצה להצביע?

יעקב מרגי: תמה ההצבעה.

יעקב מרגי: נא להביא לי את התוצאות.

יעקב מרגי: אני מכריז על התוצאות.

יעקב מרגי: תוצאות ההצבעה על הצעת חוק-יסוד: הממשלה: בעד – 62 חברי כנסת, נגד – 37 חברי כנסת, אין נמנעים.

יעקב מרגי: הצעת חוק-יסוד: הממשלה (תיקון – ממשלת חילופים), תובא לוועדה המסדרת לצורך קביעת הוועדה שתדון בה – כמובן להכנה לקריאה ראשונה.

אלעזר שטרן: כמה בעד?

יעקב מרגי: 62.

יעקב מרגי: אני מכריז על הפסקה.

יעקב מרגי: כשתחודש המליאה נודיע לכם מראש.

יעקב מרגי: תודה.

בשעה 18: << דובר >> מסמכים שהונחו על שולחן הכנסת << דובר >>

איתן גינזבורג: חברי הכנסת, אנחנו מחדשים את הישיבה.

איתן גינזבורג: נתחיל בהודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת, לקריאה ראשונה, מטעם הממשלה: הצעת חוק הרשויות המקומיות (הוראת שעה – נגיף הקורונה החדש) (קיום ישיבת מועצה בהיוועדות חזותית), התש"ף

ירדנה מלר-הורוביץ: –2020; הצעת חוק שירותי תעופה (פיצוי וסיוע בשל ביטול או שינוי בתנאיה) (הוראת שעה – נגיף הקורונה החדש), התש"ף–2020.

ירדנה מלר-הורוביץ: תודה.

איתן גינזבורג: תודה למזכירת הכנסת.

איתן גינזבורג: נעבור לסעיף הבא בסדר-היום: המלצת הוועדה המסדרת בדבר הקמת ועדה מיוחדת לדיון בהצעת חוק-יסוד: הממשלה (תיקון – ממשלת חילופים).

איתן גינזבורג: יציג את ההמלצה יושב-ראש הוועדה המסדרת חבר הכנסת אבי ניסנקורן, בבקשה.

אברהם (אבי) ניסנקורן: אדוני היושב-ראש, חברי הכנסת, הוועדה המסדרת החליטה בישיבתה היום להמליץ לכנסת על הקמת ועדה מיוחדת לדיון בהצעת חוק-יסוד: הממשלה (תיקון – ממשלת חילופים), בהתאם לסעיף 108 לתקנון הכנסת.

אברהם (אבי) ניסנקורן: סמכויות הוועדה: הוועדה תדון בהצעת חוק-יסוד: הממשלה (תיקון – ממשלת חילופים), פ/280/23.

אברהם (אבי) ניסנקורן: הרכב הוועדה: בוועדה יכהנו 17 חברי כנסת, על פי ההרכב הזה: סיעת הליכוד – חמישה חברים: אופיר כץ, שלמה קרעי, פטין מולא, טלי פלוסקוב ועוזי דיין; סיעת יש עתיד – שני חברים: קארין אלהרר ומיקי לוי; סיעת הרשימה המשותפת – שני חברים: עופר כסיף ואוסאמה סעדי; סיעת כחול לבן – שני חברים: אורית פרקש ואיתן גינזבורג; סיעת ש"ס – חבר אחד: משה ארבל; סיעת יהדות התורה – חבר אחד: יעקב אשר; סיעת ישראל ביתנו – חבר אחד: אלכס קושניר; סיעת ימינה – חברה אחת: איילת שקד; סיעת העבודה הישראלית – חבר אחד: איציק שמולי; סיעת מרצ – חברה אחת: תמר זנדברג.

אברהם (אבי) ניסנקורן: מוצע כי יושב-ראש הוועדה יהיה חבר הכנסת איתן גינזבורג.

אברהם (אבי) ניסנקורן: אבקש את אישורה של הכנסת להצעה זו.

איתן גינזבורג: תודה לחבר הכנסת ניסנקורן.

איתן גינזבורג: אנחנו נעבור לרשימת הדוברים, ואני מודיע בזאת שרשימת הדוברים סגורה.

איתן גינזבורג: לא יתאפשר עוד לאנשים להירשם.

קריאה: מי הנציג שלנו, מיקי?

איתן גינזבורג: חברת הכנסת ע'דיר כמאל מריח, בבקשה, ראשונת הדוברים.

איתן גינזבורג: אחריה – חברת הכנסת יוליה מלינובסקי קונין.

איתן גינזבורג: אני גם מודיע שמי שלא יהיה נוכח בזמן שאני קורא את השמות לא יוכל לדבר לאחר מכן, לכן אני מציע לכל הדוברים להיות קשובים.

איתן גינזבורג: בבקשה, גברתי, שלוש דקות לרשותך.

ע'דיר כמאל מריח: תודה.

ע'דיר כמאל מריח: 25 ימים, 25 ימים של משא ומתן – טוב, זה החלק הגלוי של המשא ומתן, שבו אנשים רבים, עולים ויורדים, מדסקסים, מלטשים, מנסחים.

ע'דיר כמאל מריח: אנחנו נכנסים לישון כשיש פיצוץ, קמים בבוקר כשאין פיצוץ, ואנחנו תוהים, קודם כול כאזרחים, על אילו סוגיות חשובות, על איזה נושאים חשובים, על איזה מצוקות של האזרחים ההסכם הזה עומד ועל מה הוא מתגבש.

ע'דיר כמאל מריח: חשבנו שעכשיו הם דנים על העסקים הקטנים, על המפוטרים, על האנשים שאין להם אוכל בבית.

ע'דיר כמאל מריח: מסתבר שיש דברים יותר חשובים – אדוני, אני לא יכולה להמשיך.

איתן גינזבורג: חברי הכנסת, חבר הכנסת אבידר, חבר הכנסת סובה, נא לשבת, בבקשה.

איתן גינזבורג: חברי הכנסת, נא לתפוס את מקומותיכם ולא להפריע לדוברת.

איתן גינזבורג: בבקשה.

איתן גינזבורג: חבר הכנסת אבידר, תודה.

ע'דיר כמאל מריח: תודה.

איתן גינזבורג: חבר הכנסת אבידר.

ע'דיר כמאל מריח: אז תהינו אם המפוטרים והעסקים הקטנים והעצמאים באמת העסיקו את הצוותים של המשא ומתן במשך התקופה הזאת והתפלאנו לדעת שלא, אלא מה כן?

ע'דיר כמאל מריח: איזה מינוי של איזה שגריר באיזו מדינה.

ע'דיר כמאל מריח: הליכוד מתעקש שהשגריר של פריז ולונדון ושל האו"ם יהיה תחת הליכוד, ולכחול לבן – שגרירים אחרים; שמעון ראש הממשלה וממלא מקום ראש הממשלה, שזה בית נוסף על חשבון – – –

עודד פורר: גברתי, שיהיה השגריר ויהיה השגריר החלופי.

ע'דיר כמאל מריח: – – – ויהיה סגן השגריר החלופי והסגן של הסגן של השגריר החלופי.

עודד פורר: וכנראה שני מעונות גם בוושינגטון.

ע'דיר כמאל מריח: נכון.

ע'דיר כמאל מריח: לא, זה מדהים, זה להמציא קטגוריות של תפקידים.

עודד פורר: שר החוץ ישלח את השגריר – – –

ע'דיר כמאל מריח: זה לא רק שגרירים, זה שרים וסגני שרים, הסגנים של השרים.

ע'דיר כמאל מריח: כשארצות הברית וצרפת כמעצמות – חברים, אני לא יודעת כמה זה מעניין אתכם.

ע'דיר כמאל מריח: אני לא יכולה להמשיך ככה.

איתן גינזבורג: חברי הכנסת, חבר הכנסת – – –

עודד פורר: זה כמו שיש רב ספרדי ורב אשכנזי.

איתן גינזבורג: חבר הכנסת פורר, תודה רבה על התובנות.

איתן גינזבורג: חברי הכנסת, נא לאפשר לחברת הכנסת מריח לסיים את דבריה.

איתן גינזבורג: תודה.

ע'דיר כמאל מריח: מה פספסתי?

קריאות: – – –

איתן גינזבורג: חבר הכנסת מלכיאלי, אני מבקש ממך לאפשר לחברת הכנסת מריח לסיים את דבריה.

איתן גינזבורג: תודה.

איתן גינזבורג: עוד 30 שניות.

ע'דיר כמאל מריח: אני רואה שכשאני מדברת על מינויים וג'ובים אני מעירה אתכם, פטין, הא? יפה.

ע'דיר כמאל מריח: שגרירים, שרים, מינויים – זה מדבר אליכם.

קריאה: כולם רוצים להיות שגרירים.

ע'דיר כמאל מריח: אוקיי, תקשיבו, כשארצות הברית וצרפת – מעצמות – חיות עם 15 שרים, אז ישראל בהחלט יכולה להתקיים עם 15 שרים.

ע'דיר כמאל מריח: אבל חשבנו שזה השפל וזאת התחתית, ומה מסתבר בסופו של יום?

ע'דיר כמאל מריח: שיש גם חוק נורבגי מדלג.

ע'דיר כמאל מריח: חברים, על ערכים – דילגתם, על מטרות – דילגתם, על ישראל לפני הכול – דילגתם.

ע'דיר כמאל מריח: על מה עוד אתם רוצים לדלג, תגידו?

ע'דיר כמאל מריח: אז אנחנו לא נדלג על זה.

איתן גינזבורג: תודה רבה לחברת הכנסת ע'דיר כמאל מריח.

איתן גינזבורג: חברת הכנסת יוליה מלינובסקי, בבקשה.

איתן גינזבורג: אחריה – חבר הכנסת מיכאל מלכיאלי.

איתן גינזבורג: שלוש דקות לרשותך, בבקשה.

קריאה: – – – ומה יהיה עם שגריר ספרדי במדינה ערבית – – –

קריאה: – – –

יוליה מלינובסקי: אדוני היושב-ראש, חבריי חברי הכנסת, אני ממליצה לנציגי הליכוד וכחול לבן להקשיב עכשיו טוב לנאומי חברי הכנסת, כי כבר עכשיו יש כמה פטנטים מבריקים.

יוליה מלינובסקי: אם אתם תאמצו את זה, אתם תוכלו להגדיל את מספר השרים, סגני השרים, השגרירים למיניהם – להכפיל את זה.

יוליה מלינובסקי: כפי שנאמר פה, אהבתי מאוד את הרעיון של חבר הכנסת מלכיאלי.

יוליה מלינובסקי: יש משהו חכם בזה.

יוליה מלינובסקי: כפי שיש רב אשכנזי וספרדי, אז גם פה מאוד כדאי לאמץ את העניין הזה, למשל שר האוצר האשכנזי שידאג למשהו ושר האוצר הספרדי שידאג למשהו אחר.

קריאות: – – –

יוליה מלינובסקי: תקשיב, מלכיאלי, כשצריך לברך, אני מברכת.

איתן גינזבורג: חבר הכנסת ינון, חבר הכנסת מלכיאלי, תודה.

איתן גינזבורג: חבר הכנסת פטין, תודה.

איתן גינזבורג: תודה.

איתן גינזבורג: נא להירגע בבקשה.

איתן גינזבורג: תאפשרו לה לדבר.

איתן גינזבורג: תאפשרו לה לדבר.

איתן גינזבורג: למרות שהיא פונה אליכם, תאפשרו לה לדבר.

איתן גינזבורג: תודה.

יוליה מלינובסקי: תודה רבה, אדוני היושב-ראש.

יוליה מלינובסקי: אני שוב פעם אומרת, דיברנו על זה בוועדה, ואני שומעת כל הזמן את הביטוי שצריך להיכנס מתחת לאלונקה.

יוליה מלינובסקי: זה ביטוי כזה צבאי, וכל משרתי הצבא מבינים מה זו אלונקה ואיך סוחבים חבר שנפצע אולי בקרב, אבל מה לאלונקה ולסיעות חרדיות?

יוליה מלינובסקי: אין קשר ביניהן, אז על איזה אלונקה אתם רוצים להתכנס, חברים מכחול לבן?

יוליה מלינובסקי: האלונקה הזאת לוקה בחסר.

קריאות: – – –

יוליה מלינובסקי: אין שם מישהו שיחזיק את האלונקה הזאת, נכון, חבר הכנסת?

קריאות: – – –

יוליה מלינובסקי: תקשיבו, אם אנחנו מגיעים למצב – וכבר הגענו למצב הזה, זה מה שהסכמתם בהסכם הקואליציוני – שחוק הגיוס יחוקק על פי הסכמתה של מועצת גדולי התורה, אז אולי בכלל אנחנו לא צריכים ממשלה, אנחנו לא צריכים שרים, אנחנו לא צריכים שום דבר.

יוליה מלינובסקי: ניקח את מועצת גדולי התורה, הם ינהלו את המדינה, ונחסוך הרבה כסף.

יוליה מלינובסקי: אנחנו לא צריכים אתכם.

יוליה מלינובסקי: יש לנו מועצת גדולי התורה שתחוקק לנו חוק, חוק השירות הצבאי.

יוליה מלינובסקי: מצוין.

יוליה מלינובסקי: אחלה פטנט.

יוליה מלינובסקי: ועכשיו שמענו שמי שממנה אצלנו שרים – האמת, זה לא חדש, ידענו את זה מראש – זה הרבי מגור.

יוליה מלינובסקי: הוא עכשיו פיטר את ליצמן ממשרד הבריאות, אז ליצמן יהיה שר לשיכון ובינוי.

יוליה מלינובסקי: הוא הרס משהו אחד, שכולנו יודעים שהוא הרס, אז עכשיו הוא הולך להרוס משהו אחר.

קריאות: – – –

יוליה מלינובסקי: לראש הממשלה בכלל אין אמירה, זאת אומרת, מי שממנה אצלנו שרים ועושה את החקיקה זו מועצת גדולי התורה והרבי מגור.

איתן גינזבורג: נא לסיים.

יוליה מלינובסקי: נוסף לכך יהיו לנו שתי ממשלות: ממשלת גנץ בתוך הממשלה, וממשלת נתניהו בתוך הממשלה.

יוליה מלינובסקי: השאלה איך אתם תוכלו להסתדר.

איתן גינזבורג: תודה רבה.

יוליה מלינובסקי: החוק הזה לוקה בחסר, ובגדול.

איתן גינזבורג: תודה לחברת הכנסת יוליה מלינובסקי.

קריאה: – – – המדינה.

איתן גינזבורג: חבר הכנסת.

איתן גינזבורג: חבר הכנסת מיכאל מלכיאלי.

איתן גינזבורג: מיכאל מלכיאלי.

איתן גינזבורג: אחריו – חברת הכנסת אורנה ברביבאי.

איתן גינזבורג: שלוש דקות לרשותך, אדוני.

יוליה מלינובסקי: לא, אבל זה מצחיק.

יוליה מלינובסקי: זה מצחיק, חוקים על פי מועצת גדולי התורה.

מיכאל מלכיאלי: תודה, אדוני היושב-ראש.

מיכאל מלכיאלי: גברתי השרה, חבריי חברי הכנסת, האמת היא שעליתי לדבר על משהו מסוים, ואני אדבר עליו, אבל חברת הכנסת יוליה, אני חייב לענות על מה ששאלת.

מיכאל מלכיאלי: שאלת מה הציבור החרדי מבין באלונקות?

מיכאל מלכיאלי: מה לציבור החרדי ולהישכב מתחת לאלונקה?

מיכאל מלכיאלי: הרוגי פיגוע הירי, החייל יוסי כהן – – –

איתן גינזבורג: סליחה, רק שנייה.

איתן גינזבורג: רק שנייה.

איתן גינזבורג: חבר הכנסת מיקי זוהר.

איתן גינזבורג: חבר הכנסת אחמד טיבי, אומנם יש לך מעמד מיוחד בבית הזה, אבל לא להפנות את הגב לדובר.

איתן גינזבורג: אני גם מבקש מכם לכבד את מי שמדבר.

איתן גינזבורג: תודה.

מיכאל מלכיאלי: החייל החרדי יוסי כהן מירושלים, החייל החרדי יובל מור יוסף מאשקלון, ולצערנו חיילים חרדים רבים נהרגו.

מיכאל מלכיאלי: הטרור לא מבחין בין – –

יוליה מלינובסקי: – – –

מיכאל מלכיאלי: – – אויב לאויב, בין חרדי ללא חרדי.

מיכאל מלכיאלי: לצערנו גם חרדים נרצחו בידי טרוריסטים, ואתם עושים לכולנו – – –

יוליה מלינובסקי: – – –

איתן גינזבורג: תודה, חברת הכנסת מלינובסקי.

מיכאל מלכיאלי: השנאה שלכם – – –

יוליה מלינובסקי: – – –

איתן גינזבורג: חברת הכנסת מלינובסקי, אני קורא אותך לסדר פעם ראשונה.

מיכאל מלכיאלי: אותם חיילים חרדים, הדם שלהם זועק מהאדמה.

יוליה מלינובסקי: – – –

איתן גינזבורג: חברת הכנסת מלינובסקי.

איתן גינזבורג: חברת הכנסת מלינובסקי, אני אקרא אותך לסדר פעם שנייה.

מיכאל מלכיאלי: מי שעומד כאן בכנסת ומדבר נגד אותם חיילים חרדים – אסור שזה יקרה.

יוליה מלינובסקי: – – –

איתן גינזבורג: אני מבקש ממך להפסיק להפריע.

איתן גינזבורג: הרגע ירדת מהבמה.

מיכאל מלכיאלי: ההסתה המתגלגלת הזאת, לא את התחלת בה.

מיכאל מלכיאלי: אותו עשב שוטה מהבית הזה, אביגדור ליברמן – –

יוליה מלינובסקי: – – – עכשיו מאה שערים – – –

מיכאל מלכיאלי: – – בזמן שאנחנו קוברים את המתים – – –

יוליה מלינובסקי: – – –

איתן גינזבורג: חברת הכנסת מלינובסקי, אני קורא אותך לסדר פעם שנייה.

מיכאל מלכיאלי: הטרור לא מבחין בין חייל חרדי ללא חרדי, והקורונה לא מבחינה בין חולה חרדי ללא חרדי.

מיכאל מלכיאלי: ואותו עשב שוטה כאן, שמוציא טוויטר ומוציא כל מיני אמירות על אותם חרדים, ומדבר נגדם ומבזה אותם – מכאן יוצאת ההסתה שלך כלפי אותם חיילים חרדים.

מיכאל מלכיאלי: מצד אחד אתם דורשים שיהיו יותר חיילים חרדים ומצד שני לזלזל בדמם?

מיכאל מלכיאלי: אני חושב שזאת אמירה שהיא לא נכונה.

יוליה מלינובסקי: – – – חיילים, לחלק אוכל – – –

מיכאל מלכיאלי: אבל אני רוצה – – –

יוליה מלינובסקי: – – –

מיכאל מלכיאלי: אני רוצה לנצל את שלוש הדקות שנשארו לי לומר את מה שעליתי לשמו.

איתן גינזבורג: הוא התכוון ל-30 שניות.

מיכאל מלכיאלי: הפריעו לי הרבה, היושב-ראש.

איתן גינזבורג: כבר נתתי לך, כבר הוספתי לך.

מיכאל מלכיאלי: המנהג הוא שכשמפריעים – מוסיפים.

איתן גינזבורג: הוספתי.

מיכאל מלכיאלי: היום היינו בדיון בוועדת העבודה.

מיכאל מלכיאלי: רבותיי, יש דבר שאותי באופן אישי מרגיז.

מיכאל מלכיאלי: היה שם חבר הכנסת אזולאי, ודיברנו על הבעיה שהפקידים מקשים את ההגשה על אותם לזכאים.

מיכאל מלכיאלי: קם אמיר מדינה, איש בכיר ממשרד העבודה, ואומר: אני יודע בלחיצת כפתור להעביר את כל הכסף לאותן זכאיות – לבעלי המשפחתונים.

מיכאל מלכיאלי: למה לגשת ולהגיש עוד פעם טפסים ועוד פעם טפסים?

מיכאל מלכיאלי: למה זה טוב ולמי זה טוב?

מיכאל מלכיאלי: רבותיי, יש פתרונות לעזור לאותם אנשים מוחלשים, להקל עליהם את הביורוקרטיה.

מיכאל מלכיאלי: מתוך 4,000 אנשים, רק 1,300 הגישו.

מיכאל מלכיאלי: למה?

מיכאל מלכיאלי: כי הם לא צריכים את הכסף הזה?

מיכאל מלכיאלי: הם צריכים.

מיכאל מלכיאלי: למה רק מעטים הגישו?

מיכאל מלכיאלי: כי קשה מאוד להגיש.

מיכאל מלכיאלי: ניסיתי בעצמי – לא הצלחתי.

מיכאל מלכיאלי: לא הצלחתי להגיש.

מיכאל מלכיאלי: הרבה ניסו ולא הצליחו.

מיכאל מלכיאלי: רבותיי באוצר, קצת חוכמה, לחשוב מחוץ לקופסה.

מיכאל מלכיאלי: יש דברים שאפשר לעשות בלי כל הביורוקרטיה.

מיכאל מלכיאלי: וכן, כספי ציבור, צריך לשים לב אליהם.

מיכאל מלכיאלי: אי-אפשר לזרוק כסף סתם.

מיכאל מלכיאלי: אבל אם יש דרך, למה לא לנצל את זה?

מיכאל מלכיאלי: תודה רבה.

איתן גינזבורג: תודה לחבר הכנסת מלכיאלי.

איתן גינזבורג: חברת הכנסת אורנה ברביבאי, ואחריה – חברת הכנסת אורלי פרומן.

איתן גינזבורג: שלוש דקות לרשותך.

אורנה ברביבאי: יום חמישי בערב, השעה תכף 22:30.

אורנה ברביבאי: אני רוצה לדבר איתכם על הניתוק.

אורנה ברביבאי: ניתוק.

אורנה ברביבאי: ניתוק.

אורנה ברביבאי: ניתוק של הבית הזה מכל מה שקורה בחוץ.

אורנה ברביבאי: בחוץ מגפה עולמית פוגעת באנשים, הורגת אנשים.

אורנה ברביבאי: אנשים במדינת ישראל נדרשים – שקט – נדרשים להתמודד גם עם מציאות של בריאות, של בידוד, של סגר, חרדים לפרנסתם, לכלכלתם, לילדיהם, לחינוך ילדיהם.

אורנה ברביבאי: אבל מה דחוף לממשלה הזאת לעסוק בו ביום חמישי בשעה 22:30?

אורנה ברביבאי: לא חס וחלילה דרך ההתמודדות עם הקורונה, לא חס וחלילה התוכנית הכלכלית המפורטת – שכל בעל עסקים מחר ידע, בעל העסק הקטן, אם הוא פותח או לא פותח; אם יש לגיטימיות לפתוח את איקאה, אבל אין לגיטימיות לתת ל-50 איש להתכנס במקום כדי להתפרנס, כדי להציל את הכלכלה שלנו שבקריסה.

אורנה ברביבאי: לא, הדיון היום הוא על הצעת חוק שכחול לבן והליכוד מגבשים, שמה עיקרה?

אורנה ברביבאי: ראש ממשלה אחד לצידו של ראש ממשלה חלופי, אחר.

אורנה ברביבאי: יש פה חלקי חילוף לראשי ממשלה, בית קיץ, בית חורף, עוד מעון ועוד מעון.

אורנה ברביבאי: מספר השרים – איך עושים מניפולציה בחוק-יסוד?

אורנה ברביבאי: שהיקף השרים לא יהיה כפי שכתוב בחוק, אלא שנסיר את המגבלה והוא יהיה בלתי מוגבל, גם השרים, גם סגני השרים, בכל התפרעות שאפשר להביא בחשבון.

אורנה ברביבאי: ואז אומרים לנו: שבו פה ותנסו להתחכם.

אורנה ברביבאי: נקים איזה ועדה מסדרת כזאת, שתסדר את הסידור, כדי שהתוצאה תהיה חוק מבזה, חוק שמצמצם את הבית הזה, את הכנסת הזאת, שלא יהיה לה תפקיד.

אורנה ברביבאי: אני רואה: צמצמתם, צמצמתם – בסופו של דבר מה יהיה פה?

אורנה ברביבאי: רוצים להרוס את הרשות השופטת, רוצים להרוס את הרשות המחוקקת.

אורנה ברביבאי: בעבור מה?

אורנה ברביבאי: בעבור ראש ממשלה שצריך להישפט בקרוב מאוד על אשמה בשוחד, מרמה והפרת אמונים.

אורנה ברביבאי: לאן תלכו?

אורנה ברביבאי: עד איפה?

אורנה ברביבאי: מתי תתעוררו?

אורנה ברביבאי: אני אומרת שיש צדק.

אורנה ברביבאי: אני מאמינה.

אורנה ברביבאי: אני גם מאמינה בבורא עולם, ואני אומרת שאת הדבר המעוות הזה אתם מקימים עכשיו בדרך נלוזה, באופן שהוא כל כך לא מכבד – לא את הדמוקרטיה, לא את המורשת שלנו, לא את הערכים שלנו, שום דבר, חוץ מדבר אחד: את השררה ואת המקום שלכם ואת הרצון שלכם לשבת במקום שאין בו שום הצדקה, שלא בדרך הישר.

אורנה ברביבאי: תודה.

איתן גינזבורג: תודה לחברת הכנסת אורנה ברביבאי.

איתן גינזבורג: חברת הכנסת אורלי פרומן, ואחריה – חבר הכנסת עופר כסיף.

מיקי לוי: אין רשימת דוברים.

איתן גינזבורג: יש.

מיקי לוי: אין.

איתן גינזבורג: תלחץ.

איתן גינזבורג: תבדוק אם במסך שלידך זה מופיע.

מיקי לוי: – – –

איתן גינזבורג: אז אנחנו נבקש ממזכירת הכנסת.

איתן גינזבורג: אבל אני גם מכריז על השמות, כך – – –

מיקי לוי: – – –

איתן גינזבורג: אז אני אמרתי שאפנה למזכירת הכנסת.

איתן גינזבורג: שמעתי את הערתך, חבר הכנסת מיקי לוי.

איתן גינזבורג: עופר כסיף אחרי חברת הכנסת אורלי פרומן, ואחר כך – אלכס קושניר ואלי אבידר.

איתן גינזבורג: בבקשה, שלוש דקות, גברתי.

אורלי פרומן: אדוני היושב-ראש, חברי הכנסת, הממשלה הזאת שנרקמת בימים האחרונים, שנולדה בחטא, תיכשל אולי בעוד חודש, אולי בעוד חודשיים, אולי בעוד שנה.

אורלי פרומן: הממשלה הזאת תיכשל כי היא מבוססת על יסודות של חוסר אמון, של חוסר נאמנות לדרך, על ג'ובים לפני ערכים, והחמור מכל – על מתן תוקף והכשר לאדם שמואשם בשוחד, במרמה ובהפרת אמונים.

אורלי פרומן: לאזרחי ישראל מגיעה ממשלה אחרת, ממשלה שהיא למען האזרחים ולא כדי לעזור למישהו להימלט מאימת הדין, והמישהו הזה הוא ראש ממשלת מדינת ישראל.

אורלי פרומן: רבותיי, זו האלונקה הלא-נכונה.

אורלי פרומן: לאזרחי מדינת ישראל מגיע הרבה יותר.

אורלי פרומן: מגיעה להם ממשלה שלא תזהיר כמה יכול להיות יותר גרוע פה אלא תגרום לזה שהכול פה יהיה יותר טוב; ממשלה שתפעל לשינוי במערכת החינוך; שתקדם את מערכת הבריאות שלנו; שתעזור ליותר ממיליון מובטלים לחזור למעגל התעסוקה; ממשלה נורמלית, שתסתפק ב-18 שרים ומשרדים, ולו רק בשם הסולידריות, לא ממשלה מנופחת, בזבזנית ורהבתנית על חשבון הציבור.

אורלי פרומן: מיליון מובטלים לא צריכים לראות שרים ועוד שרים ושר מחליף ושר חלופי וממלאי מקום שרים וסגני שרים, וכולם באבטלה סמויה.

אורלי פרומן: ממשלת החילופים – איזה שם מכשיל ומחשיד.

אורלי פרומן: הממשלה הזאת היא לא ממשלת חירום וודאי שהיא לא ממשלת אחדות.

אורלי פרומן: אי-אפשר לקרוא לה כך משום שהיא לא עוסקת באמת בחירום, ובוודאי לא מאחדת את העם.

אורלי פרומן: הרי מעולם לא היה ראש ממשלה כמו נתניהו ששיסע ופורר את הציבור הישראלי, שהסית ושיסה את חלקיו זה בזה, שפגע אנושות בקדושת האחדות.

אורלי פרומן: והרי, הרי הראיה: אתם מתכננים להקים קבינט פיוס לאומי כדי לנסות להתגבר על המצב הזה.

אורלי פרומן: ממשלת האחדות הזאת תדרבן אותי ואת חבריי לפעול על פי הערכים שעליהם גדלנו: על מוסר, על ניקיון כפיים, על לקיחת אחריות ומחויבות.

אורלי פרומן: נפעל לקיום ההבטחה לשמור על שלטון החוק, לדאוג לעצמאים, למובטלים, לכל האזרחים.

אורלי פרומן: היא תדרבן אותנו לקדם את מעמד אנשי החינוך, לתמוך בעובדי מערכת הבריאות ולשקם את עולם התרבות.

אורלי פרומן: אנחנו נמשיך להשמיע את קולם של האזרחיות והאזרחים ולהילחם בשבילם, בשביל כולנו.

אורלי פרומן: נמשיך להילחם על המדינה הדמוקרטית שאותה בנו בדם, ביזע ובדמעות הורינו – ההורים שלי.

אורלי פרומן: תודה.

איתן גינזבורג: תודה לחברת הכנסת פרומן.

איתן גינזבורג: חבר הכנסת עופר כסיף, בבקשה, אדוני.

איתן גינזבורג: אחריו – חבר הכנסת אלכס קושניר, חבר הכנסת אלי אבידר, ואחריו – עוזי דיין, ואחריו – חברת הכנסת קארין אלהרר.

איתן גינזבורג: המחשוב נמצאים בדרך כדי לבדוק למה אתם לא רואים את רשימת הדוברים.

איתן גינזבורג: אז אנא.

עופר כסיף: אדוני היושב-ראש, חברי הכנסת, אנחנו עומדים בפני משבר, או הייתי אומר שבר, שבאמת לא היה כדוגמתו.

עופר כסיף: אנחנו עומדים בפני הפיכה משטרית שמוביל נאשם סדרתי בשלושה כתבי אישום חמורים.

עופר כסיף: אבל הפשע המרכזי שלו הוא פשע הגזענות, הוא פשע ההסתה, הוא פשע השנאה והוא פשע הפילוג.

עופר כסיף: משום שראש הממשלה הזה, ואלה שהולכים אחריו מסיבות כאלה או אחרות – לא ניכנס עכשיו לעניינים פסיכולוגיים או, במקרה הזה, אולי פסיכיאטריים – –

קריאה: – – –

עופר כסיף: לא נראה.

עופר כסיף: – – הולכים אחריו ובעצם לוקחים את כל החברה ואת כל המדינה אל התהום.

עופר כסיף: בושה וחרפה.

עופר כסיף: אנחנו נמצאים באמת במצב קשה תקופה ארוכה.

עופר כסיף: למעלה ממיליון מובטלים: אנשים שכירים, עצמאים, עסקים קטנים, אנשים שאיבדו וממשיכים לאבד את הפרנסה שלהם; אנשים ש"חול"תו", במירכאות, וידוע לנו שלא יוחזרו לעבודה.

עופר כסיף: אנחנו יודעים על אנשים שאפילו מזון כבר אין להם כמעט.

עופר כסיף: ומה מעניין את החבורה הזאת?

עופר כסיף: מה שמעניין את החבורה הזאת זה ליצור ממשלה של למעלה מ-30 שרים ועוד קרוב ל-20 סגני שרים, עם עלות של כמעט מיליארד – ולא מעניין אותם הציבור.

עופר כסיף: הם בזים לציבור, כולל זה שבחר בהם.

קריאה: מה העלות של בחירות?

עופר כסיף: ומה שמעניין אותם זה רק איך לשמור על ישבנם, ובעיקר על ישבנו של הפושע, כדי שלא ייכנס למקום שלו הוא ראוי – הכלא.

עופר כסיף: קוראים לזה ממשלת חירום?

עופר כסיף: זאת לא ממשלת חירום, זאת ממשלת איום – איום על השרידים המאוד-מעטים של הדמוקרטיה שיש פה.

עופר כסיף: משום שמה שאנחנו רואים, מעבר למה שכבר הזכרתי – ההתעמרות, הזלזול בציבור – תסלחו לי על הבוטות: הרבה שנים שנתניהו משתין עלינו, אבל עכשיו גנץ בונה לו את המקפצה.

עופר כסיף: מחסלים פה אפילו בכלל – תשימו לב למה שנאמר בהסכם ותשימו לב למה שנאמר בהצעת החוק.

עופר כסיף: אין יותר – – –

איתן גינזבורג: נא לסיים.

עופר כסיף: אני מסיים, אדוני, עוד שניות בודדות.

קריאה: שתה כוס מים.

עופר כסיף: אפילו אין יותר מפלגות, אין ערכים, אין עקרונות, אין אידיאולוגיה.

איתן גינזבורג: תודה.

עופר כסיף: המילה שחוזרת על עצמה היא המילה "זיקה".

אורנה ברביבאי: וחלופיות.

עופר כסיף: וחלופיות, כמובן.

איתן גינזבורג: תודה.

עופר כסיף: חליפים יש לנו פה, חברים, חבריי – ח'ליפים.

עופר כסיף: את הראשידון עכשיו הכניסו לנו כאן.

עופר כסיף: ח'ליפים.

איתן גינזבורג: תודה, חבר הכנסת כסיף.

מנסור עבאס: – – –

עופר כסיף: אה, אוקיי.

עופר כסיף: עוד מילה אחת.

עופר כסיף: המילה "זיקה" היא המילה הבעייתית פה, משום שהכול נע מסביב לברית בילטרלית בין הפושע לבין זה שחופר בעבורו את המנהרה לברוח.

איתן גינזבורג: תודה רבה לחבר הכנסת עופר כסיף.

איתן גינזבורג: חבר הכנסת אלכס קושניר.

איתן גינזבורג: אחריו – חבר הכנסת אלי אבידר, ואחריו – קארין אלהרר, ואחריה – אלעזר שטרן, ואחריו – חבר הכנסת חמד עמאר.

איתן גינזבורג: שלוש דקות לרשותך.

אלכס קושניר: אדוני היושב-ראש, אדוני היושב-ראש, אני מבקש שנקפיד על הוראות משרד הבריאות ואיכשהו נחטא את המיקרופון, כי נראה לי שהיו פה הרבה מאוד דוברים.

אלכס קושניר: תודה רבה.

אלכס קושניר: "מה שקובע באמת אינם לא התהילה, לא הזוהר, ולא כל הדברים שעליהם נהגתי לחלום, אלא היכולת להתגבר על המכשולים ולהמשיך", כך כתב אנטון צ'כוב במחזה השחף, אותו צ'כוב שהשרה לביטחון הפנים המיועדת וחסרת התרבות – סליחה, ושרת התרבות היוצאת – לא קראה מעולם.

אלכס קושניר: היום חזינו במחזה אחר, מחזה שבו במקום להתגבר על המכשולים הקשים של העם שלנו אל מול נגיף הקורונה ואל מול המשבר הכלכלי שפוקד אותנו, ראשי הממשלה והשרים המיועדים עסוקים בתפירת משרות.

אלכס קושניר: אתם בעצמכם קראתם לממשלה הזאת ממשלת החילופים ולא ממשלת אחדות, אז אם כבר בשמות עסקינן, אז בואו נקרא לממשלת "דאבל בני" הזאת ממשלת התופינים, ממשלת המנעמים, ממשלת הג'ובים, ממשלת הזיקה האישית.

אלכס קושניר: אתם עומדים לנפח את הוצאות הממשלה בזמן שהעסקים קורסים, בזמן שהמובטלים חרדים לעתידם, בזמן שהקשישים יושבים בבידוד ורק מייחלים לפגוש את בני משפחתם, אבל לצערי הרב, מה שמעניין אתכם זה רק הזוהר והתהילה.

אלכס קושניר: אין בכם שום רצון אמיתי לעשות שינוי ולהתחיל לסייע לאזרחים – לא לבעלי עסקים, לא למובטלים, לא לגנים הפרטיים וגם לא לסטודנטים.

אלכס קושניר: הממשלה שעומדת לקום היא ממשלה שמנה, ממשלה מנופחת, ואות הקלון ירחף עליה עד יומה האחרון.

אלכס קושניר: ודרך אגב, שום חיטוי לא יעזור לה.

אלכס קושניר: תודה.

איתן גינזבורג: תודה לחבר הכנסת אלכס קושניר.

איתן גינזבורג: חבר הכנסת אלי אבידר, בבקשה.

איתן גינזבורג: אחריו – חברת הכנסת אלהרר, חבר הכנסת שטרן, חבר הכנסת עמאר, חבר הכנסת שלח וחבר הכנסת סובה.

איתן גינזבורג: שלוש דקות, בבקשה.

אלי אבידר: אדוני היושב-ראש, כנסת נכבדה, אני עומד כאן הערב ולא מאמין.

אלי אבידר: לפעמים אדם חי בתקופה שהוא יודע בוודאות שהיא תיכנס לספרי ההיסטוריה, אבל לצערי יהיו אלה חלקיה המבישים של ההיסטוריה ולא שום פרק שיש להתגאות בו.

אלי אבידר: היום החל הביזיון הפוליטי החמור ביותר שאני מכיר.

אלי אבידר: הוא החל בשקר שעל גבו זוחל בני גנץ לממשלת הבלהות של נתניהו.

אלי אבידר: מפלגת ישראל ביתנו רצתה ממשלת אחדות וגם התחייבה לתמוך בממשלת אחדות, בלי תפקידים ובלי משרות, אבל חשבנו בתמימותנו, ברוח התקופה הכלכלית הקשה, שממשלת האחדות צריכה להיות ממשלה שלדית של הליכוד וכחול לבן, ללא מפלגות לוויין.

אלי אבידר: אפילו בחלומות ההזויים ביותר לא יכולנו לדמיין סיטואציה שבה בני גנץ מקבל את המנדט להרכיב ממשלה ורץ כמו ילד מבוהל לזרועותיו של נתניהו.

אלי אבידר: ובמה אתם עוסקים בימים האחרונים?

אלי אבידר: בכמה שרים יהיו לכחול לבן; האם יהיה מעון נוסף; כמה סגני שרים וכמה ראשי ועדות, בתקופה שבה יותר ממיליון אזרחים ישראלים לא עובדים, ומסיימים את שאריות הכספים שעוד נותרו להם.

אלי אבידר: רבים פונים בצערם להלוואות מפוקפקות בשוק האפור כדי לעמוד בהתחייבויות, לקיים את עצמם ואת משפחותיהם.

אלי אבידר: ואתם עוד מעיזים לספר לנו שמדובר כאן בממשלת חירום, כשאתם שוחטים את הקופה הציבורית ללא כל רחמים.

אלי אבידר: אמרתם שמתחת לאלונקה נכנסתם, אבל אתם לא יותר מבדיחה עצובה.

אלי אבידר: קפצתם על האלונקה של נתניהו והמפלגות החרדיות, ומי שנושא את האלונקה הזאת הוא הציבור החילוני במדינת ישראל, שלו שיקרתם במצח נחושה.

אלי אבידר: זה הציבור שמתגייס לצה"ל, שמשרת במילואים, שעובד ביושר ומשלם מיסים.

יזהר שי: שני שלישים מהציבור הזה תומכים – – –

אלי אבידר: מאות אלפי ישראלים הוצאו לחופשה – יזהר, תשחרר.

אלי אבידר: מאות אלפי ישראלים – – –

יזהר שי: – – –

אלי אבידר: זו לא שעתך היפה.

אלי אבידר: זאת לא שעתך היפה.

אלי אבידר: מאות אלפי ישראלים הוצאו לחופשה ללא תשלום, ורבים מהם פוטרו מעבודתם בלי שהם יודעים מה ילד מחר.

אלי אבידר: ומה אתם עושים?

אלי אבידר: מקימים את הממשלה הבזבזנית ביותר שאי פעם הוקמה במדינת ישראל.

אלי אבידר: אתם תשמרו על הדמוקרטיה?

אלי אבידר: זה מה שאמרתם; להחזיק קצת מעמד בלחץ של נתניהו לא הצלחתם.

איתן גינזבורג: נא לסיים.

אלי אבידר: נתתם לו זכות וטו על כל מינוי.

אלי אבידר: להגיד "בוקר טוב" אתם לא תוכלו בלי לקבל אישור.

אלי אבידר: אבל עזבו את נתניהו, כל חבר כנסת בספסלי הליכוד יעיף אתכם כמו עלה נידף.

אלי אבידר: לא תוכלו לעמוד בלחץ.

אלי אבידר: איך תשמרו על הדמוקרטיה?

איתן גינזבורג: נא לסיים.

אלי אבידר: איתן, עוד שנייה.

אלי אבידר: אתם, שביקשתם את עזרת בג"ץ להצלת כבודה של הכנסת רק כדי לזחול לתפקידי שרים – אני חייב לפרגן לכם: התנגדתם למינוי של יולי אדלשטיין כדי שמישהו אחר ימונה, והמישהו הזה הולך לסגור את האור במשכן הזה.

אלי אבידר: אתם בטוחים שאתם עשיתם את הדבר הנכון?

אלי אבידר: אנחנו יכולים להבטיח לכם – –

איתן גינזבורג: תודה.

אלי אבידר: – – לא יהיה לכם יום אחד של נחת.

אלי אבידר: הבושה הזאת לא תימחה מעל פרצופכם, רק הבעיה היא שהבושה היא של כל המשכן הזה גם יחד.

אלי אבידר: תודה רבה.

איתן גינזבורג: תודה לחבר הכנסת אלי אבידר.

איתן גינזבורג: חברת הכנסת קארין אלהרר.

איתן גינזבורג: אחריה – חבר הכנסת אלעזר שטרן, חבר הכנסת חמד עמאר, חבר הכנסת עפר שלח, חבר הכנסת יבגני סובה, חבר הכנסת יואב סגלוביץ' וחברת הכנסת מיקי לוי.

איתן גינזבורג: שלוש דקות לגברתי.

קארין אלהרר: תודה רבה, אדוני היושב-ראש.

קארין אלהרר: חבריי וחברותיי חברי הכנסת, גברתי השרה, אני רוצה להזכיר לחבר כנסת שאני מאוד מחבבת ומעריכה, אסף זמיר, דברים שהוא אמר ב-8 בדצמבר 2019.

קארין אלהרר: הוא אמר ככה: אתם רוצים שנאמין שהאיש שפיזר את הכנסת חצי שנה לפני הזמן כדי לא להגיע לבחירות כנאשם, ולא הצליח להרכיב קואליציה אז שוב פיזר את הכנסת, ולקח אותנו לבחירות ספטמבר, ואז לא אהב את התוצאה, אז ניווט את המשא ומתן הקואליציוני לתוך הקיר כדי שנלך שוב לבחירות במרץ, האיש הזה יתפנה בכיף שלו מהמשרד אחרי חמישה חודשים רק כי הוא הבטיח?

קארין אלהרר: הצהרות התחלות הדיאטה שלי, אמר אסף זמיר, יותר אמינות מזה, ואכלתי היום לארוחת הבוקר טעמי.

קארין אלהרר: עכשיו תראו, אני, אני לא מחזיקה בדיאטה, אני אפילו לא מצהירה עליה, אבל בהצהרות בחירות אני אומרת ומאמינה, וחשבתי שגם החברים שלי מאמינים.

קארין אלהרר: אז חשבתי.

קארין אלהרר: חשבתי שבאמת האמנתם שנתניהו שקרן ושהוא לא יעזוב את בלפור.

קארין אלהרר: אמרת את זה בעצמך, אסף, אבל מה?

קארין אלהרר: גיליתם כנראה שיש פה הזדמנות.

קארין אלהרר: מה, נשב באופוזיציה?

קארין אלהרר: אנחנו פראיירים?

קארין אלהרר: ננסה לייצר משהו אמיתי?

קארין אלהרר: לא, זה קשה מדי.

קארין אלהרר: אנחנו נלך איתו.

קארין אלהרר: נלך אחריו כמו עדר.

קארין אלהרר: מי השקרנים עכשיו?

קארין אלהרר: חשבתי שאלה שנאמו בלהט נגד הרחבת הממשלה באמת האמינו שזה חוסר אחריות.

קארין אלהרר: מה, עבדתם עלינו?

קארין אלהרר: גיליתי שכשזה מגיע לג'וב הם יחתמו.

קארין אלהרר: מה זה יחתמו?

קארין אלהרר: ירוצו לאחת הממשלות הכי יקרות שהיו פה, ולא סתם בימים רגילים בימים של המשבר הכלכלי הגדול ביותר שהיה כאן.

קארין אלהרר: חשבתי שאלה שהתנגדו למתקפות על בג"ץ – אני יודעת מה הם חושבים.

קארין אלהרר: פתאום זה בסדר: נתניהו ימנה פרקליט מדינה, ימנה יועץ משפטי לממשלה, הכול בסדר.

קארין אלהרר: הוועדה למינוי שופטים?

קארין אלהרר: קח, נתניהו.

קארין אלהרר: מתנה.

קארין אלהרר: מה, אתה עוד צריך את הקול שלנו?

קארין אלהרר: אין צורך.

קארין אלהרר: אין לכם שום בעיה גם להפוך את שיטת המשטר למשהו אחר.

קארין אלהרר: פרלמנט?

קארין אלהרר: דחיל רבכום – –

איתן גינזבורג: נא לסיים.

קארין אלהרר: – – את מי זה מעניין מה אחרים חושבים?

קארין אלהרר: העיקר – מה הממשלה שלנו תעשה.

קארין אלהרר: אסף וכל החברים מכחול לבן, לא רק אני טעיתי, גם למעלה ממיליון מצביעים טעו.

קארין אלהרר: ירקתם להם בפרצוף.

איתן גינזבורג: תודה.

קארין אלהרר: רגע.

קארין אלהרר: אל תספרו לי את סיפור האלונקה, לא רק כי זה נדוש – כי זה גם לא אמיתי.

קארין אלהרר: ואל תספרו לי שהאלטרנטיבה היחידה הייתה בחירות.

איתן גינזבורג: תודה.

קארין אלהרר: אתם יודעים שזה לא נכון.

קארין אלהרר: אל תשקרו לעצמכם, ובעיקר – תפסיקו לשקר לציבור.

איתן גינזבורג: תודה רבה לחברת הכנסת קארין אלהרר.

איתן גינזבורג: חבר הכנסת אלעזר שטרן – אינו נוכח.

איתן גינזבורג: חבר הכנסת חמד עמאר, בבקשה.

איתן גינזבורג: רשימת הדוברים אצלכם במסכים.

איתן גינזבורג: התקלה תוקנה, אז תוכלו להתעדכן.

איתן גינזבורג: אחרי חבר הכנסת חמד עמאר – חבר הכנסת עפר שלח.

איתן גינזבורג: שלוש דקות לרשותך, אדוני.

חמד עמאר: אדוני היושב-ראש, חבריי חברי הכנסת, מחר העדה הדרוזית חוגגת את חג הנביא שועייב.

חמד עמאר: אני רוצה לאחל לכל בני העדה חג שמח וזיארה מקבולה לכולם.

חמד עמאר: אני רוצה להגיד לך שמקום המדינה אף מפלגה לא רימתה את העדה הדרוזית ושיקרה לעדה הדרוזית כמו מפלגת כחול לבן.

חמד עמאר: שלוש מערכות בחירות הסתובבו כחול לבן בעדה הדרוזית, עברו כמעט יישוב-יישוב, כל אחד מחברי הכנסת של כחול לבן, מהראש בני גנץ עד גבי אשכנזי ואחרון חברי הכנסת.

חמד עמאר: מכרו לעדה הדרוזית: אנחנו מתקנים את חוק הלאום.

חמד עמאר: זה השקר הכי גדול למכור לעדה שנפגעה מאוד קשה מחוק הלאום והאמינה לשקרנים האלה – האמינה לשקרנים האלה ששיקרו אותה.

חמד עמאר: לפחות הליכוד אמרו באופן ברור שהם לא מתקנים את חוק הלאום, אבל כחול לבן?

חמד עמאר: מתקנים את חוק הלאום.

חמד עמאר: לא יתקנו ולא יתוקן חוק הלאום, וכולנו יודעים.

חמד עמאר: השקר השני שלהם: חוק קמיניץ – אנחנו מבטלים את חוק קמיניץ.

חמד עמאר: אני שמעתי את בני גנץ שאמר את זה.

חמד עמאר: אני שמעתי: "מבטלים", אני שמעתי שמבטלים את חוק קמיניץ – –

רם בן ברק: מקפיאים, לא מבטלים.

חמד עמאר: – – או מקפיאים לחמש שנים.

חמד עמאר: בהסכם הקואליציוני, אם קראת אותו, יש משפט אחד מצחיק, שמדבר – מקימים ועדה, מתאמים, גם את חוק קמיניץ.

חמד עמאר: לא נראה אותו לא מבוטל ולא מוקפא.

חמד עמאר: לא יעשו איתו כלום.

חמד עמאר: לכן, כשאתה משקר לפחות תודה; תגיד: אני שקרן, שיקרתי, אני רימיתי.

חמד עמאר: ולא לדבר על ערכים, ולרדת מתחת לאלונקה.

חמד עמאר: איזה לרדת מתחת לאלונקה?

חמד עמאר: הייתי מתחת לאלונקה, ואני יודע מה זה מתחת לאלונקה.

חמד עמאר: זה סיפורי סבתא.

חמד עמאר: זה למכור לוקשים.

חמד עמאר: ולחוק עצמו.

חמד עמאר: חבר'ה, 52 תפקידים – ואמרתי את זה בוועדה – מתחלקים חצי–חצי.

חמד עמאר: 26 תפקידים של שרים וסגני שרים למפלגת כחול לבן.

איתן גינזבורג: נא לסיים.

חמד עמאר: ואני שומע אותם: אנחנו מוותרים על חלק מהתפקידים.

חמד עמאר: ואל תשכחו שיש להם עוד שמונה תפקידים של יושבי-ראש ועדות.

חמד עמאר: וכמה חברי כנסת הבלוק הזה?

חמד עמאר: כמה חבר הכנסת, שלח, כל הבלוק?

עפר שלח: 19 ביום חם.

חמד עמאר: 19, שאמורים להתחלק על 34 תפקידים.

חמד עמאר: ועוד בחוק שאנחנו מחוקקים – לשר אתה יכול להכניס עוד שר, ולסגן שר אתה יכול להכניס עוד סגן שר.

איתן גינזבורג: תודה.

איתן גינזבורג: תודה, חבר הכנסת עמאר.

חמד עמאר: וסגן שר שלא כפוף לאותו ממלא מקום ראש ממשלה, הוא לא יכול לפטר אותו.

חמד עמאר: שיגעתם אותנו.

חמד עמאר: תאמינו לי, שיגעתם אותנו.

חמד עמאר: תודה רבה.

איתן גינזבורג: תודה לחבר הכנסת חמד עמאר.

איתן גינזבורג: חבר הכנסת עפר שלח, בבקשה.

איתן גינזבורג: אחריו – חבר הכנסת יבגני סובה.

עפר שלח: איפה נתחיל, חבריי חברי הכנסת, לדבר על החוק המונח לפנינו?

עפר שלח: מה זה חוק – מהפכה חוקתית.

עפר שלח: מאז אהרן ברק לא היה מהפכן חוקתי בארץ ישראל כמו עו"ד אבי ליכט, שנקרא עורך דין.

עפר שלח: איש מוכשר.

עפר שלח: קראו לו ואמרו לו: הינה הסכם בין שני גנבים שלא סומכים אחד על השני.

עפר שלח: אגב, יש משפט שהולך וחוזר כל פעם בהסכם הזה: שני הצדדים ייתנו זה לזה ביטחונות נוספים.

עפר שלח: אולי איזה ראש של סוס במיטה?

עפר שלח: אולי איזה משהו שאפשר להאמין לו?

רם בן ברק: בלי סוסים.

עפר שלח: טוב שאנחנו עוד יכולים לצחוק על זה, רמי.

עפר שלח: ובעיקר זה הביטחון הבא: "חדל או נבצר מראש הממשלה נתניהו – –" – זה חוק-יסוד במדינת ישראל.

קארין אלהרר: חוק-יסוד: נתניהו.

עפר שלח: כן.

עפר שלח: זאת אומרת, זה הסכם קואליציוני שמוביל לחוק-יסוד.

עפר שלח: "– – לכהן באופן קבוע טרם הזמן שנקצב לו, מסיבות בריאותיות או מפני שהתפטר מתפקידו מבחירתו או ביוזמתו, ייכנס לתפקידו ממלא מקומו ויכהן את מלוא התקופה שנקצבה לו, 18 חודשים.

עפר שלח: לאחר 18 החודשים האמורים ישוב ראש הממשלה נתניהו לתפקיד ראש הממשלה לשארית התקופה שהייתה עומדת לו אלמלא הסתיימה כהונתו כאמור הסעיף זה.

עפר שלח: כן יחולו כל התנאים המפורטים – – –", שזה כמובן מעון השרד והמושב האחורי במטוס, ואני מניח שגם החדר של הסיגרים בדיוטי פרי.

עפר שלח: בשביל זה, חבריי לשעבר מכחול לבן כל אחד ואחד מכם, אנשים שאני מכיר, חלקכם אפילו מחבב, בשביל זה עזבתם את חייכם הקודמים – את חייך בהייטק, יזהר שי; את החיים במגזר הציבורי – ובאתם לכנסת בשביל הסכם קואליציוני שזה הלוז שלו.

עפר שלח: בשביל זה אמרתם שאתם נכנסים מתחת לאלונקה כדי לעזור בפתרון משבר הקורונה.

עפר שלח: תפקיד אחד שנוגע לקורונה לא לקחתם.

עפר שלח: אחד.

עפר שלח: סניטר בבית חולים לא לקחתם.

יזהר שי: זה לא נכון, אתה מרמה את הציבור.

יזהר שי: זה לא נכון, אתה מרמה את הציבור.

עפר שלח: כל התפקידים הכלכליים בממשלה הזאת יהיו של הליכוד.

יזהר שי: שר הביטחון – – –

עפר שלח: שר הביטחון עוסק בקורונה – לובש יוניקלו והולך לבקר – – –

יזהר שי: שר הביטחון לא מתעסק בקורונה?

יזהר שי: כן או לא?

עפר שלח: חבר הכנסת יזהר שי, מכיוון שאני בקי במערכת הביטחון בערך פי 5,000 ממך.

עפר שלח: אל תלמד אותי מה שר הביטחון עושה בקורונה.

יזהר שי: בבקשה.

יזהר שי: הוא יעסוק בקורונה – כן או לא.

עפר שלח: הוא יעשה בקורונה מה שהוא עושה בפרלמנט, יושב-ראש הכנסת.

עפר שלח: לא יבין מה הוא עושה, אם הוא הולך קדימה או הולך אחורה.

עפר שלח: אין לך מושג על מה אתה מדבר.

יזהר שי: אתה משקר לציבור.

עפר שלח: תפקיד אחד לא לקחתם.

יזהר שי: אתה משקר לציבור מעל במת הכנסת.

עפר שלח: וכשלקחתם תפקיד שנוגע לשמירת החוק, התפקיד של שר המשפטים, שמתם עליו כל כך הרבה שלשלאות, כך שהוא יהיה אסיר.

עפר שלח: ראש הממשלה לא יהיה אסיר.

עפר שלח: נתניהו יהיה נאשם, אסיר הוא לא יהיה.

עפר שלח: הוא יוכל להיות ראש הממשלה גם אם הוא יורשע במשפט, על פי ההסכם הקואליציוני שלכם.

יזהר שי: אל תשקר לציבור מעל במת הכנסת.

עפר שלח: אבל שר המשפטים יהיה אסיר.

איתן גינזבורג: תודה, חבר הכנסת שי.

עפר שלח: אל תשלו את עצמכם, אל תשלו אותנו, אל תשלו את הציבור.

עפר שלח: על זה כבר נאמר: חרפה ביקשתם, חרפה תקבלו.

איתן גינזבורג: תודה לחבר הכנסת עפר שלח.

איתן גינזבורג: חבר הכנסת יבגני סובה.

איתן גינזבורג: אחריו – חבר הכנסת יואב סגלוביץ'.

איתן גינזבורג: אם אפשר, סדרנים, לנקות את הדוכן בין הדוברים.

קריאות: – – –

עפר שלח: – – – תן לי דבר אחד שהוא עושה – – – שמות, אחד – – –

איתן גינזבורג: שלוש דקות לחבר הכנסת יבגני סובה.

איתן גינזבורג: חבר הכנסת עפר שלח.

איתן גינזבורג: חבר הכנסת עפר שלח, תודה.

איתן גינזבורג: בבקשה, שלוש דקות לרשותך, חבר הכנסת סובה.

יבגני סובה: אדוני היושב-ראש, חבריי חברי הכנסת, בעוד כמה ימים כולנו נחגוג את יום העצמאות ה-72 של מדינת ישראל.

יבגני סובה: בפעם הראשונה בהיסטוריה זה יהיה חג מיוחד, ללא קהל, וזה באמת משהו מיוחד.

יבגני סובה: בצל הקורונה אנחנו נאלצים לעשות את זה.

יבגני סובה: אבל זה לא השינוי היחיד השנה.

יבגני סובה: לראשונה בהיסטוריה של הבית הזה כנסת ישראל תשנה בצורה כל כך דרמטית את חוק-יסוד: הממשלה לפני שקמה ממשלה.

יבגני סובה: אני רוצה להגיד לחבריי מהליכוד שאין לי ציפייה מהליכוד.

יבגני סובה: החיפושים אחרי עריקים ואופורטוניסטים ממשיכים בשעה זאת ובימים האלה, והם יימשכו עד שהם יצליחו.

יבגני סובה: ואם הם יצליחו, חבר הכנסת מיקי זוהר, שנמצא פה, יספר לכם למה הם מעדיפים ממשלה עם עריקים מאשר ממשלת אחדות – שהיא לא ממשלת אחדות; צריך גם לקרוא לילד בשמו.

יבגני סובה: אגב, מיקי, זו מחמאה, באמת.

יבגני סובה: זה שאתה יודע לנסח ולהסביר, זו מחמאה, תאמין לי.

מכלוף מיקי זוהר: תודה.

יבגני סובה: זה מה שיכול לקרות.

יבגני סובה: אנחנו מדברים על ממשלת אחדות, כשבפועל אנחנו לא יודעים מה יהיה בעוד כמה ימים.

יבגני סובה: כשאתם – אני פונה כרגע לחבריי מכחול לבן – תצטרכו לתת חתימות לראש הממשלה נתניהו בשביל שהוא יוכל לגשת לנשיא, לקבל 14 יום נוספים, וידידי מיקי זוהר יהיה יושב-ראש הוועדה המסדרת, אז יתחיל הקרקס האמיתי.

קטי קטרין שטרית: הפכת להיות נביא, סובה, נביא, נביא.

יבגני סובה: ואז, לא, אתם לא יודעים מה יהיה ב-14 יום האלה – – –

קטי קטרין שטרית: תגיד גם על הקורונה ככה.

יבגני סובה: ואתם תשמעו שאסור לכם לוותר על האחדות, ובסופו של דבר אני לא אתפלא אם כן יימצאו כמה אנשים שיצטרפו לממשלה צרה.

יבגני סובה: אני חייב להגיד לכם שאין לי בעיה עם המעשה שאתם השתכנעתם לעשות – אני מדבר לכחול לבן, ואדוני היושב-ראש, גם אתה אחד מהקבוצה.

יבגני סובה: נניח החלטתם שלטפל בקורונה זה הדבר הקדוש ביותר, ואני מסכים איתכם; גם אנחנו אמרנו שאם תקום ממשלה, בכל דבר שקשור להתמודדות עם הקורונה נתמוך.

יבגני סובה: אבל למה להתעקש על התיקים?

יבגני סובה: תוותרו על התיקים, תיכנסו לממשלה, מה שנקרא, בראש מורם, ולא עם הזנב בין הרגליים.

יבגני סובה: אם תראו שהממשלה הזאת לא הולכת לכיוון של לטפל בקורונה – תצאו מהממשלה בראש מורם.

יבגני סובה: אבל, לצערי, חבריי מכחול לבן, אתם נכנסים לממשלה הזאת עם הזנב בין הרגליים, ואל תספרו לעם ישראל שהראש שלכם מורם.

יבגני סובה: תודה רבה, אדוני היושב-ראש.

איתן גינזבורג: תודה לחבר הכנסת יבגני סובה.

איתן גינזבורג: חבר הכנסת יואב סגלוביץ', בבקשה.

איתן גינזבורג: אחריו – חבר הכנסת מיקי לוי.

איתן גינזבורג: שלוש דקות לרשותך, אדוני.

יואב סגלוביץ': אדוני היושב-ראש, חבריי חברי הכנסת, הוועדה המסדרת סידרה.

יואב סגלוביץ': היא סידרה.

יואב סגלוביץ': היא עשתה את זה מהר.

יואב סגלוביץ': היא עשתה את זה מאוד מסודר, ואנחנו כאן.

יואב סגלוביץ': חברי חבר הכנסת עפר שלח, אני חייב לתקן אותך, זה לא הסכם של גנבים.

עפר שלח: בזה אתה מתמצא יותר ממני, יואב.

יואב סגלוביץ': לגנבים יש כבוד.

קריאות: וואי, וואי, וואי.

יואב סגלוביץ': לגנבים יש כבוד.

יואב סגלוביץ': ההסכם הקואליציוני הזה מעוגן בחוק-יסוד שרוצה להפוך את הבית הזה על פיו.

יואב סגלוביץ': הבית הזה נחטף על ידי שני אנשים.

יואב סגלוביץ': השר גלנט, גם אתה חטוף, רק עוד לא סיפרו לך את זה.

יואב גלנט: – – –

יואב סגלוביץ': גם הצד הזה חטוף.

קריאה: אתם מנסים לחטוף מדינה שלמה – – –

יואב סגלוביץ': גם לי יש מה להגיד לך.

קריאה: יותר טוב.

יואב סגלוביץ': אתם חטופים – – –

יואב גלנט: – – – תאמין לי.

יואב סגלוביץ': אני מקווה שאתה לא כועס עליי.

יואב גלנט: אני לא – – –

יואב סגלוביץ': אתם חטופים – –

יואב גלנט: – – – אויבים בחלוקת השלל.

יואב סגלוביץ': – – של הסכם קואליציוני, ואתם מפתחים אט-אט – גם אתה, אדוני – תסמונת שטוקהולם.

יואב סגלוביץ': אני רואה איך עוד מעט קט אתם הולכים פה מחובקים ברחבי הכנסת, אוכלים מסטיקים אחד עם השני, מחייכים ומתחבקים.

יואב סגלוביץ': אני רואה גם את חבריי מתחבקים.

קטי קטרין שטרית: אבל זה מה שעשית עם כחול לבן עד לא מזמן.

יואב סגלוביץ': אני רואה – – –

קטי קטרין שטרית: עכשיו הם האויבים הגדולים שלך.

יואב סגלוביץ': תני לי לחבק גם אותך.

יואב סגלוביץ': תני לי גם אותך לחבק.

קטי קטרין שטרית: זה לא מסתדר לך.

יואב סגלוביץ': למה לכעוס?

קטי קטרין שטרית: זאת הצביעות של השמאל.

יואב סגלוביץ': למה לכעוס?

קטי קטרין שטרית: זאת הצביעות של השמאל – – –

יואב סגלוביץ': יש לי היום יום הולדת, לא לכעוס.

קטי קטרין שטרית: לפחות תעשה את זה באלגנטיות.

איתן גינזבורג: תודה, חברת הכנסת שטרית.

קטי קטרין שטרית: הם היו החברים שלכם, הם היו שותפים שלכם.

קטי קטרין שטרית: תראו איך אתם מתייחסים אליהם.

איתן גינזבורג: תודה.

יואב סגלוביץ': אני מקווה שאדוני היושב-ראש – –

איתן גינזבורג: תודה, חברת הכנסת – – –

יואב סגלוביץ': – – ייתן לי את הזמן.

קטי קטרין שטרית: בושה.

איתן גינזבורג: תודה.

קטי קטרין שטרית: בושה לכם.

יואב סגלוביץ': ההסכם הקואליציוני – – –

קטי קטרין שטרית: אם היית – – –

איתן גינזבורג: תודה, חברת הכנסת שטרית.

איתן גינזבורג: הגבת לו, תודה.

קטי קטרין שטרית: כמה מילות ארס אפשר לשמוע מכם?

יואב סגלוביץ': אני שומע טוב גם כשמדברים חלש.

קטי קטרין שטרית: הם חברים שלכם.

קטי קטרין שטרית: הם היו חברים שלכם.

איתן גינזבורג: חברת הכנסת שטרית, אני לא רוצה לקרוא אותך לסדר.

מיקי לוי: טוב שאת אומרת "היו".

קטי קטרין שטרית: מיקי, אוה, בוקר טוב.

יואב סגלוביץ': ההסכם הקואליציוני המושחת הזה, שמאפשר לנאשם למנות מינויים במערכת אכיפת החוק, ייבחן.

יואב סגלוביץ': הכנסת הזאת כועסת לעיתים – הצד הזה – על בית המשפט.

יואב סגלוביץ': אבל באיזון שבין הממשלה לבין הכנסת, הכנסת נחטפה על ידי שני אנשים.

יואב סגלוביץ': מצע כחול לבן – אני אומר פה לחברי חבר הכנסת גינזבורג – זה מצע כחול לבן, זה מה שנשאר ממנו: תמונה, פלקט.

קריאות: אדוני היושב-ראש, אדוני היושב-ראש.

יואב סגלוביץ': תדביקו אותו עכשיו להסכם הקואליציוני, זה הסכם כחול לבן, זה המצע של כחול לבן.

קטי קטרין שטרית: אסור, אסור.

יואב סגלוביץ': אבל תראו, זה לא נכון שהממשלה – – –

קריאה: אתה עובר על התקנון.

יואב סגלוביץ': זה לא נכון שהממשלה לא דואגת לעצמאים.

איתן גינזבורג: נא לסיים, אדוני.

יואב סגלוביץ': תבדוק את הזמן, תראה שחבריך החדשים לקחו לי הרבה זמן.

יואב סגלוביץ': אני רוצה להגיד לכם שזה לא נכון שהממשלה הזאת לא דואגת לעצמאים.

יואב סגלוביץ': ואללה, אני מנסה לחשוב איך תסדרו פה את הכיסאות; לפחות נגר אחד יקבל עבודה מהממשלה הזאת.

יואב סגלוביץ': עכשיו, להגיד לכם יותר מזה: אני אשב מרווח על כיסא ענק בספסלי האופוזיציה, מרווח על כיסא ענק.

יואב סגלוביץ': אתם תשבו צפופים, מזיעים, מחובקים, עם המצע הזה שסידרתם לעצמכם.

איתן גינזבורג: תודה רבה.

יואב סגלוביץ': המצע הזה כל-כולו שחיתות.

יואב סגלוביץ': היום הוא יום חשוב, זה היום שבו כל אחד מכם בעתיד יזכור.

איתן גינזבורג: תודה לחבר הכנסת סגלוביץ'.

איתן גינזבורג: חבר הכנסת מיקי לוי, בבקשה.

איתן גינזבורג: אחריו – חבר הכנסת רם בן ברק.

אורנה ברביבאי: בסדר, מיקי, תירגע.

קריאה: מיקי, תרסס.

קטי קטרין שטרית: מיקי, יש לי, מיקי.

קטי קטרין שטרית: זה מנקה 99.9%.

מיקי לוי: אדוני היושב-ראש, מונחים בפנינו חוקי-יסוד באופן הרחב ביותר שהכרנו עד היום.

מיקי לוי: הם הוגשו היום בצוהריים.

מיקי לוי: מה המחטף הזה?

מיקי לוי: מה בער לכם לבצר זה את מבצרו של זה?

מיקי לוי: הרי אתם תלויים אחד ליד השני, שלא תהיו זה ליד זה.

מיקי לוי: אתם לא סומכים האחד על השני, בגלל זה ביצרתם את ההסכם המופרע הזה – אין לי מילה אחרת.

מיקי לוי: כעת הביאו את החוק לפטור מחובת הנחה ולהליך בזק – חוק נוראי, שישנה מהותית את הדמוקרטיה הישראלית והפרלמנטרית.

מיקי לוי: זהו מחטף.

מיקי לוי: החוק הזה פוגע בכנסת ובעקרון הפרדת הרשויות.

מיקי לוי: הוא פוגע גם בדמוקרטיה.

מיקי לוי: תבינו, אתם שלא תקבלו שום תפקיד, זה ידפוק אתכם.

מיקי לוי: הדמוקרטיה תהיה חלשה; אתם תהיו כמו פורפרה פה במסדרונות, ואותם שרים ישבו להם במשרדים.

מיקי לוי: אבל אתם נותנים יד לשחיתות הזו – תאכלו אותה.

מיקי לוי: דמוקרטיה חלשה תפגע באזרחי מדינת ישראל ותיטיב עם 52 שרים וסגני שרים.

מיקי לוי: הגדלתם לעשות – שני שרים ושני סגנים בכל משרד: שר אוצר, סגנו גם שר, ושני סגנים נוספים.

מיקי לוי: אתם מוטרפים?

מיקי לוי: קרה לכם משהו?

מיקי לוי: לא לקחתם את התרופות בבוקר?

מיקי לוי: אתם לא נורמלים?

מיקי לוי: אני שואל אתכם: מה קרה לכם?

מיקי לוי: שופט בית המשפט העליון והיועץ המשפטי לממשלה לשעבר פרופ' רובינשטיין הגדיר את ההסכם הקואליציוני "מבהיל": "חוקי-יסוד נדרסים כאילו הם חוקי עזר על ביוב ברעננה".

מיקי לוי: ואני אומר לכם, חברי הכנסת, טוב שאתם עם מסכות, כי אתם לא חשים בצחנה שמגיע מהביוב ברעננה בעקבות ההסכם הקלוקל הזה.

קריאה: – – –

מיקי לוי: צחנה נוראית.

מיקי לוי: זוהי שחיתות ציבורית במיטבה.

מיקי לוי: שחיתות.

מיקי לוי: אדוני היושב-ראש, אתה, חבר הכנסת ניסנקורן, חברי הכנסת של כחול לבן – מילא מהליכוד, זו הדרך שלהם ואין לי טענות אליהם, אבל אתם?

מיקי לוי: שיניתם דרך בשעה וחצי.

מיקי לוי: שעה וחצי.

מיקי לוי: אתם תהיו חתומים על הרס הכנסת אם החוק הזה יעבור.

מיקי לוי: על ידי החלשות הרשות המחוקקת אתם הולכים לבצר את מעמדו של הנאשם מבלפור.

מיקי לוי: כך אתם שותפים לשחיתות ברגע שתצביעו.

מיקי לוי: לא תוכלו להימנע מכך – אני כבר מסיים, אדוני.

מיקי לוי: מכחול לבן, דגל המדינה, נשאר רק צבע אחד – לבן.

מיקי לוי: זה דגל הכניעה שלכם, וההתרפסות, כדי לזחול לממשלת נתניהו החמישית.

מיקי לוי: תודה.

איתן גינזבורג: תודה לחבר הכנסת לוי.

איתן גינזבורג: חבר הכנסת רם בן ברק, ואחריו – חבר הכנסת בועז טופורובסקי.

רם בן ברק: ובאמת עכשיו, אדוני השר גלנט – – –

איתן גינזבורג: שלוש דקות, אדוני.

רם בן ברק: כשאני חושב על זה שאתה ואשכנזי תשבו באותה הממשלה – יכול להיות שהכול היה כדאי.

רם בן ברק: תראו, ממשלת רוטציה – – –

יואב גלנט: אתה רוצה שאענה גם לך?

יואב גלנט: יש לי הרבה מה להגיד לך.

יואב גלנט: אתה רוצה?

קריאות: – – –

איתן גינזבורג: כבוד השר, זכותך למחות, רק תן לו לסיים.

מיקי לוי: תביא בחשבון, השר גלנט – – – הממשלה – – –

רם בן ברק: מאחר שאני מכיר את עצמי מצוין – הרבה מה להגיד עליי אי-אפשר.

יואב גלנט: אם הסרגל שלך זה סגלוביץ' אז אתם בבעיה גדולה.

רם בן ברק: כן.

יואב גלנט: דברי כבש בחזות של זאב, להפך.

מיקי לוי: זה מה שיש לך להגיד?

מיקי לוי: חשבתי דברי חוכמה.

מיקי לוי: עזוב, אכזבת.

רם בן ברק: אדוני, אתה מוכן לאפס את השעון?

איתן גינזבורג: אתה פנית אליו.

איתן גינזבורג: אני אתן לך עוד כמה שניות, אבל – – –

רם בן ברק: רבותיי, ממשלת רוטציה בזמן חירום עם 36 שרים, כש-15 מהם מיותרים לחלוטין.

רם בן ברק: אז בואו נראה איך תעבוד ממשלת החירום.

רם בן ברק: נאמר שראש הממשלה וראש הממשלה החלופי יוזמים דיון לעזרה לעצמאים, בואו נגיד בפריפריה, בנצרת.

רם בן ברק: יוצאת תקנה המעניקה להם הטבה מסוימת, ובאותו רגע השר לענייני כלום פיתוח הגליל אומר: רגע רגע, זה בתחום שלי, זה בגליל, ולכן אני צריך לאשר את זה ולחתום על זה.

רם בן ברק: לוקח השר לענייני כלום פיתוח הגליל ומעביר את זה למנכ"ל משרד לענייני כלום פיתוח הגליל, כדי שיעביר את זה ליועץ לענייני כלום פיתוח הגליל, כדי שיראו אם ההטבה תואמת את המדיניות שלהם.

רם בן ברק: לאחר מכן מתעורר השר לענייני כלום מיעוטים – כי הרי בנצרת גרים מיעוטים – והוא אומר:

רם בן ברק: רגע זה בכלל בתחום האחריות שלי.

רם בן ברק: אני השר לענייני כלום מיעוטים.

רם בן ברק: גם הוא לוקח את הצעת ההטבה ומעביר למנכ"ל שלו לענייני מיעוטים כלום, שמעביר אותה ליועץ שלו לענייני מיעוטים כלום ומעיר את ההערות שלו, שיתאימו למדינות שלו.

רם בן ברק: כך, אותה הטבה, שנולדה מכוונות טובות של ראש הממשלה וראש הממשלה החלופי ושלל העוזרים שלהם, עברה את האישור של שר האוצר, עברה לשר לענייני כלום פיתוח הגליל ומשם לשר לענייני כלום מיעוטים.

רם בן ברק: אחרי שכולם חשבו שהינה, זה נגמר ואפשר להעביר את ההטבה, מסתבר שלא כך הדבר.

רם בן ברק: הרי יש כאן גם שר לעניין פיתוח אזורי כלום, שאומר: רגע, אולי יש לזה השפעות אזוריות?

רם בן ברק: והשר לפיתוח אזורי כלום מעביר למנכ"ל לפיתוח אזורי כלום שמעביר ליועץ לפיתוח אזורי כלום.

רם בן ברק: כך אותה הטבה בסופו של דבר ניתנת לאחר שהפציינט מת.

רם בן ברק: כך תיראה ממשלת החירום, ממשלת הרוטציה המנופחת, הבזבזנית, שתוסיף כאן ביורוקרטיה מיותרת, כפל בסמכויות, ויכוחים אין-קץ על אגו, ויכוחים אין-קץ על סמכויות.

רם בן ברק: הרבה מאוד אנשים יקבלו משכורות, והמשק הישראלי יגסוס.

איתן גינזבורג: תודה לחבר הכנסת רם בן ברק.

איתן גינזבורג: חבר הכנסת בועז טופורובסקי, בבקשה.

איתן גינזבורג: אחריו – חבר הכנסת איימן עודה.

איתן גינזבורג: שלוש דקות לרשותך.

בועז טופורובסקי: איתן, אני רואה אותך בכל מקום – גם כאן, גם בוועדה המסדרת – –

איתן גינזבורג: אני מבין שהתחלת?

בועז טופורובסקי: – – גם הגשת את הצעת החוק הנוראית הזאת וגם אתה עתיד להיות יושב-ראש הוועדה המיוחדת שתדון בהצעת החוק שאתה הגשת.

קריאה: – – –

בועז טופורובסקי: לא, אני לא יודע אם אתם שמים לב, אבל בליכוד יש קבלני ביצוע.

בועז טופורובסקי: הם אמרו: אנחנו כבר לא צריכים לעבוד קשה.

בועז טופורובסקי: גילינו מפלגה, קוראים להם חוסן לישראל – לא כחול לבן, תכף נגיע לזה – חוסן לישראל.

עידן רול: בעברית צחה זה נקרא "שעירים לעזאזל".

בועז טופורובסקי: הם קבלני ביצוע.

בועז טופורובסקי: לא, שעירים לעזאזל זה יהיה עוד מעט.

קריאה: סנג'ר.

בועז טופורובסקי: עכשיו הם קבלני ביצוע.

עידן רול: זה בלועזית.

קריאה: לא, כמו יאיר לפיד, שנמצא פה ועובד פה 24 שעות.

בועז טופורובסקי: הוא בבניין, יאיר לפיד.

בועז טופורובסקי: הוא נמצא ועובד.

קטי קטרין שטרית: אתה קבלן ביצוע שלו.

קטי קטרין שטרית: אתה קבלן ביצוע שלו.

בועז טופורובסקי: איפה כל חברי הכנסת של הליכוד?

בועז טופורובסקי: ישנים בבית.

בועז טופורובסקי: גם השרים.

בועז טופורובסקי: יש קבלני ביצוע בדמות חוסן לישראל – –

קטי קטרין שטרית: – – –

בועז טופורובסקי: – – הידועים בכינוים כחול לבן לשעבר.

בועז טופורובסקי: למה אני אומר לשעבר?

בועז טופורובסקי: כי במשך שנה שלמה הבטחנו – יחד עם גנץ ואשכנזי וכל החברים – להילחם בשחיתות, לשמור על הדמוקרטיה.

בועז טופורובסקי: הבטחנו שלא יתקיים במדינת ישראל ראש ממשלה עם שלושה כתבי אישום, ונלחמנו על זה ביחד.

בועז טופורובסקי: היינו בשטח, אמרנו לכל עשרות הפעילים שנשמור על הערכים, שלא נוותר, שלא ניכנע.

בועז טופורובסקי: מערכת בחירות אחרי מערכת בחירות אחרי מערכת בחירות.

בועז טופורובסקי: אבל מה קרה?

בועז טופורובסקי: התעייפתם.

בועז טופורובסקי: נכנעתם.

בועז טופורובסקי: מצמצתם ראשונים.

בועז טופורובסקי: ביבי ניצח אתכם.

בועז טופורובסקי: במקום ממשלת אחדות נכנסתם וזחלתם לממשלת נתניהו החמישית – ממשלה עם 36 שרים ו-16 סגני שרים.

בועז טופורובסקי: אני מבין שהולכים לבנות כאן עוד שולחן כדי להכניס את כולם.

בועז טופורובסקי: לא לקחתם את משרד האוצר; לא את משרד הבריאות; לא את ועדת הכספים; לא את ועדת הקורונה.

בועז טופורובסקי: לא לקחתם את הטיפול בקורונה.

בועז טופורובסקי: אפילו למראית עין לא עשיתם את מה שהבטחתם שתעשו ומה שטענתם שבעקבותיו נכנסתם לממשלת האחדות.

בועז טופורובסקי: אתם עכשיו שותפים להצעת חוק שמשנה ארבעה חוקים: שני חוקי-יסוד – חוק-יסוד: הממשלה וחוק-יסוד: הכנסת, ושני חוקים – חוק הממשלה וחוק מימון מפלגות.

בועז טופורובסקי: אתם עכשיו שותפים לשינוי המשטר במדינת ישראל למשטר שהוא לא דמוקרטי.

בועז טופורובסקי: משטר שבו ראש הממשלה – לא החלופי, ראש הממשלה נתניהו – הוא זה שיקבע מה הכנסת הזאת תעשה; מה תעשה הרשות השופטת; מי יהיה פרקליט המדינה.

בועז טופורובסקי: ראינו כבר עכשיו שהיועץ המשפטי לממשלה אמר משהו, אז פרקליט המדינה בא ואמר: אני הולך לחקור אותו.

איתן גינזבורג: נא לסיים.

בועז טופורובסקי: איבדתם את הזכות המוסרית, חברי חוסן לישראל, להיקרא כחול לבן.

בועז טופורובסקי: מהיום אל תגידו: כחול לבן, תגידו: חוסן לישראל, וכל אזרחי ישראל והבית הזה ידעו שעל צבעי הדגל ראוי שמישהו אחר יילחם.

בועז טופורובסקי: תודה רבה.

איתן גינזבורג: תודה לחבר הכנסת טופורובסקי.

איתן גינזבורג: חבר הכנסת איימן עודה, ואחריו – חבר הכנסת מאיר כהן.

איתן גינזבורג: בבקשה, שלוש דקות.

איימן עודה: כבוד היושב-ראש, חברי וחברות הכנסת, אני רוצה לנצל את הבמה הזאת כדי להציג בפניכם אסטרטגיית יציאה בעשרה שלבים: שלב ראשון – למנות 36 שרים ו-16 סגני שרים; שלב שני – לספח את השטחים ולהחיל אפרטהייד בין נהר הירדן לים; שלב שלישי – לשנות חוקי-יסוד כאילו הם רק המלצות; שלב רביעי – לחוקק חוק צרפתי; שלב חמישי – לחוקק חוק נורבגי; שלב שישי – לבקש ממנו לדלג; שלב שביעי – לשתק את הכנסת; שלב שמיני – לשלוט במינוי המפכ"ל; שלב תשיעי – לשלוט בוועדה למינוי שופטים; שלב עשירי – לבנות עוד מעון ראש ממשלה.

איימן עודה: יכול להיות שאתם שואלים את עצמכם: איך זה עוזר ל-15,000 חולים מאומתים?

איימן עודה: איך אין אף סעיף שמקל על דאגותיהם של יותר ממיליון וחצי מובטלים?

איימן עודה: הרי יש אין-ספור בבית, מנצרת ועד אילת, מבאר שבע או בני ברק ועד דיר אל-אסד, שנושאים אלינו עיניים כדי שניתן להם ביטחון בזמנים של חוסר ודאות, להקל על הלחץ הפסיכולוגי של אבטלה ועל החרדה של חוסר מעש.

איימן עודה: יש אנשים שעבדו קשה כל החיים, שנמצאים בחוסר ודאות מוחלט בדבר הפעם הבאה שיוכלו לפרנס את הילדים שלהם.

איימן עודה: יש נשים שכלואות בבתיהן עם גברים אלימים.

איימן עודה: יש את בני גיל הזהב שיושבים בבית, בודדים במקרה הטוב או סגורים בבית אבות נגוע בקורונה במקרה הרע.

איימן עודה: אז אתם צודקים, התוכנית הזאת – ההסכם הקואליציוני – היא לא אסטרטגיית יציאה ממשבר הקורונה, היא אסטרטגיית יציאה ממשפט פלילי.

איימן עודה: הציבור לא ישכח את השמות של מי שהפר אמונים כדי להציל אדם שמואשם בשוחד.

איתן גינזבורג: נא לסיים.

איימן עודה: (אומר בערבית: אלו שהתביישו מתו.

איימן עודה: )

איתן גינזבורג: תודה לחבר הכנסת איימן עודה.

איתן גינזבורג: חבר הכנסת מאיר כהן, בבקשה, ואחריו – חבר הכנסת ג'אבר עסאקלה.

איתן גינזבורג: שלוש דקות לאדוני.

מאיר כהן: אדוני היושב-ראש, חברות וחברי כנסת נכבדים, באמת אני עולה לכאן, קטי, בלי שום תחושה שאני רוצה לדבר על הליכוד, כי באמת עשיתם את מה שחשבתם שנכון לעשות.

מאיר כהן: ולכן, כל מה שתגידו תסמנו וי.

אופיר אקוניס: – – –

מאיר כהן: אופיר, אני מדבר על דבר אחר ממה שאתה מדבר.

מאיר כהן: אני לא אומר מילה אחת כנגד הליכוד.

מאיר כהן: באמת, אני מסתכל, מגלגל עיניים ובודק, ויש לי להגיד על החבר'ה שהלכתי איתם למסע ארוך מאוד.

מאיר כהן: מותר לנו להיות מאוכזבים.

מאיר כהן: זה לא להגיד – חבריא, מה הייתם – – –

קריאה: – – –

מאיר כהן: מותר לנו להיות מאוכזבים.

מאיר כהן: אני רוצה לדבר על סעיף, שככה, עובר לנו מתחת לרדאר.

מאיר כהן: יש בתוך הגוף הזה שני חבר'ה שקוראים לעצמם דרך ארץ.

מאיר כהן: אחד מהם טבע – אחרי שדיברו היום על "הנורבגי המדלג", אחד מהם טבע את המושג "המרוקאי המדרבק", וזה עבר ככה מתחת – – –

קריאה: – – –

מאיר כהן: היום אני קורא, ומסתבר שיש סעיף שאומר: "על אף האמור בפסקה – – – חלק שהתפלג לפי סעיף – – – לחוק הכנסת לפני כינונה של הממשלה בכנסת ה-23 מסיעה שקמה עקב התפלגות כאמור – – – יהיה זכאי למימון הוצאות שוטפות לפי מספר חברי הסיעה" החל ממועד פרסומו של חוק זה.

מאיר כהן: זאת אומרת, החבר'ה האלה, דרך ארץ, שאם אחרים היו עושים את מה שהיו עושים היו קוראים להם גונבי קולות, שודדי קופה – ואם בכלל הם היו באים מארץ ישראל השנייה, אוי מה שהיו עושים להם; החבר'ה האלה, קוראים להם הערכיים: אנחנו ערכיים.

מאיר כהן: אנחנו באנו מההתיישבות.

מאיר כהן: אנחנו באנו מהציונות הדתית.

מאיר כהן: אנחנו הערכיים.

רם בן ברק: אנחנו אידיאולוגים.

מאיר כהן: אנחנו אידיאולוגים.

מאיר כהן: לנו מותר לעשות הכול.

מאיר כהן: מותר לקחת מקופת המדינה 6 מיליון שקלים בשקט.

מאיר כהן: מותר לרקוח מזימות.

מאיר כהן: מספר בן כספית שבשקט בשקט הם התכוננו, בשעה 15:45 – לפני הבחירה של היושב-ראש, אם גנץ לא היה מתקפל – הם התכוונו להציע את אחד מהם כיושב-ראש.

מאיר כהן: אם מישהו בכנסת הזאת היה רוקח מזימות כאלה, היו צולבים אותו.

מאיר כהן: ואני אומר את זה – כדאי שנדע שלפעמים כדאי להדליק פרוז'קטור.

מאיר כהן: אנחנו באים מהפריפריה, אם אנחנו עושים משהו, אוי ואבוי לנו.

מאיר כהן: אבל יש כאלה שהם מורמים מעם, גזענים, מרשים לעצמם לעשות הכול, והכול בחסות, באצטלה של: אנחנו האידיאולוגים.

מאיר כהן: אז מותר לי.

מאיר כהן: מותר לי להתאכזב.

מאיר כהן: תודה רבה.

איתן גינזבורג: תודה לחבר הכנסת מאיר כהן.

איתן גינזבורג: חבר הכנסת ג'אבר עסאקלה.

קטי קטרין שטרית: – – –

מאיר כהן: גנץ לא.

קטי קטרין שטרית: מאיר, היינו מורים ביחד בדימונה.

קטי קטרין שטרית: מתאים לך פה להיות, בצד הזה.

קטי קטרין שטרית: בוא, בוא.

מאיר כהן: את יודעת מה אפשר לעשות עם 6 מיליון שהם לקחו?

איתן גינזבורג: תגיד לי – – –

מאיר כהן: סליחה.

מאיר כהן: כמה מעבדות פיזיקה יכולת לפתוח בבית הספר שלך?

מאיר כהן: 6 מיליון.

מאיר כהן: כמה בתי ספר – – –

איתן גינזבורג: תודה, חבר הכנסת מאיר כהן.

קטי קטרין שטרית: אני צריכה 2 מיליון לילדי האומנה – – –

איתן גינזבורג: בבקשה, אדוני, שלוש דקות.

ג'אבר עסאקלה: אדוני היושב-ראש, כנסת נכבדה, קודם כול, אני אתחיל.

ג'אבר עסאקלה: אנחנו בשחר של יום חדש.

ג'אבר עסאקלה: פעם מישהו הבטיח שחר של יום חדש כמשהו חיובי, והתגלה אחר כך שזה היה שחר של יום שחור.

ג'אבר עסאקלה: אנחנו בשחר של יום שחור, שבו אתם מחסלים למעשה את הכנסת, מחסלים את הדמוקרטיה, אבל יש גם נקודת אור.

ג'אבר עסאקלה: השחר הזה הוא גם שחר של היום הראשון של הרמדאן.

ג'אבר עסאקלה: זה הזמן להגיד רמדאן כרים לכל אלה שחוגגים.

ג'אבר עסאקלה: זה גם שחר של חג הנביא שועייב, ואני אגיד זיארה מקבולה לחוגגים.

ג'אבר עסאקלה: חברים, אני בכנסת הראשונה שלי.

ג'אבר עסאקלה: אומנם שתי קדנציות, אבל כולן כמה ימים, אבל עברתי שלוש מערכות בחירות.

ג'אבר עסאקלה: האמת, כחול לבן בהרכבה הקודם הצליחה להלחיץ אותי.

ג'אבר עסאקלה: הם הסתובבו ביישובים הערביים, במיוחד ביישובים הערביים הדרוזיים – חברתי ע'דיר לא נמצאת כאן, אבל עם ע'דיר חרשו את היישובים הערביים והיישובים הערביים הדרוזיים – והבטיחו הבטחות של ממשלה בדרך לתקן את חוק הלאום, לבטל את חוק קמיניץ; מי שהיה יותר מתון דיבר על הקפאת חוק קמיניץ.

ג'אבר עסאקלה: אבל איפה אנחנו ואיפה ביטול או הקפאה של חוק קמיניץ?

ג'אבר עסאקלה: איפה אנחנו ואיפה תיקון או ביטול של חוק הלאום?

ג'אבר עסאקלה: איפה אנחנו ואיפה הבטחות של חוק שוויון?

ג'אבר עסאקלה: או איפה הבטחה של להכניס את ערך השוויון לחוק הלאום?

ג'אבר עסאקלה: איפה כל הדברים האלה?

ג'אבר עסאקלה: שיקרו ורימו ציבור רחב של מצביעים, יהודים וערבים.

ג'אבר עסאקלה: היום, אתם מאכזבים, אנשי כחול לבן.

ג'אבר עסאקלה: אתם מאכזבים למעשה את כל מי שנתן בכם תקווה, ואפילו את מי שהמליץ עליכם בכלל לפני נשיא המדינה.

ג'אבר עסאקלה: ומילה אחת לגבי בוגדנות.

ג'אבר עסאקלה: אני רוצה מילה לחברי מה שהייתה פעם מפלגת העבודה.

ג'אבר עסאקלה: איציק שמולי, אני פגשתי אותו ברחובות במחאה החברתית ב-2011.

ג'אבר עסאקלה: על הגל של המחאה החברתית הוא רכב והגיע לכנסת, והוא בדרך להיות שר.

ג'אבר עסאקלה: עם ממשלה כזאת, איציק שמולי, אתה בוגד בכל האנשים שיצאו איתך לרחובות.

ג'אבר עסאקלה: עם ממשלה כזאת אתה מצטרף לעושקים.

ג'אבר עסאקלה: אתה מצטרף לממשלה שלא תתייחס בהגינות לא לשכבות החלשות הערביות – –

איתן גינזבורג: נא לסיים.

ג'אבר עסאקלה: – – לא לשכבות החלשות היהודית ולא לאף אחד מהבוחרים שלכם לשעבר.

ג'אבר עסאקלה: אז אנשי כחול לבן של היום, אתם ממש מכניסים את עצמכם לבור שהוא בית הקברות של המפלגה שלכם.

ג'אבר עסאקלה: זה סוף הדרך שלך, גנץ; זה סוף הדרך של כחול לבן כמו שהיא היום.

ג'אבר עסאקלה: תודה רבה.

איתן גינזבורג: תודה לחבר הכנסת ג'אבר עסאקלה.

איתן גינזבורג: חבר הכנסת עידן רול, בבקשה.

קטי קטרין שטרית: – – – כולם ממושמעים.

קטי קטרין שטרית: יישר כוח, מיקי.

עידן רול: ערב טוב לממשלת נתניהו החמישית, הלוא היא ממשלת המנותקים.

עידן רול: אני חפרתי ועברתי והסתכלתי על ההסכם הקואליציוני שלכם, ועולה תמונה מאוד ברורה מההסכם הזה.

עידן רול: התמונה שעולה היא שאין לכם שום מושג מה עובר על הציבור הישראלי.

עידן רול: אין לכם שום עניין בבעיות של המשק הישראלי.

עידן רול: מיליון ו-100,000 מובטלים – בשבילכם זה מספר שפשוט מציק לכם בדוחות.

יעקב מרגי: – – – הממשלה – – –

קארין אלהרר: בדיוק בגלל זה.

עידן רול: ובגלל שהשבע לא יבין את הרעב, אז אני רוצה לשתף אתכם במכתב שקיבלתי – – –

קריאות: – – –

עידן רול: אני רוצה לשתף במכתב שקיבלתי מאישה בשם נורית, כי לאנשים בתוך המיליון ו-100,000 יש שמות ויש פרצופים ויש ילדים ויש עסקים קורסים, והם צריכים לפרנס.

קריאות: – – –

איתן גינזבורג: תודה.

קריאות: – – –

איתן גינזבורג: תודה, חבר הכנסת אזולאי.

עידן רול: יש לי קול מאוד חזק, זה בסדר גמור.

איתן גינזבורג: תודה, חבר הכנסת אזולאי.

איתן גינזבורג: תודה.

קטי קטרין שטרית: ויתרת על השכר שלך?

קטי קטרין שטרית: ויתרת על התוספת שלך?

איתן גינזבורג: תודה, חברת הכנסת שטרית, תודה.

קטי קטרין שטרית: לא, שיוותר על השכר שלו.

איתן גינזבורג: תודה, תודה, תודה.

קטי קטרין שטרית: שיוותר על השכר שלו.

איתן גינזבורג: תודה, חברת הכנסת שטרית.

עידן רול: תודה, חברת הכנסת שטרית.

עידן רול: קיבלתי את המסר, אני אחשוב על זה.

קטי קטרין שטרית: תודה רבה.

קטי קטרין שטרית: אני ויתרתי, דרך אגב.

עידן רול: קטי, אני חושב שכדאי שתקשיבי, בגלל שזה – – –

קטי קטרין שטרית: האמת היא שאני מקשיבה לך כל היום, אתה חוזר על אותו נאום.

קטי קטרין שטרית: תנסה להיות יצירתי – – –

עידן רול: אז תחליפי ערוץ, את לא חייבת לראות ערוץ הכנסת, את יכולה לראות ערוץ 12, 13.

עידן רול: ערוץ הקניות חזר לעבוד, ויש רק קניות אונליין.

עידן רול: למה שלא תזמיני לך משהו יפה מערוץ הקניות?

קטי קטרין שטרית: – – –

עידן רול: הרי המשק סגור, אי-אפשר ללכת, כי אתם לא מקבלים החלטות, אתם עסוקים בלעשות ג'ובים.

עידן רול: אז תזמיני מערוץ הקניות ואל תפריעי לי לדבר.

עידן רול: תודה רבה.

קטי קטרין שטרית: אני ויתרתי על התוספת, אתה לא ויתרת.

קטי קטרין שטרית: אני ויתרתי.

קטי קטרין שטרית: תוותר.

איתן גינזבורג: תודה, חברת הכנסת שטרית.

עידן רול: אז נורית היא אישה נשואה פלוס שניים – – –

קטי קטרין שטרית: בושה.

קטי קטרין שטרית: תוותר על התוספת.

עידן רול: אדוני היושב-ראש, זה מאוד קשה לי לדבר.

איתן גינזבורג: סליחה, כשאתה פונה אליה אל תצפה שלא תקבל תגובה.

קטי קטרין שטרית: תודה רבה, אדוני היושב-ראש.

איתן גינזבורג: אבל אני מבקש ממך להפסיק להפריע.

איתן גינזבורג: יש גבול גם לזה.

עידן רול: נתתי עצה חברית.

קריאה: – – –

עידן רול: אני אקח את הזמן, שלוש הדקות שלי לא מתחילות לרוץ עד שלא נותנים לי לדבר.

איתן גינזבורג: אדוני, אתה לקראת סיום.

איתן גינזבורג: ברגע שאתה פונה אליה היא תפנה אליך.

איתן גינזבורג: אלה הכללים פה.

עידן רול: אני לא לקראת סיום, אדוני היושב-ראש, יש לי עוד זמן.

עידן רול: עוד לא הצגתי את המקרה של נורית.

עידן רול: אולי אנשים רוצים לשמוע אשכרה על בעיות אמיתיות של אנשים אמיתיים, ולא על איך מחלקים את הזמן בין הלשכה המיותרת שלכם בירושלים ללשכה המיותרת שלכם בתל אביב.

עידן רול: אז בואו אני אדבר איתכם על משהו שאשכרה אנשים חווים במדינה הזאת.

עידן רול: נורית נשואה לנהג מונית.

עידן רול: יש לה ילדה שסובלת מבעיות נפשיות.

עידן רול: היא, אין לה עבודה, היא מחלטרת מהבית, פרילנס, כגרפיקאית, בגלל המצב.

עידן רול: בעלה, נהג מונית, אין לו שום עבודה.

עידן רול: הם שניהם מאותגרי אשראי.

עידן רול: אין להם מאיפה לשלם את השכירות הבאה שלכם.

עידן רול: הם מפחדים באמת ובתמים להיזרק לרחוב.

עידן רול: היא מפרטת לי: אין לנו שום חיסכון לפתוח, אין לנו רכב למכור, אין לנו שום נכס.

עידן רול: ונחשו מה, גם למשפחה שלהם אין שקל לעזור להם.

עידן רול: זה דוגמה אחת מני רבות של אנשים שנאבקים פה על הקיום שלהם.

עידן רול: אין להם הכנסה.

עידן רול: אתם יודעים כמה הממשלה הזאת חילקה להם מענק?

עידן רול: 2,500 שקל.

עידן רול: ואתם יודעים מה קרה כשהם ניסו להשיג את המענק השני?

עידן רול: לא הצליחו.

עידן רול: למה?

עידן רול: בגלל הביורוקרטיה: אני מבקשת ממך, מצאו פתרון הוגן והגיוני למשפחות כמונו.

עידן רול: מאז שקיבלנו 2,500 שקל אנחנו לא מצליחים להירשם שוב לפעימה השנייה.

עידן רול: עבור ממשלת המנותקים שקמה עכשיו נורית היא שקופה.

עידן רול: מיליון ו-100,000 מובטלים הם שקופים בעבורכם.

עידן רול: שבועות של משא ומתן ולא הזכרתם את נורית לרגע – – –

איתן גינזבורג: נא לסיים.

עידן רול: אני כבר אגיע לסיום, אדוני היושב-ראש.

איתן גינזבורג: הוספתי לך כבר זמן, לכן צריך לסיים.

עידן רול: אין מה לעשות.

עידן רול: שבועות של משא ומתן, ודקה לא יכולתם להקדיש לה זמן?

עידן רול: הסכם קואליציוני שלם שכל מה שאתם עושים בו זה לנסות לתפור שני שרים ושני סגני שרים לאותו משרד כדי שחס וחלילה לא תעשו את העבודה הלא-אמיתית שיש במשרד לענייני ירושלים או במשרד לעניינים אסטרטגיים.

איתן גינזבורג: תודה, תודה.

עידן רול: אני רוצה להגיד לכם – לנורית לא בטוח יהיה איפה לגור בחודש הבא, אבל אני יכול לחשוב על המון מקומות שהיא יכולה להשתכן בהם – המון שרים עם המון לשכות ריקות, אטומות ומנותקות – –

איתן גינזבורג: תודה, חבר הכנסת רול.

עידן רול: – – שאולי יכולות להציע לה קורת גג.

עידן רול: תודה רבה.

איתן גינזבורג: תודה רבה.

איתן גינזבורג: חבר הכנסת יאיר לפיד, בבקשה.

קטי קטרין שטרית: בפעם הבאה לשלוח אותי לערוץ ההיסטוריה, לא לערוץ הקניות.

קטי קטרין שטרית: תתבייש.

קטי קטרין שטרית: בגלל שאני אישה?

קטי קטרין שטרית: בגלל שאני אישה פנית אליי לקניות?

קטי קטרין שטרית: תתבייש.

איתן גינזבורג: אחריו – חברת הכנסת עאידה תומא סלימאן.

עידן רול: קטי, אותי אף פעם לא יאשימו – – –

קטי קטרין שטרית: אל – – –

איתן גינזבורג: חברת הכנסת שטרית, תודה.

עידן רול: את לא תאשימי אותי במיזוגניה – – –

איתן גינזבורג: חבר הכנסת רול, תודה.

קטי קטרין שטרית: בגלל שאני אישה?

איתן גינזבורג: חברת הכנסת שטרית, אני קורא אותך לסדר פעם ראשונה.

קטי קטרין שטרית: בושה.

עידן רול: ויש לך – – –

איתן גינזבורג: חבר הכנסת רול, אני קורא אותך לסדר פעם ראשונה.

עידן רול: אתה יכול לקרוא לי שלוש פעמים, היום כמעט נגמר.

איתן גינזבורג: כן, תודה.

איתן גינזבורג: שלוש דקות לאדוני.

יאיר לפיד: אדוני היושב-ראש, כנסת נכבדה, אני רוצה לארוז לכם את מה שנאמר פה הערב באופן קצר וממצה.

יאיר לפיד: הינה חמישה דברים שהמדינה צריכה: הראשון זה מנגנון פיצוי מיידי לעסקים קטנים, מודל צוק איתן.

יאיר לפיד: עשיתי את זה באוצר.

יאיר לפיד: זה עובד, זה מהיר, הכסף מגיע מייד.

יאיר לפיד: השני זה דמי אבטלה לעצמאים.

יאיר לפיד: השלישי זה לפתוח את המשק מיום ראשון הקרוב, לעשות החלטה – דבר שהממשלה הזו לא יודעת איך עושים.

יאיר לפיד: הרביעי זה לבנות תוכנית מענקים לצוותים הרפואיים.

יאיר לפיד: החמישי – להוציא תוכנית סיוע למגזר השלישי.

יאיר לפיד: והינה חמישה דברים שהמדינה ממש ממש לא צריכה: היא לא צריכה 36 שרים ו-16 סגני שרים, שעולים 900 מיליון שקל ישירים ועוד מיליארדים על גבי מיליארדים בהוצאות עקיפות ובמפלצת ביורוקרטית; היא לא צריכה מעון שרד לממלא מקום ראש הממשלה החלופי, הזמני, אני לא יודע מה; היא לא צריכה חוק שמאפשר לראש הממשלה לכהן גם אם הוא עבריין מורשע; היא לא צריכה מטוס פרטי במיליארד שקל לראש הממשלה, והיא בטח לא צריכה להקים ממשלה שבה אף אחד לא מאמין למילה אחת שאומר לו השני.

קריאה: אז מה המדינה צריכה?

קריאה: בחירות רביעיות?

יאיר לפיד: היא לא צריכה ממשלה שבה אין שום סוג של אמון בין צד אחד לצד השני.

יאיר לפיד: כל המרכיבים – הרי אתם רק מסתכלים וחושדים אחד בשני.

יאיר לפיד: היום פורסם – הערב, במהלך הערב הזה – שעד לפני יומיים נתניהו עוד ניסה להקים ממשלת 61.

יאיר לפיד: הוא היה זורק אתכם מכל המדרגות.

יאיר לפיד: אתם יודעים מה, לא צריך היה לחכות: אם אני הייתי מצלצל אליו היום, אומר לו: אדוני ראש הממשלה, אני נותן לך שני ח"כים ואנחנו מסכימים לחוק החסינות – אתם יודעים כמה מהר הייתם עפים מהחלון?

יאיר לפיד: אתם וכל ההסכם שלכם וכל הדיבורים על קבינט פיוס ודיבורי אחדות.

יאיר לפיד: פוק.

יאיר לפיד: לא הייתם קיימים יותר.

יאיר לפיד: אתם באמת חושבים שמישהו מאמין לכם?

יאיר לפיד: אתם כלי.

יאיר לפיד: משתמשים בכם.

יאיר לפיד: וכמו שקורה תמיד אחרי שיגמרו להשתמש בכם, יזרקו אתכם.

יאיר לפיד: כי זה תמיד העונש של רמאים – בסוף מישהו מרמה אותם יותר טוב.

איתן גינזבורג: תודה לחבר הכנסת לפיד.

איתן גינזבורג: חברת הכנסת עאידה תומא סלימאן, ואחריה – חבר הכנסת יואל רזבוזוב.

איתן גינזבורג: שלוש דקות לגברתי, בבקשה.

עאידה תומא סלימאן: אני שואלת את עצמי, כבוד היושב-ראש, אם נשאר מה להגיד באמת אחרי יום כזה, שבו דיברנו בוועדות והעלינו את כל הנושאים שמרגישים עליהם כל כך הרבה כעס ועצב.

עאידה תומא סלימאן: אבל תתפלאו לשמוע, עדיין יש הרבה מה לספר בסיפור המכוער הזה שאנחנו חווים בימים האחרונים.

עאידה תומא סלימאן: אני פונה לכל מי שדיבר בתקופת הבחירות ואמר שהוא יהיה אלטרנטיבה לנתניהו.

עאידה תומא סלימאן: אנחנו התעקשנו מצידנו ואמרנו שהאלטרנטיבה חייבת להיות לדרך של נתניהו ולא רק לו אישית.

עאידה תומא סלימאן: דיברתם אז על שחיתות, ואמרנו: טוהר המידות ומאבק בשחיתות חשובים מאוד אבל המאבק במקור השחיתות המוסרית, השחיתות המאפשרת להמשיך לכבוש, לדכא עם אחר, חשוב יותר.

עאידה תומא סלימאן: דיברתם על החשיבות להחליף את השלטון כדי לשמור על הדמוקרטיה.

עאידה תומא סלימאן: ואמרנו: דמוקרטיה פורמלית חשובה, אבל מאבק על דמוקרטיה מהותית, שוויון באזרחות, ביטול חוק הלאום וביטול חוק קמיניץ וההכרה בכפרים הערביים הבדואיים הבלתי-מוכרים בנגב, חשוב יותר.

עאידה תומא סלימאן: היה ברור מלכתחילה כי צריכים להציג אלטרנטיבה פוליטית, מדינית, כלכלית – ואת זה לא עשיתם בבחירות.

עאידה תומא סלימאן: לא הוכחתם שיש באמת דבק פוליטי-אידיאולוגי שיכול להוות ולבנות אלטרנטיבה אמיתית.

עאידה תומא סלימאן: לכן נוצרה הממשלה הזו בחטא.

עאידה תומא סלימאן: נוצרה ממשלה שקוראים לה ממשלת חירום, שאין בה שום דבר חירומי חוץ מאשר לשמור על שלטונו של נתניהו, ולפתח – דרך דריסה מאוד גסה של חוקי-היסוד – דיקטטורה מאוד ברורה במדינה הזאת.

עאידה תומא סלימאן: אם הייתה באמת ממשלת חירום בצל הקורונה או לשם טיפול במשבר הקורונה, הייתם מגיעים ושומעים את הכאב של האזרחים בוועדות.

עאידה תומא סלימאן: הייתם מכניסים סעיף אחד שמטפל במנהלות המשפחתונים, שנזרקו בדרך.

עאידה תומא סלימאן: הייתם מדברים על העצמאים, שהפכו ביום אחד רעבים לפת לחם.

עאידה תומא סלימאן: הייתם מדברים על יותר ממיליון וחצי מובטלים שמחכים ל-4,000 ש"ח עלובים כל חודש כדי לשרוד.

עאידה תומא סלימאן: בל לא.

עאידה תומא סלימאן: הייתם עסוקים בלחלק את השלל.

עאידה תומא סלימאן: אני רוצה להגיד, בערבית אומרים: (אומרת בערבית: זה שחווה השפלה מתרגל אליה, והוא משול למת שהפצעים אינם מכאיבים לו.) אנחנו לא בונים על אלה שזחלו.

עאידה תומא סלימאן: אני פונה מפה לחברי הכנסת שיושבים היום באופוזיציה: בואו תלמדו את הלקח.

עאידה תומא סלימאן: בואו נטפל בבעיות השורש, ולהיות אופוזיציה אמיתית.

עאידה תומא סלימאן: אולי, אולי נצליח להציל משהו.

איתן גינזבורג: תודה, חברת הכנסת עאידה תומא סלימאן.

איתן גינזבורג: חבר הכנסת יואל רזבוזוב, ואחריו – חבר הכנסת אנדרי קוז'ינוב.

איתן גינזבורג: בבקשה, אדוני, שלוש דקות.

יואל רזבוזוב: תודה.

יואל רזבוזוב: כבוד היושב-ראש, חברי הכנסת, אני לא אחזור על דברים שנאמרו פה על ידי חבריי.

יואל רזבוזוב: אני חושב שכולנו פה היום מסכימים על דבר אחד: שהממשלה הזאת היא רעה, היא לרעה למדינת ישראל.

יואל רזבוזוב: היא פשוט על הפנים.

יואל רזבוזוב: יש כאלה שמודים ויש כאלה שלא מודים בכך.

יואל רזבוזוב: אבל אני לא אדבר על כך.

יואל רזבוזוב: ראיתי חדשות עכשיו, ושמעתי בחדשות ששוב מדברים על ההקלות המסתמנות במשק, ואני מברך על כך.

יואל רזבוזוב: חשוב מאוד.

יואל רזבוזוב: אני בעד.

יואל רזבוזוב: סגר ממוקד – אני בעד, ובדיקות, ואני בעיקר בעד שקיפות.

יואל רזבוזוב: אבל מה שאנחנו רואים – אנחנו רואים לחץ.

יואל רזבוזוב: אנחנו רואים הרבה הרבה הבטחות ריקות מתוכן, פרנויה וחוסר תוכנית, חוסר ודאות.

יואל רזבוזוב: זה מה שאנחנו רואים.

יואל רזבוזוב: אבל שוב, משום מה הספורט שלנו – דבר כל כך חיוני לכל כך הרבה אנשים שיושבים בסגר – עוד פעם נעלם מסדר-היום.

יואל רזבוזוב: אז אני וחברי חבר הכנסת שלח הצלחנו להעלות את זה על סדר-היום.

יואל רזבוזוב: קיימנו דיון בוועדת קורונה, התחילו לזוז דברים.

יואל רזבוזוב: אני לא אדבר היום על הכדורגל, שלאט-לאט מתחיל לחזור, על הספורטאים המקצוענים שמתחילים לחזור; אני רוצה לדבר על אנשים שאף אחד לא מדבר עליהם, שזאת הפרנסה שלהם, ואלו מאות אלפי משפחות.

יואל רזבוזוב: מה עם מאמני ילדים?

יואל רזבוזוב: אנחנו מפקידים את הדבר הכי יקר לנו, את הילדים שלנו; אנחנו לא נסמוך עליהם שהם יוכלו לאמן את הילדים שלנו במגבלות של משרד הבריאות?

יואל רזבוזוב: אנחנו חייבים לסמוך עליהם.

יואל רזבוזוב: אפשר ללכת לאיקאה – ראינו את התורים; אפשר ללכת לסופר; מי שמעוניין להתפלל עד 19 איש – חופשי.

יואל רזבוזוב: הרבה הרבה מגבלות הוסרו.

יואל רזבוזוב: דווקא כאן, מאמנים בקבוצות קטנות, לא נותנים להם להתפרנס.

יואל רזבוזוב: מה עם חדרי כושר?

יואל רזבוזוב: מה עם מאמנים אישיים?

יואל רזבוזוב: מה עם שיעורי סטודיו – פילאטיס, יוגה ועוד?

יואל רזבוזוב: יש כל כך הרבה אנשים שזאת הפרנסה שלהם.

יואל רזבוזוב: הם מסתכלים בעיניים פתוחות, רואים את התור הזה באיקאה, ולא מבינים למה להם לא נותנים את האפשרות לפרנס.

יואל רזבוזוב: אנחנו מדברים גם על דבר שהוא בריאות – הבריאות של הילדים שלנו; בריאות בכלל, של כלל הציבור, ועל החוסן המנטלי שהם מקבלים מזה.

יואל רזבוזוב: עוד פעם – זה נעלם מסדר-היום.

יואל רזבוזוב: מדברים על הכול, פותחים – ואני מברך על זה שפותחים, אני רוצה שנצא מהסגר, אני רוצה שנתחיל לנהל חיי שגרה נורמליים, תחת מגבלות של משרד הבריאות כמובן, אבל אי-אפשר לא להזכיר את התחום החשוב הזה.

יואל רזבוזוב: אז אני קורא לשרה לביטחון הפנים – לא? היא לא ביטחון הפנים?

יואל רזבוזוב: אני מבין שהיא בעצמה כבר חושבת שהיא בביטחון הפנים; היא עדיין שרת התרבות והספורט – שתכבד את תפקידה, ושתלך ותהפוך שולחנות בישיבות ממשלה.

יואל רזבוזוב: היא לא עושה את זה.

יואל רזבוזוב: אנחנו מכירים את השרה רגב, היא יודעת להפוך שולחנות, היא יודעת לצעוק, אבל משום מה היא נעלמה.

יואל רזבוזוב: אז אני דורש ממנה שתלך, תעשה את זה, ותדאג לאותם אנשים.

יואל רזבוזוב: תודה רבה.

איתן גינזבורג: תודה לחבר הכנסת יואל רזבוזוב.

איתן גינזבורג: חבר הכנסת אנדרי קוז'ינוב, ואחריו – חבר הכנסת אנטאנס שחאדה.

אנדרי קוז'ינוב: תודה, אדוני היושב-ראש, כנסת נכבדה.

אנדרי קוז'ינוב: כולנו, גם האופוזיציה וגם הקואליציה העתידית, די מסכימים שמדובר פה בשינוי שיטת המשטר, בשינויים חוקתיים שאתם מקדמים כרגע, ויש כאן הבניה של סעיף על גבי סעיף, הבניה משפטית באמת מפוארת.

אנדרי קוז'ינוב: אבל לא על זה אני הולך לדבר.

אנדרי קוז'ינוב: אני רוצה לספר לכם סיפור מוועדת הרווחה היום על פיצויים שמגיעים לבעלות משפחתונים שמוכרים על ידי משרד הרווחה.

אנדרי קוז'ינוב: הן היו אמורות כבר לקבל את הפיצוי, איזשהו סכום מאוד מינורי של 2,500, פחות או יותר.

אנדרי קוז'ינוב: אבל מה?

אנדרי קוז'ינוב: הן לא יכולות לקבל אותו, כי המסמכיאדה מאוד מאוד מסובכת, כי צריך למלא עכשיו פרטים וצריך למלא טפסים וצריך לגשת, ו-50% מהן בכלל לא זכאיות.

אנדרי קוז'ינוב: אפשר היה לעשות את הפיצוי הזה בלחיצת כפתור, להעביר את הכסף הזה.

אנדרי קוז'ינוב: אבל מה, לרשות המיסים אין מסד נתונים.

אנדרי קוז'ינוב: אין רשימת חשבונות בנק של אותן מנהלות משפחתונים.

אנדרי קוז'ינוב: למי יש רשימה כזאת?

אנדרי קוז'ינוב: למשרד הרווחה, אבל משפטית משרד הרווחה לא יכול להעביר את מסד הנתונים לרשות המיסים, ולכן אי-אפשר לפצות את אותן בעלות המשפחתונים בקליק.

אנדרי קוז'ינוב: ודנים בזה שבועות.

אנדרי קוז'ינוב: בתסבוכת המשפטית הזאת כבר דנים שבועות, איך לפתור את הפלונטר, איך לפצות את האנשים האלה, את הנשים האלה.

אנדרי קוז'ינוב: וכאן תוך יום, בזריזות, אנחנו מקדמים את שינוי שיטת המשטר, ובכך סיימתי את המשל.

אנדרי קוז'ינוב: תודה רבה.

איתן גינזבורג: תודה לחבר הכנסת אנדרי קוז'ינוב.

איתן גינזבורג: חבר הכנסת אנטאנס שחאדה, ואחריו – חבר הכנסת עודד פורר.

אנטאנס שחאדה: כבוד היושב-ראש, חבריי חברי הכנסת.

אנטאנס שחאדה: תרשו לי, בהתחלה אפנה בערבית (אומר בערבית: לכל בני עמנו, בני החברה שלנו, ונברך אותם ברמדאן כרים, אינשאללה, לנו ולכם, שיחול מחר.

אנטאנס שחאדה: אינשאללה, בשנה הבאה יהיו הנסיבות טובות יותר, לנו ולכם, ונחגוג רמדאן מסורתי כהרגלנו בכל השנים.

אנטאנס שחאדה: ) חבריי חברי הכנסת, אני לא מבין על מה אווירת העצב שקיימת היום במליאה.

אנטאנס שחאדה: ממה אתם מופתעים?

אנטאנס שחאדה: ממה אתם מאוכזבים?

אנטאנס שחאדה: רק עכשיו כאילו גיליתם שאין דמוקרטיה?

אנטאנס שחאדה: גיליתם שיש שחיתות?

אנטאנס שחאדה: גיליתם שיש שקר?

אנטאנס שחאדה: שיש גזל?

אנטאנס שחאדה: הרי שנים אנחנו אומרים את זה.

אנטאנס שחאדה: וכל פעם שעומדים על הבמה הזאת, תוקפים אותנו, כאשר אנחנו מתריעים שאין דמוקרטיה, ויש שחיתות, ויש גזל ויש גנבה.

אנטאנס שחאדה: אבל כנראה, כל עוד זה גזל וגנבה ושחיתות כלפי עם אחר, לא אכפת לכם.

אנטאנס שחאדה: נהניתם מהגזל הקולקטיבי.

אנטאנס שחאדה: נהניתם מהשחיתות הקולקטיבית, כי התמורה הייתה קולקטיבית.

אנטאנס שחאדה: אבל פתאום עכשיו גילינו שיש ראש ממשלה מושחת, ויש גנרלים שהעדיפו את השחיתות ואת טובות ההנאה הפרטיות שלהם על חשבון השינוי.

אנטאנס שחאדה: הרי כל פעם שניסינו להתריע, השתקתם באמצעות חקיקה או באמצעות – אזכיר לכם – תוכניות לימוד, לדוגמה כל עיוות תוכנית האזרחות שבנט עשה לפני שנים, או שרי חינוך אחרים עשו.

אנטאנס שחאדה: שתקתם את שתיקת הכבשים, והאשמתם אותנו בכל מיני האשמות.

אנטאנס שחאדה: אני, למען האמת, לא ציפיתי שתוך שנה – אני רק שנה בכנסת – ושליש – – –

קריאה: – – – שנה?

אנטאנס שחאדה: כן, שנה.

אנטאנס שחאדה: ותיק.

יאיר לפיד: שלוש קדנציות.

אנטאנס שחאדה: אבל הינה, תוך שנה שליש מחברי הכנסת אומרים כמעט מה שאנחנו אומרים כל הזמן.

אנטאנס שחאדה: חבר'ה, תתעוררו.

אנטאנס שחאדה: צר לי לאכזב אתכם, שוואללה, יש וילה בג'ונגל.

אנטאנס שחאדה: זוכרים את המושג הזה?

אנטאנס שחאדה: יכול להיות שהעצב והאכזבה הם כי גיליתם שמדובר בבקתה עלובה שגוזלים אותה יום-יום.

אנטאנס שחאדה: תודה רבה.

איתן גינזבורג: תודה לחבר הכנסת שחאדה.

איתן גינזבורג: חבר הכנסת עודד פורר, בבקשה, ואחריו – חבר הכנסת אוסאמה סעדי.

איתן גינזבורג: שלוש דקות לאדוני.

עודד פורר: אדוני היושב-ראש, חבריי חברי הכנסת, בפתח הדברים, וללא קשר לנושא, אני רוצה להביע צער עמוק על פטירתו של הרב ישעיהו הבר.

עודד פורר: התבשרנו כרגע.

עודד פורר: איש צדיק, שעסק באמת בהצלת חיים והעניק מתנת חיים להרבה מאוד אנשים בתרומות כליה וכל קידום העניין הזה.

עודד פורר: יהי זכרו ברוך.

עודד פורר: אני משתתף בצער המשפחה, ואני חושב שבצער עם ישראל שאדם כזה הולך מאיתנו.

עודד פורר: חברים, אני רוצה לשתף אתכם קודם כול במשהו אישי.

עודד פורר: אני בימים האחרונים ממלא תפקיד יושב-ראש ועדת הכספים של הכנסת, וככזה אני חשוף לכל התחלואים הכלכליים והמשברים הכלכליים שעוברים כמעט כל אישה ואיש במדינת ישראל, לאוזלת היד של הממשלה, לחשש הגדול שאיתו מתמודדים האזרחים יום ולילה.

עודד פורר: ואנחנו באים לפה לעסוק בחוק אחר.

עודד פורר: אני חייב לומר, אדוני השר, שר העלייה והקליטה, שאני קצת הופתעתי, כי אתה לא באת אפילו לוועדה, או לא דרשת, לפחות: עולים שנמצאים שנה בארץ לא קיבלו קצבת ילדים, הם לא היו זכאים לאותה קצבה.

עודד פורר: לא הייתה אפילו פנייה ממשרד העלייה והקליטה.

עודד פורר: הם לא זכאים לדמי אבטלה, העולים האלה, שנמצאים שנה בארץ ואין להם עכשיו פרנסה.

עודד פורר: אבל במה אתם עוסקים?

עודד פורר: אתם עוסקים במינוי 36 שרים; אתם עוסקים במינוי עוד 16 סגני שרים.

עודד פורר: שני שרים לאותו משרד, שני שודדים לאותה קופה ציבורית.

עודד פורר: ועכשיו, ואת זה אני חייב לומר דווקא פחות אולי לחבר'ה שיושבים פה – אתה בעל כורחך, כי אתה חייב לשבת פה; יושב פה יזהר כנציג אותה סיעה – עכשיו כל מדינת ישראל וכל עם ישראל חייבים להסתובב עם מסכות.

עודד פורר: אתם את המסכות האלה לא תורידו כשתיגמר הקורונה; כולם יורידו, אתם לא תורידו, כי תסתתרו מפני הבושה.

עודד פורר: ולכן החברים שלך לא פה; הם לא פה כי לא רק שהם שודדים את הקופה הציבורית ועושים הסכם שהוא הסכם בזוי, הם גם מתביישים לשבת פה, מתביישים לשבת פה ולשמוע את מה שיש לנו להגיד.

עודד פורר: ואני חושב שמי שביטא הכי טוב את התחושה שאני מרגיש כרגע, שאני חושב שמבטאת את מה שאנחנו חווים, זה דווקא חיים נחמן ביאליק לפני כ-90 שנה.

עודד פורר: וכך הוא כותב: "ראיתיכם שוב בקוצר ידכם ולבבי סף דמעה.

עודד פורר: / איכה דלותם פתאום, איכה חדלתם ישע! / איכה נעזבתם בדד, אובדי עצה ונתיבה,/ ללא מחונן ומשיב נפש וללא מכונן צעד.

עודד פורר: / מי אסף גיל הפדות מעינכם ומי כיבה שביב אִשָּׁהּ?

עודד פורר: / למה שפל קולכם היום ומדוע כה נבלה שפתכם?

עודד פורר: / ותמול עוד צללו אוזניים וסיפים רעשו לתרועת

עודד פורר: כם – – – ומי הכרית ששון תקווה ואחרית מאוהלי דלים – – – ומה שפך התמיד מעל כל במה על קודקודיכם, / זרמת מילים נבובות, מזרת מוץ ונעורת, / להפוך יקר הגיגכם לשיקוץ משומם ולתועבה?

עודד פורר: / מי הפריח בבשרכם, להמיקו, צרעת מתנבאים נכפים – –"

איתן גינזבורג: נא לסיים.

עודד פורר: אני מסיים מייד.

עודד פורר: "– – טמאי נפש מתקדשים, שבע תועבות ושמונה שרצים בליבם,/ המשוועים כל היום, אחוזי עווית ומרותחי קצף, לגדולות, / ובתופסם בפיהם את המרובה ובתובעם אותו מזולתם, / נפשם תרועה, וידם לשכר, כאילו כבר ביצעוהו – – –".

איתן גינזבורג: תודה.

עודד פורר: "איפה נחבא קול המצוֶה, מדוע לא ישיג אוזן?

עודד פורר: / השב והתל בכם אלוהים, אם תעתעו בכם נביאיו, / והשיבכם מחר נכלמים וחפויי ראש לנתיב התלאה, / למען נסותכם ולמען ענותכם עד מוות, עד האכזרי ממוות: / זחול על גחון – מפלצת למשפחות האדמה / ומרמס לרגל גאווה – לקראת בוז ודיראון – – –".

איתן גינזבורג: תודה.

עודד פורר: "ואם אוזלת יד כולכם גם יחד מהושיע לנפשכם, / האין איש ביהודה, האין אחד בכל מערכותיכם / גבר חיל, מושל בעוז, גדל רוח ונגיד עם, / תקיף ובר-לבב, שבט ברזל ותבונות כפיים עימו, / אשר יאחזכם בציצית ראשכם וינערכם בחוזק יד – –"

איתן גינזבורג: תודה, חבר הכנסת פורר.

עודד פורר: "– – כנער שיכור הלום סובאו ומתבוסס בקיאו – –"

איתן גינזבורג: תודה, חבר הכנסת פורר.

עודד פורר: אני מסיים בעוד שני משפטים.

עודד פורר: זה חשוב.

איתן גינזבורג: הכול חשוב – – –

עודד פורר: "– – למען השב רוחכם וכוחכם אליכם ולמען הקימכם?...

עודד פורר: / איכה דלותם פתאום, איכה חדלתם ישע! / איכה נעזבתם בדד, אובדי עצה ונתיבה! – –"

איתן גינזבורג: תודה.

עודד פורר: "– – ראיתיכם שוב בקוצר ידכם ולבבי סף דמעה.

עודד פורר: "

איתן גינזבורג: תודה לחבר הכנסת פורר.

איתן גינזבורג: חבר הכנסת אוסאמה סעדי, בבקשה.

קריאה: פורר, זה "ראיתיכם בקוצר ידכם", זה שם השיר.

עודד פורר: ביאליק, 1931, בזל.

עופר כסיף: מרשים מאוד.

עופר כסיף: אבל אתה יודע על מי הוא כתב את זה, עודד?

עודד פורר: יש על זה הרבה מחלוקת.

קריאה: נראה לי שהוא דיבר אליכם, פורר.

עופר כסיף: אל הרוויזיוניסטים.

עודד פורר: והם – – – שהוא כתב את זה נגד – – –

קריאה: פורר, הסתכלת במראה כשקראת את זה?

איתן גינזבורג: שלוש דקות, אדוני.

אוסאמה סעדי: אדוני היושב-ראש, חבריי חברי הכנסת, השעה כמעט 24:00, הגענו לחצות, והיום מתחיל היום הראשון לחודש הרמדאן.

אוסאמה סעדי: (אומר בערבית: מחר – היום בעוד כמה דקות יחול השבוע הראשון של חודש רמדאן המבורך, ובהזדמנות זו נברך את בני עמנו מהעדה המוסלמית בברכות חמות לרגל חודש החסד ובברכת צום מקובל וארוחת שבירת צום טעימה.

אוסאמה סעדי: כמו כן ננצל הזדמנות זו לברך את בני העדה הערבית הדרוזית לרגל ביקור מתחם הנבי שועייב בברכת זיארה מקבולה.

אוסאמה סעדי: ) אני בירכתי את בני עמנו המוסלמים לרמדאן ואת הדרוזים בביקור נבי שועייב.

אוסאמה סעדי: אנחנו מהבוקר, אדוני היושב-ראש – זה יום ארוך, אבל זה יום שחור לדמוקרטיה ולשלטון החוק.

אוסאמה סעדי: אני שמעתי אתכם במשך השבועיים האחרונים, ואתם אומרים שאתם תעמדו כחומה בצורה כנגד כל ניסיון לקעקע את שלטון החוק, ואת הדמוקרטיה אתם תשמרו.

אוסאמה סעדי: אבל לצערנו, ההסכם שאתם הבאתם היום הוא כתב כניעה נגד הדמוקרטיה שמרסק את שלטון החוק.

אוסאמה סעדי: איך זה שלפני כמה שעות, אדוני השר, יוזם החוק אדוני היושב-ראש, החוק הזה עבר, חבר הכנסת לפיד, עבר ב-62?

אוסאמה סעדי: חוק-יסוד – צריך 61, עבר ב-62; אבל על מנת לשנות אותו, את החוק הזה, הם מבקשים 75.

אוסאמה סעדי: למה?

אוסאמה סעדי: אם מדברים על דמוקרטיה ועל רוב של 61 – –

מיקי לוי: הפחד, הפחד, הפחד.

אוסאמה סעדי: – – הפה שאסר הוא הפה שמתיר.

אוסאמה סעדי: אבל הפחד שלכם – על 75.

אוסאמה סעדי: ואיך זה שאתם מכניסים כגנבים בלילה את שינוי חוק-יסוד: הכנסת, ואתם מקצרים – –

אלעזר שטרן: הוא צודק.

אלעזר שטרן: אין גבולות.

אוסאמה סעדי: – – את תקופתה של הכנסת לשלוש שנים.

אוסאמה סעדי: למה?

אוסאמה סעדי: יש לכם קואליציה רחבה.

אוסאמה סעדי: אתם רוצים לשמור על יציבות הממשלה ולחסוך עוד בחירות?

אוסאמה סעדי: אז למה לא ארבע שנים וחצי?

איתן גינזבורג: נא לסיים.

אוסאמה סעדי: הבחירות הן באוקטובר 2020 ועוד ארבע שנים – 2024, באוקטובר.

אוסאמה סעדי: אבל – ואני מסיים במשפט, אדוני.

יעקב מרגי: אם תתעקש – – –

אוסאמה סעדי: אני שואל ותוהה: איך זה, מאיפה יביאו כחול לבן שרים, סגני שרים ושבעה יושבי-ראש ועדות?

אוסאמה סעדי: אני ספרתי את זה – יוצא 33.

איתן גינזבורג: תודה.

אוסאמה סעדי: זה כאילו כחול לבן לפני הפיצול.

אוסאמה סעדי: אבל אין להם היום יותר מ-17.

איתן גינזבורג: תודה, חבר הכנסת סעדי.

אוסאמה סעדי: אז אולי נתיר להם לייבא.

יאיר לפיד: בשביל זה השאירו את המסתננים.

איתן גינזבורג: תודה, חבר הכנסת סעדי.

אוסאמה סעדי: השאירו את המסתננים.

אוסאמה סעדי: בושה וחרפה.

איתן גינזבורג: אם אתה כבר מתחיל לפנות לאחרים – תודה רבה.

איתן גינזבורג: חברת הכנסת סונדוס סאלח, בבקשה, גברתי, ואחרון הדוברים יהיה חבר הכנסת אחמד טיבי, ואז נעבור להצבעה.

איתן גינזבורג: שלוש דקות, גברתי.

סונדוס סאלח: כבוד היושב-ראש, חברי וחברות הכנסת, עוד מעט נצטרך להגיד בוקר טוב.

סונדוס סאלח: אפרופו בוקר טוב, בוקר טוב לכל המופתעים מהמהלכים הפוליטיים המגוחכים שנעשו בחודש האחרון; בוקר טוב, וברוכים הבאים למאבק האמיתי, לדרך, למסלול הקשה של מאבק על זכויות אדם, מאבק על שמירה על הדמוקרטיה וצדק חברתי.

סונדוס סאלח: בשעה הזו הייתי צריכה להיות יחד עם בעלי המקסים אשרף והילדים שלי, לקבל את החודש האהוב עלינו, חודש הרמדאן.

סונדוס סאלח: בערב הזה אני אומרת רמדאן כרים וזיארה מקבולה וכול עאם ואנתום באלפי ח'יר.

סונדוס סאלח: אבל הייתי צריכה להישאר כאן, יחד עם החברים שלי, כי מה שמתנהל כאן – מתנהל מופע מנותק מהמציאות, המציאות הקשה שכולנו חווים מחוץ לכנסת.

סונדוס סאלח: כבר חודש שלם אנחנו פוגשים כמעט בכל יום אנשים שמפגינים מחוץ לכנסת.

סונדוס סאלח: מי שצופה בנו עכשיו חושב שאנחנו מדברים על אוכלוסיות מוחלשות, על מנהלי משפחתונים שלא קיבלו את התקציב שלהם, על רכזות משפחתונים ומנהלות מעון יום שלא יכולות להתקיים בגלל שלא השלימו להן את תקציב חודש מרץ.

סונדוס סאלח: חושבים שאנחנו מדברים על הכסף של הפליטים שעדיין לא שוחרר הכסף שלהם, או חושבים על העסקים שקורסים, או חושבים על האוכלוסיות המוחלשות והזכויות שלהן אשר נרמסות כל שני וחמישי, במיוחד בתקופה האחרונה מול מסכי הטלוויזיה בוועדות כולן, בכל הוועדות.

איתן גינזבורג: רק שנייה, חברת הכנסת.

איתן גינזבורג: חברי הכנסת, אני מבקש לשמור על השקט ולאפשר לחברת הכנסת סונדוס לומר את דבריה בלי הפרעה.

איתן גינזבורג: חבר הכנסת לפיד.

סונדוס סאלח: אז כאן בכנסת מנוהל מופע מנותק מהמציאות הכלכלית-החברתית-הרגשית הקשה הנמצאת בחוץ, ועסוקים בהקמת ממשלה של שחיתות, של מושחתים, בדאגה לא להיכנס לבחירות רביעיות.

סונדוס סאלח: אני אומרת למופתעים, שוב פעם: ברוכים הבאים למאבק, ברוכים הבאים למאבק הקשה יחד, לצד האוכלוסיות המוחלשות.

סונדוס סאלח: תודה.

איתן גינזבורג: תודה לחברת הכנסת סאלח.

איתן גינזבורג: חבר הכנסת אחמד טיבי, אחרון הדוברים, ולאחר מכן נעבור להצבעה.

איתן גינזבורג: אבקש ממזכירת הכנסת לצלצל.

קריאה: חבר הכנסת טיבי, תזכיר לכולם שמי שבעד הוא בעד, ומי שנגד – נגד.

איתן גינזבורג: בבקשה, אדוני, שלוש דקות.

אחמד טיבי: לא רק מיקי.

איתן גינזבורג: בבקשה, אדוני, שלוש דקות.

אחמד טיבי: אני אתחיל כשיהיה פה שקט, אדוני, אני רוצה הקשבה מכולם, ממך באופן מיוחד.

קריאה: כן, המפקד.

אחמד טיבי: תודה רבה.

אחמד טיבי: (אומר בערבית: בתחילת דבריי אברך בברכת רמדאן כרים את הציבור שלנו ובני עמנו בכל מקום – רמדאן לא ככל השנים, ונעבור את הפורענות בשלום, אינשאללה.

אחמד טיבי: כמו כן אברך בברכת זיארה מקבולה את הציבור שלנו ואחֵינו לרגל ביקור מתחם הנביא שועייב,) הנביא יתרו.

אחמד טיבי: זיארה מקבולה.

אחמד טיבי: מזה כמה ימים אני שומע על המספרים – 36 שרים, 16 סגנים – ואני שומע על העלויות – מיליארד שקל, אוסאמה, מיליארד שקל – ובוועדת הכספים אני שומע לאיפה לא רוצים להעביר כספים: לא רוצים לפצות את הצוות הרפואי על היעדרות, אבל כסף לשרים ולסגני שרים יש.

אחמד טיבי: ואז אני שומע, חבר הכנסת לפיד, על הניסיונות, עד לפני יומיים-שלושה, כמה ימים, לקנות את שני המוסקטרים של דרך ארץ, לתת להם תיק x, תיק y, תוך כדי כך שהם חותמים עם כחול לבן.

אחמד טיבי: מנהרה, דרך ארץ ושני המוסקטרים ומימון מפלגות – אוקסימורון, לא הולך ביחד.

אחמד טיבי: אבל הוא כל כך רצה להקים ממשלה צרה שהיה מוכן לשלם הרבה להאוזר את הנדל.

אחמד טיבי: ואז חשבתי – אסמע, יא פטין – מה היה קורה אם אני הייתי מציע לו שני קולות, כמו שביקש ממנסור עבאס חברי, בזמנו – (אומר בערבית: זוכר?) מה היה קורה אם הייתי מציע לו את ההצעה הזאת רק בשביל ההצבעה, כמו שביקש אז?

אחמד טיבי: הוא היה קופץ על המציאה, חבר הכנסת גינזבורג.

אחמד טיבי: הוא היה קופץ על המציאה, הוא היה מוכן להוריד את בית"ר ירושלים ליגה, לשנות את שיר התקווה, לבקר בשער 7 בבלומפילד – –

קריאה: אין סיכוי.

אחמד טיבי: – – שער 7 בבלומפילד, והיה נותן את מגן היושר לאביחי מנדלבליט, והיה מחזיר את רוני אלשיך למפכ"לות.

אחמד טיבי: ומה היה עושה?

אחמד טיבי: היה ממנה את אנטאנס שחאדה לשר הכלכלה.

אחמד טיבי: ומה היה עושה?

מכלוף מיקי זוהר: אתם הצעתם, ואנחנו סירבנו.

מכלוף מיקי זוהר: אתם הצעתם, ואנחנו סירבנו.

מכלוף מיקי זוהר: אתם הצעתם, ואנחנו סירבנו.

אחמד טיבי: אני עדיין מקריא, בקרשנדו – והיה מחזיר את חוק ישראל היום.

מכלוף מיקי זוהר: איפה מנסור עבאס שיבוא ויגיד מה הוא אמר לי ומה – – –

אחמד טיבי: היה מעביר או לא היה מעביר?

אחמד טיבי: הוא היה מעביר – – –

מכלוף מיקי זוהר: – – –

אחמד טיבי: לבסוף – אתה אדם דתי, אתה תברך על זה, חבר הכנסת ארבל – היה מניח תפילין כל בוקר, בנימין נתניהו.

אחמד טיבי: היה מוכן הכול.

קריאות: – – –

יעקב מרגי: חברי הכנסת, אני מבין שהשעה – ואתם משתעשעים, אבל אני מבקש לאפשר לו לסיים.

קריאות: – – –

יעקב מרגי: חבר הכנסת טיבי, משפט.

יעקב מרגי: חבר הכנסת עודד פורר, אני מבקש.

קריאה: יש סעיף בתקנון שמחייב לומר אמת במליאה?

יעקב מרגי: בכנסת אין סעיף בתקנון שאומר לומר אמת.

קריאה: אבל אפשר לתת את נאום החלומות.

קריאות: – – –

אחמד טיבי: אני הערכתי, אדוני, שזו הייתה יכולה להיות תגובה שלו.

קריאה: – – –

יעקב מרגי: נא לסיים, בבקשה.

אחמד טיבי: אדוני היושב-ראש, הממשלה הזאת היא ממשלה של מושחתים וגנבים.

אחמד טיבי: גנבתם את תקציב המדינה, מיליארד שקל.

אחמד טיבי: (אומר בערבית: ממשלת אבו יאיר ו-52 הגנבים.

אחמד טיבי: תתביישו לכם.

אחמד טיבי: )

יעקב מרגי: חבר הכנסת טיבי, אתה לא מתחיל נאום מחדש.

אחמד טיבי: ממשלת אבו יאיר ו-52 הגנבים.

אחמד טיבי: תסביר להם, אלי (אומר בערבית: ממשלת אבו יאיר ו-52 הגנבים.

אחמד טיבי: ברור?

אחמד טיבי: ברור.

אחמד טיבי: )

קריאה: ד"ר טיבי, רובם יוצאי עדות ארצות המזרח – – –

יעקב מרגי: חברי הכנסת, אנחנו ניגשים להצבעה.

יעקב מרגי: מזכירת הכנסת, בבקשה.

יעקב מרגי: הצבעה, נא להירגע.

יעקב מרגי: חברי הכנסת של הרשימה המשותפת, זה היה משעשע, אבל נא לשמור על השקט.

ירדנה מלר-הורוביץ: (קוראת בשמות חברי הכנסת) משה אבוטבול – בעד סמי אבו שחאדה – אינו נוכח

מכלוף מיקי זוהר: – – – ואנחנו סירבנו.

יעקב מרגי: מיקי זוהר, באמצע הצבעה?

יעקב מרגי: ממתי זה ככה?

יעקב מרגי: חבר הכנסת מיקי זוהר, אני קורא אותך לסדר.

יעקב מרגי: חברי הכנסת, כל חבר כנסת שמצביע – שיצא מהמליאה מצד ימין שלי כדי לאפשר לחברי כנסת אחרים להיכנס.

יעקב מרגי: אנחנו מעל למכסה.

יעקב מרגי: בבקשה, גברתי.

ירדנה מלר-הורוביץ: (קוראת בשמות חברי הכנסת) אלי אבידר – נגד יולי יואל אדלשטיין – אינו נוכח אמיר אוחנה – אינו נוכח ינון אזולאי – בעד ישראל אייכלר – אינו נוכח קארין אלהרר – נגד סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – בעד גלעד ארדן – אינו נוכח גבי אשכנזי – אינו נוכח יעקב אשר – בעד מיכאל מרדכי ביטון – אינו נוכח דוד ביטן – אינו נוכח רם בן ברק – נגד נפתלי בנט – אינו נוכח

יעקב מרגי: חברי הכנסת שהצביעו, נא לאפשר לחברי הכנסת האחרים להצביע, נא לצאת מהמליאה.

יעקב מרגי: ואני מתיר לסדרנים להוציא.

ירדנה מלר-הורוביץ: (קוראת בשמות חברי הכנסת) יואב בן צור – בעד אורנה ברביבאי – נגד קרן ברק – אינה נוכחת ניר ברקת – בעד

יעקב מרגי: חברי הכנסת שהצביעו, פעם עשירית שאני מבקש, נא לפנות את המליאה, לאפשר לאחרים להיכנס.

יעקב מרגי: אי-אפשר לנהל את ההצבעה ככה.

יעקב מרגי: חברי כנסת שהצביעו – אני רואה פה חברי כנסת שהצביעו ונשארים.

יעקב מרגי: סדרנים, אתם יכולים להוציא את כל מי שהצביע.

יעקב מרגי: נא לכבד את המעמד.

יעקב מרגי: נו, בבקשה.

ירדנה מלר-הורוביץ: (קוראת בשמות חברי הכנסת) יוסף ג'בארין – נגד יאיר גולן – אינו נוכח מאי גולן – בעד איתן גינזבורג – בעד יואב גלנט – בעד גילה גמליאל – אינה נוכחת בנימין גנץ – אינו נוכח משה גפני – אינו נוכח עוזי דיין – בעד אבי דיכטר – בעד אריה מכלוף דרעי – אינו נוכח צבי האוזר – אינו נוכח ניצן הורוביץ – אינו נוכח צחי הנגבי – בעד יועז הנדל – אינו נוכח שרן מרים השכל – אינה נוכחת מכלוף מיקי זוהר – בעד אסף זמיר – בעד תמר זנד

ירדנה מלר-הורוביץ: ברג – אינה נוכחת ציפי חוטובלי – בעד אימאן ח'טיב יאסין – אינה נוכחת מיקי חיימוביץ' – אינה נוכחת ווליד טאהא – נגד בועז טופורובסקי – נגד אחמד טיבי – נגד יעקב טסלר – בעד חילי טרופר – בעד דסטה גדי יברקן – בעד היבה יזבק – נגד עומר ינקלביץ' – בעד משה יעלון – אינו נוכח אלי כהן – אינו נוכח יצחק כהן – אינו נוכח מאיר כהן – נגד מירב כהן – בעד מתן כהנא – אינו נוכח ע'דיר כמאל מריח – נגד עופר כסיף – נגד אופיר כץ – בעד חיים כץ – אינו נוכח ישראל כץ – אינו נוכח מיקי לוי – נגד אורלי לוי אבקסיס – אינה נוכחת יריב לוין – בעד אביגדור ליברמן – אינו נוכח יעקב ליצמן – אינו נוכח יאיר לפיד – נגד פטין מולא – בעד מרב מיכאלי – אינה נוכחת יוליה מלינובסקי קונין – נגד מיכאל מלכיאלי – בעד אורי מקלב – בעד יעקב מרגי – בעד משולם נהרי – בעד אבי ניסנקורן – אינו נוכח בנימין נתניהו – אינו נוכח סונדוס סאלח – נגד יואב סגלוביץ' – נגד יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח אוסאמה סעדי – נגד

יעקב מרגי: חברי הכנסת, נא לשמור על השקט.

ירדנה מלר-הורוביץ: (קוראת בשמות חברי הכנסת) גדעון סער – אינו נוכח מנסור עבאס – אינו נוכח איימן עודה – נגד חוה אתי עטייה – בעד חמד עמאר – נגד ג'אבר עסאקלה – נגד עודד פורר – נגד טלי פלוסקוב – בעד אורלי פרומן – נגד מאיר פרוש – בעד עמיר פרץ – בעד רפי פרץ – אינו נוכח

יעקב מרגי: חברי כנסת שהצביעו, נא לפנות את המליאה, בסדר?

ירדנה מלר-הורוביץ: (קוראת בשם חברת הכנסת) אורית פרקש הכהן – בעד

יעקב מרגי: חברי הכנסת, מי שהצביע – נא לפנות את המליאה, לאפשר לחברי כנסת אחרים להיכנס.

יעקב מרגי: אחמד טיבי, מאיר כהן, כל מי שהצביע.

ירדנה מלר-הורוביץ: (קוראת בשמות חברי הכנסת) אנדרי קוז'ינוב – נגד אלכס קושניר – נגד יואב קיש – אינו נוכח שלמה קרעי – בעד מירי מרים רגב – אינה נוכחת עידן רול – נגד יואל רזבוזוב – נגד יפעת שאשא ביטון – אינה נוכחת אלון שוסטר – בעד אנטאנס שחאדה – נגד

יעקב מרגי: חברי כנסת שהצביעו, נא לפנות את המליאה.

ירדנה מלר-הורוביץ: (קוראת בשם חבר הכנסת) יובל שטייניץ – בעד

יעקב מרגי: חברי הכנסת, נא לשמור על השקט.

יעקב מרגי: ומי שהצביע – בפעם אני לא יודע כמה, נא לפנות את המליאה, לאפשר לאחרים להיכנס.

ירדנה מלר-הורוביץ: (קוראת בשמות חברי הכנסת) קטי קטרין שטרית – בעד אלעזר שטרן – נגד יזהר שי – בעד מיכל שיר סגמן – בעד עפר שלח – נגד איציק שמולי – בעד רם שפע – בעד איילת שקד – אינה נוכחת עאידה תומא סלימאן – נגד פנינה תמנו – בעד סמי אבו שחאדה – אינו נוכח יולי יואל אדלשטיין – אינו נוכח אמיר אוחנה – אינו נוכח ישראל אייכלר – אינו נוכח סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח גלעד ארדן – אינו נוכח גבי אשכנזי – בעד מיכאל מרדכי ביטון – בעד דוד ביטן – אינו נוכח נפתלי בנט – אינו נוכח קרן ברק – אינה נוכחת יאיר גולן – אינו נוכח גילה גמליאל – בעד בנימין גנץ – אינו נוכח משה גפני – אינו נוכח אריה מכלוף דרעי – אינו נוכח צבי האוזר – בעד ניצן הורוביץ – אינו נוכח יועז הנדל – בעד שרן מרים השכל – בעד תמר זנדברג – אינה נוכחת אימאן ח'טיב יאסין – אינה נוכחת מיקי חיימוביץ' – בעד משה יעלון – אינו נוכח אלי כהן – אינו נוכח יצחק כהן – אינו נוכח מתן כהנא – אינו נוכח חיים כץ – אינו נוכח ישראל כץ – אינו נוכח אורלי לוי אבקסיס – אינה נוכחת אביגדור ליברמן – אינו נוכח יעקב ליצמן – אינו נוכח מרב מיכאלי – אינה נוכחת אבי ניסנקורן – בעד יבגני סובה – נגד אופיר סופר – אינו נוכח בצלאל סמוטריץ' – אינו נוכח גדעון סער – אינו נוכח מנסור עבאס – אינו נוכח רפי פרץ – אינו נוכח יואב קיש – אינו נוכח מירי מרים רגב – אינה נוכחת יפעת שאשא ביטון – אינה נוכחת איילת שקד – אינה נוכחת

יעקב מרגי: יש חברי כנסת שלא הקריאו בשמם או שלא הצביעו?

יעקב מרגי: תמה ההצבעה.

יעקב מרגי: להלן תוצאות ההצבעה על המלצת הוועדה המסדרת על הקמת ועדה מיוחדת: בעד – 49 חברי כנסת, נגד – 32 חברי כנסת.

יעקב מרגי: הקמת הוועדה המיוחדת אושרה.

יעקב מרגי: אני מכריז על הפסקה.

בשעה 00: << הצח >> הצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (מעצר חשוד בעת מניעה לקדם חקירה), התש"ף

בשעה 00: –2020 << הצח >> [מס' מ/1297; דברי הכנסת, חוב' ה', ישיבה 13; נספחות.

בשעה 00: ]

יעקב מרגי: חברי הכנסת, אני מתכבד לפתוח את הישיבה מחדש לדיון והצבעה בהצעת חוק סדר הדין הפלילי (סמכויות אכיפה מעצרים) (הוראת שעה – נגיף הקורונה החדש) (מעצר חשוד בעת מניעה לקדם חקירה), לקריאה שנייה ושלישית.

יעקב מרגי: יציג את הצעת החוק יו"ר הוועדה המיוחדת בעניין התמודדות עם נגיף הקורונה, חבר הכנסת עפר שלח.

יעקב מרגי: תודה, אדוני.

יעקב מרגי: כנסת נכבדה, חבר הכנסת סגלוביץ', עסקינן בהצעת חוק סדר הדין הפלילי (סמכויות אכיפה – מעצרים) (הוראת שעה – נגיף הקורונה החדש) (מעצר חשוד בעת מניעה לקדם חקירה).

יעקב מרגי: החוק הזה בא – וטוב שבא – כדי להחליף תקנות שעת חירום שתיקנה הממשלה.

יעקב מרגי: היועץ המשפטי לממשלה כבר אמר שעתה, משנכונה הנכנסת ונכונו בה ועדות, אפילו שהן ועדות זמניות, כדאי מאוד להחליף את תקנות שעת החירום ככל האפשר בחקיקה.

יעקב מרגי: החקיקה הזאת, כמובן, היא הוראת שעה.

יעקב מרגי: תכף אני אתייחס גם למשך הזמן שלה.

יעקב מרגי: היא עוסקת בזה שכאשר המשטרה עוצרת אדם למה שנקרא מעצר ימים, לכמה ימים חקירה, וצריכה להאריך את מעצרו, יכול להיות שהייתה קשה עליה החקירה מטעמים הנוגעים למחלת הקורונה, בין אם העצור עצמו חולה או בבידוד, בין אם זה מקשה על פעולות חקירה כאלה ואחרות כמו שחזור או דברים אחרים, אם אי-אפשר להגיע לעד עקב הבידוד.

יעקב מרגי: המשטרה הדגישה בפנינו את הדברים הבאים במהלך הדיון: מאז פרוץ נגיף הקורונה היא עושה שימוש – יש ירידה של בערך 75% בכמות המעצרים.

יעקב מרגי: היא עושה שימוש מאוד זהיר בכלי הזה.

יעקב מרגי: מה שהתברר לנו עוד בדיון בוועדה, שהיה בסך הכול מאוד רציני, זה שעד עכשיו ספק אם היה שימוש פעם אחת בנימוק הזה או היה קושי כלשהו בחקירה עקב סוגיית הקורונה.

יעקב מרגי: גם שירות בתי הסוהר הבהיר לנו שאין מבחינתו קושי.

יעקב מרגי: אפשר לחקור אנשים, יש להם תנאים לבידוד וכן הלאה.

יעקב מרגי: ואולם, חברי הוועדה, שחלקם ואולי אפילו רוב אלה שהשתתפו בדיונים, הייתה להם התנגדות בסיסית להצעת החוק, שכן היה חשש שהקורונה הופכת להיות איזה נימוק קל לזה שחקירה לא הושלמה ולמעצר ימים של בן אדם, להארכת מעצר – ואנחנו לא לוקחים את הדבר הזה בקלות ראש – השתכנענו בסופו של דבר שיש צורך בחקיקה הזאת משני טעמים עיקריים.

יעקב מרגי: א.

יעקב מרגי: מפני שתמיד טוב שתהיה חקיקה שתחליף תקנות שעת חירום, ואם ייווצר עוד פעם מצב יכולה הממשלה הזאת, הבאה, החליפית או החלופית, לבוא עם תקנות שעת חירום חדשות.

יעקב מרגי: עוד יותר מזה, מפני שאנחנו צריכים להיות צופי פני עתיד, ובמיוחד ועדת הקורונה, שהיא ועדה שהייתה בה תמיכה מקיר לקיר לפתיחה מוגברת של המשק הישראלי והחיים הישראליים; ברור שעם זה תבוא תחלואה ולצערנו גם ברור שעם זה תבוא עוד פשיעה.

יעקב מרגי: כשהדבר הזה יהיה יותר סיטוני במספרים שלו, גם האנשים שיהיו חולים או בבידוד וגם הפשעים שהמשטרה צריכה לחקור, עלול להיות שבאמת חקירות יתעכבו, ואנחנו צריכים לתת את הכלי.

יעקב מרגי: אבל נתנו אותו מאוד מאוד בזהירות ואני רוצה להתעכב על השינויים שהוועדה קבעה בהצעת החוק הממשלתית כמו שהיא הגיעה אליה.

יעקב מרגי: קודם כול, הכנסנו סעיף מתקנת שעת חירום אחרת שנוגע לחובה מוגברת של השופט לבדוק את חיוניות המעצר, אם כבר עוצרים.

יעקב מרגי: זה תמיד צריך לקרות, אבל זה מודגש עכשיו בנוסח החוק.

יעקב מרגי: הדבר השני – קיצרנו את הוראת השעה מ-90 יום ל-45.

יעקב מרגי: אם אנחנו רוצים לקדם פני צרה אפשרית של פריצה מוגברת של נגיף הקורונה, תעצור המערכת, תבחן את זה בתום 45 יום מהלילה – אני מניח שנחוקק את החוק – ותראה אם אכן צריך אותו.

יעקב מרגי: הוספנו גם חובת הנמקה לשופט.

יעקב מרגי: השופט, בדרך כלל – תמיד השופט חייב לשקול שיקולים, הוא חייב שיהיו לו נימוקים, אבל בדרך כלל הוא יכול לכתוב "נחה דעתי" ובזאת נחה דעתו.

יעקב מרגי: אנחנו אומרים שבמקרה הזה, כאשר שיקול הקורונה – לא עילת הקורונה; הקורונה לא תהיה עילה להארכת מעצר – כאשר השיקול הזה נכנס, אנחנו דורשים שהשופט ינמק את זה.

יעקב מרגי: היה דיון עם הסתייגויות בשאלה אם להגביל את המעצר לפי זה.

יעקב מרגי: בסופו של דבר התקבלה הסתייגות שהפילה את זה.

יעקב מרגי: אני חושב שבסך הכול הוצאנו תחת ידינו חוק שהוא מאוזן, שהוא מידתי, ויכול להיות שהדיבורים שהיו – כולל של חברי הכנסת שנמצאים פה באולם – על זה שהוא מיותר, אני מקווה שהם יהיו צודקים והחוק הזה יהיה מיותר ולא ייעשה בו שימוש.

יעקב מרגי: אנחנו חושבים, בסופו של דבר רוב חברי הוועדה חשב שיש צורך לתת את הכלי האפשרי הזה בידי המשטרה, אחרי שהשתכנענו שהיא עומדת לנקוט אותו בזהירות רבה.

יעקב מרגי: יש חוק מקביל.

יעקב מרגי: סעיף שני לחוק עוסק בחוק השיפוט הצבאי, ולמעשה מקביל את החקיקה של חוק השיפוט הצבאי לחקיקה האזרחית.

יעקב מרגי: אם כך, זה החוק שהוא לפניכם.

יעקב מרגי: להצעת החוק הוגשו הסתייגויות ובקשת רשות דיבור.

יעקב מרגי: אני מבקש מחברי הכנסת לאשר את החוק בקריאה השנייה ובקריאה השלישית.

יעקב מרגי: אני רוצה להודות לצוות ועדת הקורונה, לענת כהן-שמואל, מנהלת הוועדה, ולנועה בן שבת, היועצת המשפטית.

יעקב מרגי: העבודה המעולה ששתיהן, וצוות הוועדה, עושות עם הוועדה – ונדמה לי שגם חבריי ג'אבר עסאקלה, אוסאמה סעדי, יואב סגלוביץ', אתם, חברי הוועדה, תסכימו איתי – היא בסיס לעבודה טובה מאוד שאנחנו עושים מהרגע שהוועדה הזאת קמה וגם בהצעת החוק הזאת.

יעקב מרגי: תודה רבה, אדוני.

יעקב מרגי: תודה רבה.

יעקב מרגי: ראשון חברי הכנסת – אוסאמה סעדי, בבקשה.

יעקב מרגי: חמש דקות לרשותך.

יעקב מרגי: בבקשה, אדוני.

אוסאמה סעדי: אדוני היושב-ראש, חבריי חברי הכנסת, אנחנו עוד מעט מתחילים את הצום, עדיין השעה 01:22, ואנחנו, חבריי חברי הרשימה המשותפת – נמצא כאן חברי ג'אבר עסאקלה, וגם בחוץ נמצאים יתר החברים.

אוסאמה סעדי: קודם כול, אני מודה ליושב-ראש הוועדה, שעשה עבודה מעולה, מקצועית.

אוסאמה סעדי: הוא הזכיר שהוועדה ואנחנו וחבריי מיש עתיד מיקי לוי ויואב סגלוביץ', שבאמת, שניהם היו קצינים במשטרה – אנחנו אמרנו מהרגע הראשון שהחוק הזה הוא לא נחוץ, לא צריך אותו, ולמעשה החוק הקיים נותן מענה.

אוסאמה סעדי: אני רוצה להבהיר, וגם היו אלינו פניות בנוגע לעמדה שלנו – מה, אנחנו בעד אלה שיפרו בידוד ובעד לחקור, אולי, חשודים שהם חולים, או לחקור עדים ולסכן גם את הצוותים הרפואיים ואולי גם את החוקרים?

אוסאמה סעדי: בטח שלא.

אוסאמה סעדי: גם בחודש הרמדאן שבא עלינו לטובה היום הראשון שלו, יום שישי, אנחנו קוראים לאנשים ולציבור שלנו כן למלא אחרי ההוראות, וכן לא לצאת מהבתים, ואפילו את התפילות של אנשי הדת שלנו, גם הנוצרים, גם המוסלמים, גם הדרוזים – אני חושב, אדוני היושב-ראש, שגם היהודים אסרו על תפילה ברבים.

אוסאמה סעדי: אבל אני תוהה, אדוני היושב-ראש, עכשיו קיבלנו את ההודעה של המזכירות, ואמרו שמעכשיו יכולים 120 חברי כנסת להיות באולם הזה, וחילקו אותנו פה במליאה, חלק ביציע המיוחד וחלק ביציע הציבור, ואז פתאום יש מקום ואפשר למקום סגור להכניס 120.

אוסאמה סעדי: אז נגיד, למה אי-אפשר להכניס למסגד שהוא רחב, או בית כנסת, או כנסייה, או אל-חילווה, למה אי-אפשר להכניס 100 אנשים במרחק של שני מטר עם מסכות, עם זה?

יעקב מרגי: כי יש ספק אם תהיה להם יכולת לאכוף, לשמור על זה, כי ראינו דוגמאות שאתה מתיר עשרה, ומגיעים למאות.

אוסאמה סעדי: הינה, נתנו לנו, לחברי הכנסת, אז נותנים למסגדים, לאנשי דת לעשות את זה, במיוחד כשמדובר בחודש קדוש ביותר.

אוסאמה סעדי: לא מדובר ביום אחד אלא מדובר ב-30 יום.

אוסאמה סעדי: נותנים אפשרות, תוך הקפדה על מילוי ההוראות, ויש היום פקחים של העיריות ושל המועצות המקומיות שיכולים כן לאכוף את זה.

אוסאמה סעדי: גם העניין הזה, אדוני היושב-ראש, של סגירה מוחלטת, הרמטית, של כל העסקים החל מהשעה 18:00, לפני שבירת הצום עד 03:00 – נכון שאנחנו בעד כל הוראה ששומרת על בריאות הציבור ובריאות התושבים שלנו, אבל בכל זאת אני חושב שאם היום מקילים ואומרים שחוזרים לשגרה, ועכשיו שמענו, חברי ווליד טאהא, שמיום ראשון יתחילו לפתוח את כל העסקים ואת כל החנויות שברחוב, אז ייתנו לעסקים – שגם צריכים להתפרנס.

אוסאמה סעדי: הרי אנחנו שומעים היום שעכשיו כמעט לא משלמים מענקים, ולא משלמים דמי אבטלה.

אוסאמה סעדי: אין מענק לחל"ת ב-2 במאי, ואין מענק לעצמאים.

אוסאמה סעדי: אז אנחנו גורמים לקריסת העסקים האלה.

אוסאמה סעדי: ולכן, אדוני היושב-ראש, פנינו גם לשר דרעי, חברי אחמד טיבי פנה היום לשר דרעי וביקש ממנו להתחשב בנסיבות האלה.

אוסאמה סעדי: אני מקווה – אנחנו צריכים קודם כול לשמור על הבריאות ודבר שני לנסות ולעזור לעסקים.

אוסאמה סעדי: ולכן, אני אומר לציבור ולאלה ששאלו אותנו:

אוסאמה סעדי: אנחנו נגד החוק הזה, כי זה חוק שנותן פתח לזליגה של הארכות מעצר ומעצרים שרירותיים, ויש סטטיסטיקה – – –

יעקב מרגי: נא לסיים.

אוסאמה סעדי: אני מסיים, אדוני.

אוסאמה סעדי: היו לנו ארבעה ימים, אז אנחנו לקחנו חמש דקות, בהתחשב ברמדאן, ובהתחשב בשעה המאוחרת.

אוסאמה סעדי: אז אני רוצה להגיד.

אוסאמה סעדי: אנחנו נגד יצירת עילת מעצר עצמאית שקוראים לה נגיף הקורונה.

אוסאמה סעדי: החשש שלנו הוא מזליגה בהארכות מעצר תוך שימוש בנגיף הקורונה.

אוסאמה סעדי: אנחנו חושבים שיש מענה בחוק הקיים.

אוסאמה סעדי: אנחנו גם הגבלנו את החוק, וההסתייגויות שלנו קשורות לסוג הפשע, שלא על כל עבירה אפשר יהיה לעצור אלא על פשע חמור של שבע שנים ושל עשר שנים.

אוסאמה סעדי: משפט אחרון: גם ההגבלה שהוספנו, ונתקבלה, ואחרי זה הייתה רוויזיה – להגביל את המעצר לחמישה ימים – אני חושב שגם תמכו בזה חלק מהקואליציה, חלק מהאופוזיציה.

אוסאמה סעדי: אני חושב שזו גם הסתייגות חשובה מאוד.

אוסאמה סעדי: ולכן אנחנו קוראים לקבל את ההסתייגויות ולהצביע נגד החוק.

יעקב מרגי: תודה רבה.

יעקב מרגי: אני מכריז על הפסקה לצורך הצבעה בוועדה המיוחדת.

יעקב מרגי: לאחר מכן נחדש את הדיון.

יעקב מרגי: תודה רבה.

יעקב מרגי: סדר הנואמים: חברת הכנסת אורלי פרומן, בבקשה.

יעקב מרגי: עד חמש דקות לרשותך.

אורלי פרומן: אדוני היושב-ראש, חבריי, אני אדבר עכשיו על מעצר מסוג אחר.

אורלי פרומן: אתם בוודאי מכירים את המשל הסיני העתיק שמדבר על אדם עני שעובד קשה לפרנסתו ובסוף כל יום במחצית השכר שלו הוא קונה שק אורז ובחצי השני הוא קונה זר פרחים.

אורלי פרומן: ואז הוא נשאל על ידי עובר אורח, למה אתה לא קונה שני שקי אורז?

אורלי פרומן: יהיה לך יותר מה לאכול, יהיו לך חיים יותר קלים.

אורלי פרומן: והוא אמר, את האורז אני קונה כדי שיהיה לי ממה לחיות, ואת זר הפרחים אני קונה כדי שיהיה לי עבור מה לחיות.

אורלי פרומן: היום אני רוצה לדבר על זר הפרחים הזה, על התרבות והאומנות.

אורלי פרומן: על מקומן בחיינו ועל החשיבות שלהן, ממש כמו בסיפור הזה, כשוות ערך לצרכים הקיומיים הבסיסיים שלנו, הלחם והמים שלנו.

אורלי פרומן: התרבות והאומנות הן מאבני היסוד לאורח חיים נורמטיבי.

אורלי פרומן: זוהי הנשמה היתרה, החשובה כל כך לחוסן הלאומי של החברה הישראלית ושל אזרחיה.

אורלי פרומן: זכינו כולנו, התברכנו בתרבות עשירה, מגוונת ומאוד יצירתית, תרבות שהיא גם שגרירה מדהימה של מדינת ישראל בחו"ל.

אורלי פרומן: והיא נדמה מזה זמן רב.

אורלי פרומן: בפעם הראשונה הופסקו כליל הצגות, קונצרטים, הופעות, פסטיבלים, ספריות ומה לא, עקב משבר הקורונה.

אורלי פרומן: חשוב לדעת ולזכור: תחומי התרבות והאומנות מעסיקים אלפי אומנים ועובדים, המובטלים כיום, ומאות מוסדות תרבות נסגרו ונפגעו כלכלית בצורה אנושה.

אורלי פרומן: תעשייה שלמה וגדולה הופסקה.

אורלי פרומן: כן, רבותיי, תחומי התרבות והאומנות מהווים מנוע צמיחה כלכלי מאוד משמעותי למשק הישראלי.

אורלי פרומן: לצערי לא שמענו אף תוכנית אסטרטגית ליציאה מהמשבר או תכנון להוצאת עולם התרבות מהמשבר העמוק שהוא מצוי בו.

אורלי פרומן: לא שמעתי על תוכנית לשיקום ולהצלה של התרבות הישראלית.

אורלי פרומן: חשוב שתבינו, לתרבות ולאומנות תפקיד כפול ביציאה מהמשבר.

אורלי פרומן: מצד אחד, אין כמוהן באיחוי, ריפוי והשבת החוסן הלאומי, האישי, החברתי, העלאת המורל לכלל האזרחים והזנת הנפש בעולמות קסומים.

אורלי פרומן: ובמקביל – שיקום כלכלי של ארגונים, מוסדות ויוצרים, של תעשייה גדולה וענפה.

אורלי פרומן: ואל תאמרו לי שחסר כסף.

אורלי פרומן: מאות מיליוני השקלים המתוכננים להיות מבוזבזים על ממשלת החילופים המנופחת והמוגזמת שעתידה לקום פה יכולים להציל גם את האומנים, את האומנות ואת התרבות הישראלית.

אורלי פרומן: רבותיי, המוזות שלנו בסכנה, עלינו לצאת להגנתן ולהצלתן.

אורלי פרומן: הן כבר שותקות זמן רב מדי.

אורלי פרומן: אני קוראת מכאן לראש הממשלה ולממשלת ישראל לפעולה מיידית.

אורלי פרומן: הכינו תוכנית כלכלית כאן ועכשיו, והפעילו מנגנון פיצוי הולם לכלל האומנים, המוסדות והעובדים.

אורלי פרומן: הם חלק משמעותי מהשיקום הכלכלי של המשק.

אורלי פרומן: וגם – מי אנחנו בלי אומנות ותרבות?

אורלי פרומן: כמה דלים היננו בלי המוזיקה, המחול, הצבע, הספר, המחזה, המשחק, הצחוק והשמחה?

אורלי פרומן: אדוני ראש הממשלה, אדוני שר האוצר, פתחו את הלב והכיס.

אורלי פרומן: כל כסף שנקדיש לטובת התחום הזה הוא לא בגדר הוצאה; זו השקעה בטוחה וטובה.

אורלי פרומן: חברים, את היצירה התרבותית והאומנותית הזו אי-אפשר להפסיק.

אורלי פרומן: תודה.

יעקב מרגי: תודה רבה לך.

יעקב מרגי: חבר הכנסת יואב סגלוביץ', בבקשה.

יעקב מרגי: לאחר מכן – חבר הכנסת מיקי לוי.

יעקב מרגי: עד עשר דקות לרשותך.

יעקב מרגי: בבקשה, אדוני.

יואב סגלוביץ': אדוני היושב-ראש, חבריי חברי הכנסת, דנו במהלך השבוע וחצי האחרונים בשני חוקים: אחד בוועדת החוץ והביטחון, של נתוני תקשורת, והשני – חוק סדר הדין הפלילי (סמכויות אכיפה – מעצרים), שחברי חבר הכנסת עפר שלח הציג אותו כאן.

יואב סגלוביץ': חוק המעצרים שהגיע אלינו הגיע לא בשל.

יואב סגלוביץ': מי שהסתכל על מה שאנחנו המלצנו יראה חוק אחר.

יואב סגלוביץ': חוק נתוני תקשורת אושר על ידי משרד המשפטים.

יואב סגלוביץ': ופה אני פונה לחבריי בממשלה, שמגישים את הצעות החוק.

יואב סגלוביץ': אני חושב שקרה פה משהו שצריך לקחת אותו לתשומת לב: המעבר המהיר – אולי איטי מדי – בין תקנות להגנת שעת חירום לבין חוק סדר הדין הפלילי הוא לא מעבר טכני.

יואב סגלוביץ': הוא מעבר תפיסתי.

יואב סגלוביץ': תקנות הגנת שעת חירום – חירום.

יואב סגלוביץ': זה לא מאותה משפחה, זה לא מאותו עולם.

יואב סגלוביץ': לא יכול להיות שיגיעו לכנסת חוקים שאתה בודק אותם בוועדה, שחבר הכנסת שלח ניהל אותה בצורה מצוינת ואם היה אפשר לפתוח את ההסכם הקואליציוני הייתי ממליץ עליו ליושב-ראש ועדת חוקה – אנחנו ישבנו כל חברי הכנסת, לא היה פה זיק פוליטי באירוע הזה, אבל כן היה דבר שלדעתי חשוב, אדוני היושב-ראש, שדווקא הממשלה תקשיב: באו בלי נתונים, בלי בדיקה מעמיקה, בלי שיקול דעת מקדמי בכלל למה רוצים להגיע.

יואב סגלוביץ': בסוף הדילמה שלנו הייתה כזאת – אני אגיד לכם את הדילמה שלי, אבל גם של חלק מחבריי.

יואב סגלוביץ': האם להגיד: לכו לדרככם לשלום, או לראות את המצב ולהגיד: אוקיי, אנחנו נעשה את מה שהממשלה לא עשתה.

יואב סגלוביץ': וגם זה תפקיד של – במירכאות או שלא במירכאות – אופוזיציה אחראית.

יואב סגלוביץ': אז עשינו את העבודה של הממשלה מהאופוזיציה, בעזרתם של חברי הכנסת של המשותפת.

יואב סגלוביץ': ישבנו ודנו עם אנשי משרד המשפטים ושאלנו שאלות וקיבלנו תשובות חלק מהתשובות, התשובה האמיתית עליהן הייתה: לא עכשיו.

יואב סגלוביץ': אבל הסתכלנו על הראייה הכוללת, ואמרנו: אוקיי, המדינה חוזרת לשגרה.

יואב סגלוביץ': יהיו כנראה גם יותר עבריינים, גם יותר עצורים, גם יותר הארכות מעצר.

יואב סגלוביץ': שמנו סייגים על החוק הזה, ובסופו של דבר העברנו אותו, תמכנו בו, והוא נמצא פה לפניכם.

יואב סגלוביץ': ושוב אני חוזר במשפט אחרון לחבריי חברי הכנסת מהקואליציה העתידית והשרים בקואליציה העתידית.

יואב סגלוביץ': יהיה אומנם צפוף פה למטה, אבל זה עדיין מחייב את חברי הממשלה להביא הצעות חוק לכנסת, ודאי ממשלתיות, אחרי בדיקה, בחינה, איסוף נתונים, ניתוחם, ושתהיה בתוכם תפיסת עולם של מה צריך להיות באכיפה – ואת זה לא מצאנו שם.

יואב סגלוביץ': גם אני ממליץ לאשר את החוק במתכונת הזאת.

יעקב מרגי: תודה רבה לך.

יעקב מרגי: חבר הכנסת מיקי לוי, בבקשה.

יעקב מרגי: לאחר מכן אנחנו ניגשים להצבעות.

יעקב מרגי: עד 20 דקות לרשותך, אדוני.

מיקי לוי: אדוני היושב-ראש, חבריי חברי הכנסת, מה אגיד ומה אדבר.

מיקי לוי: אני כבר לא רוצה לדבר עוד פעם על ההסכם הקואליציוני הנורא הזה.

מיקי לוי: יהיה לנו מספיק זמן לטפל בו בוועדה שהוקמה היום, דיה לצרה בשעתה.

מיקי לוי: אני מניח שחלק – אם לא תתעשתו, החברים בצד הזה שקצת חושבים, ותבחנו שם דברים שבאמת לא כדאי להיכנס אליהם, כמו שלילת הזכות של האופוזיציה לנציג בוועדת שרים לחקיקה.

מיקי לוי: חוץ מאירוע אחד, ובדקתי לאחור עשרות שנים אחורה, חוץ מאירוע אחד, שבו חבר הכנסת אילטוב בשבתו באופוזיציה נבחר להיות נציג האופוזיציה בוועדה לבחירת שופטים ולאחר מכן מפלגתו ישראל ביתנו עברה לקואליציה – הוא עבר עם התפקיד הזה ורק אחרי שנה התעוררנו.

מיקי לוי: כשהגשנו בג"ץ, בג"ץ אמר: דעתי אינה נוחה, אבל מכיוון שכבר עברו שלוש שנים אני נמנע מלהתערב בעניין הזה, כי יש עוד שנה לתום כהונתה של הכנסת.

מיקי לוי: ואכן, הוא לא התערב, אבל אמר מילים קשות, בכך שיש חובה שלאופוזיציה יהיה נציג בוועדה לבחירת שופטים.

מיקי לוי: מכיוון שאת כל האיזונים בכנסת הנוכחית אתם מאיימים למוטט בהסכם המופרע הזה שהבאתם, שבו חתמה כחול לבן יחד עם הליכוד – כניעה מוחלטת – אז גם, ראו זה פלא, לקחתם את נציג האופוזיציה בוועדה לבחירת שופטים.

מיקי לוי: ולכן אני אומר לכם, אלה ששומעים אותי עכשיו, או אלה שמחר ייקחו את הפרוטוקול: אני מציע לכם, תקראו את פסק דינו או את האמירות הקשות של בג"ץ בפעם הקודמת לגבי הוועדה לבחירת שופטים.

מיקי לוי: כדאי לכם.

מיקי לוי: כי אני אומר לכם, על סמך הדברים שנאמרו על ידי בית המשפט העליון, אתם תתבזו.

מיקי לוי: ועזבו את הוויכוחים פה ועזבו את הוויכוחים בוועדות עצמן.

מיקי לוי: אחר כך אנחנו הולכים לפרסה, שותים קפה יחד ומדברים כאחד האדם.

מיקי לוי: אנחנו יריבים פוליטיים – שלא יהיו לכם אי-הבנות – ונעשה הכול לקעקע אתכם ולהילחם בכם, אבל אם יש שכל בראשכם – – –

שלמה קרעי: אנחנו נעשה הכול כדי שתמשיכו לקעקע מהאופוזיציה – – –

מיקי לוי: קרעי, אם יש שכל בראשכם – ואני קצת מחזיק ממך, קצת – לך קח, תן לאחד מעורכי הדין אצלכם בסיעה, שילך ויבדוק את זה, בטרם תנסחו ניסוחים מפולפלים בנושא הנציג של האופוזיציה בוועדה לבחירת שופטים.

מיקי לוי: אל תתבזו.

מיקי לוי: תאמין לי, אתם תפסידו בבג"ץ.

מיקי לוי: אל תתבזו.

מיקי לוי: תכבדו את התרבות הנהוגה בבית הזה משך עשרות שנים.

מיקי לוי: יש כאן אנשים ותיקים ממני וצעירים ממני.

מיקי לוי: יגידו לך שתמיד הייתה החלוקה הזאת בהבנה.

מיקי לוי: אדוני היושב-ראש ותיק ממני – יגיד לך את זה.

שלמה קרעי: אתה חושב שבג"ץ יכול לבטל החלטה של שני שלישים מנבחרי הציבור?

עופר כסיף: מה זה, עריצות הרוב?

עופר כסיף: זו לא עריצות.

עופר כסיף: את זה למדנו מכם – – –

עופר כסיף: – – –

יעקב מרגי: חברי הכנסת, נא לאפשר לחבר הכנסת מיקי לוי להמשיך.

יעקב מרגי: תודה.

יעקב מרגי: חבר הכנסת קרעי, בבקשה.

מיקי לוי: אני אומר לכם, לכו תבחנו את זה משפטית בכובד ראש.

מיקי לוי: אל תתבזו, כי אתם תתבזו.

מיקי לוי: זה אחד הדברים שאני אומר:

מיקי לוי: לקחתם את האיזונים בבית הזה – עוד איזה איזון: קבעתם במקום 61 – 75.

מיקי לוי: תגידו, אתם באמת השתגעתם?

מיקי לוי: הרי זה איזון דמוקרטי.

מיקי לוי: אתם רוצים למוטט את כל האיזונים בבית הזה?

מיקי לוי: אני פשוט לא מצליח להבין אתכם.

מיקי לוי: והדבר הכי חמור בעיניי – שבתוך ההסכם הזה ביצרתם את מעמדו של ראש הממשלה.

מיקי לוי: לא רק שיש נגדו שלושה סעיפים חמורים בכתב אישום אחד – שוחד והפרת אמונים פעמיים – כתוב: גם אם הוא יורשע, תצטרכו 61 כדי להדיח אותו.

מיקי לוי: אתם השתגעתם?

מיקי לוי: אתם, כחול לבן, חבריי לשעבר, יריביי הפוליטיים בהווה, רוצים לשבת תחת אדם שיורשע – אם יורשע, אם יורשע; אם, הינה אני נותן סייג; חזקת החפות, כמו שאתה אוהב להגיד.

מיקי לוי: אבל כאשר יורשע, נתתם לו חברת ביטוח, ביצרתם את מעמדו.

שלמה קרעי: זה בחוק-יסוד: הממשלה.

מיקי לוי: אמרתי: יורשע כבר.

מיקי לוי: די, יורשע.

מיקי לוי: לא: אין כלום ויש כלום, לא: לא היה שום דבר ואין שום דבר, לא: יוגש כתב אישום.

יעקב מרגי: אתה מעריך או יודע?

יעקב מרגי: אתה מעריך או יודע?

יעקב מרגי: זה מסוכן מאוד.

מיקי לוי: מה?

יעקב מרגי: שהוא יורשע.

מיקי לוי: לא, אני אמרתי את זה, אני מסייג את זה.

מיקי לוי: ובכל זאת, אם יורשע, אתם מבצרים את מעמדו ונותנים לו גיבוי, מין חברת ביטוח.

אופיר כץ: 38 מנדטים – – –

מיקי לוי: לא, לא, לא, לא.

מיקי לוי: העם, אזרחי מדינת ישראל והבית הזה – –

אופיר כץ: נתנו לו גיבוי.

אופיר כץ: נתנו לו גיבוי, אזרחי מדינת ישראל.

מיקי לוי: – – אינם יכולים לשבת תחת אדם שמורשע בדין – אם יורשע, אם יורשע – ולכן לא נקיי כפיים אתם אם תאשרו את זה.

שלמה קרעי: אבל אתם פסלתם אותו עוד לפני שהוא הורשע.

מיקי לוי: ולא ישרי דרך אתם אם תאשרו את זה, וראוי שתבדקו את מעשיכם.

מיקי לוי: זו רק עוד דוגמה אחת נוספת מני רבות שההסכם הזה הוא הסכם רע, גרוע, מבזה את הבית הזה, וחבל, פשוט חבל.

מיקי לוי: לעצם העניין, לחוק המעצרים.

מיקי לוי: ציין גם יושב-ראש הוועדה, וציין גם חברי מזה שנים רבות שכיהן כראש אגף חקירות וטיפל בחוק הזה שהבקשה היחידה, לפחות שלי, ויש לי טיפונת ניסיון, לא הרבה – ליואב יש יותר ניסיון ממני בעניינים האלה – ביקשתי להכניס סייג אחד; ויתרתי על הכול: חמישה ימי מעצר, ואתם לא תחשדו בי שאני נגד המשטרה.

מיקי לוי: וראו זה פלא: יושבים כאן בצד הזה חברים שהצביעו יחד איתי בעד חמישה הימים, נכון?

מיקי לוי: ואז חבר הכנסת דיין קיבל הוראה לעצור, רוויזיה.

מיקי לוי: בסדר, מכובד, אין לי בעיה.

מיקי לוי: מה אומרים המשטרה ומשרד המשפטים?

מיקי לוי: רגע, אם תהיה עבירה קשה יותר, אז מה יקרה?

מיקי לוי: אבל אני טוען שהסף הנמוך הוא חמישה ימים.

מיקי לוי: אגב, גם יושב-ראש הוועדה בהתחלה התנגד, ואחר כך, כשהסברתי את זה, הבין והיה בעד.

מיקי לוי: אם יש לך, לצורך העניין, תקיפה בנסיבות מחמירות, והמשטרה באה ומבקשת עשרה ימים, ממילא חמישה הימים של הקורונה נספגים בתוך עשרה הימים, אז ממה נפשך, ממה הפחד?

מיקי לוי: לא, המשטרה ומשרד המשפטים אומרים – הם כבר נכנסו למוחו הקודח של השופט – שאם יהיה סף נמוך, אז השופט ילך על הסף הנמוך.

מיקי לוי: נו, באמת.

שלמה קרעי: מיקי, אתה נכנס לפרטים – – –

מיקי לוי: אני רוצה להסביר לך, זה הסייג היחידי שביקשתי.

מיקי לוי: כל חברי הכנסת מהסיעה שלך השתכנעו.

אופיר כץ: לא נכון.

מיקי לוי: השתכנעו.

מיקי לוי: לפתע – – –

אופיר כץ: לא נכון.

מיקי לוי: הרוב.

אופיר כץ: גם לא הרוב.

אופיר כץ: מהסיעה שלנו?

אופיר כץ: מי השתכנע?

מיקי לוי: שני החבר'ה של ש"ס הצביעו יחד איתי.

משה אבוטבול: מתי?

משה אבוטבול: אנחנו הצבענו נגד.

מיקי לוי: לא.

מיקי לוי: אתה הצבעת בהתחלה בעד חמישה ימים.

משה אבוטבול: – – – בעד החמישה?

משה אבוטבול: בעד הנושא של חסר ישע.

מיקי לוי: על הסייג של חמישה הימים הצבעת בעד.

משה אבוטבול: הצבעתי עם המשותפת, לא איתך.

טלי פלוסקוב: הייתה לו הסתייגות אחרת.

משה אבוטבול: הצבעתי עם המשותפת, לא איתך.

יעקב מרגי: לא משנה.

מיקי לוי: אה, עם המשותפת.

מיקי לוי: טוב, המשותפת.

מיקי לוי: חמישה ימים זה חמישה הימים שלי, אז לא חשוב.

משה אבוטבול: – – –

מיקי לוי: אבל מלכתחילה טענתי שהחוק הזה הוא חוק מיותר, כי יש כלים למשטרה לעשות את זה.

מיקי לוי: ועוד דבר אמרתי: אוקיי, בואו תצמידו אותו לחוק בריאות העם.

מיקי לוי: לחוק בריאות העם.

מיקי לוי: הרי אם יום אחד חוק בריאות העם ייגמר כי מצב החירום ייגמר, אז מה?

מיקי לוי: זה ימשיך?

מיקי לוי: לא הצמידו אותו גם לחוק בריאות העם, נכון?

מיקי לוי: כרגע יש לו איזשהו תוקף, תפוגה של שלושה חודשים, נכון?

קריאה: 45 ימים.

שלמה קרעי: חודשיים, חודשיים.

מיקי לוי: 45 ימים.

יעקב מרגי: קיצרו ל-45 יום.

קריאה: 45 יום.

מיקי לוי: חברים, בסדר, סתם לדוגמה, ריאלית זה 45 יום; נגיד שהיא תיגמר בעוד 20 יום – הלוואי – אז מה נעשה?

מיקי לוי: תביא אותו הנה כדי לבטל?

מיקי לוי: למה?

מיקי לוי: בשביל מה?

מיקי לוי: אי-אפשר לעשות לו תפוגה אוטומטית?

מיקי לוי: אבל בסדר, מאה אחוז, קיבל עוזי דיין הוראה לעשות רוויזיה, כי בהתחלה חמישה הימים עברו, חלק מכם הצביעו בעד.

עוזי דיין: לפחות לא עשיתי – – –

מיקי לוי: אבל תהיו בריאים, רק אני מציע לכם לפעמים שיהיה לכם חוט שדרה.

מיקי לוי: אני מבין, הייתי בצד הזה ואני מבין את שאתה מקבל הוראה, אין מה לעשות.

מיקי לוי: מוצא חן בעיניך, לא מוצא חן בעיניך, אין מה לעשות.

מיקי לוי: יש דברים שאתה או נמנע בהם או מצביע עם הנשמה שלך ועם האמת שלך – עם האמת שלך.

מיקי לוי: היו גם בכנסת הקודמת חברי כנסת, והם הגיעו עוד פעם לכנסת הזו, שהצביעו לפי צו מצפונם בנושאים מסוימים.

אופיר כץ: אתה זוכר מה קרה אצלכם במפלגה כשחברת כנסת הצביעה לפי צו מצפונה?

מיקי לוי: חברת הכנסת – – –

יעקב מרגי: אתה זוכר את שמה?

אופיר כץ: עדי קול.

מיקי לוי: אנחנו מכירים היטב.

אופיר כץ: מה קרה איתה כשהיא הצביעה לפי צו מצפונה?

מיקי לוי: מה קרה?

אופיר כץ: מה קרה?

אופיר כץ: למה היא לא איתנו?

מיקי לוי: אתה יודע שעדי קול – אני לא רוצה לנתח אותה כאן, כי זה לא נעים.

יעקב מרגי: היא לא כאן, וזה לא מכובד.

מיקי לוי: לא, זה לא מכובד, כי זה עניינים אישיים, והיא חברה קרובה, ואני לא רוצה לדבר.

מיקי לוי: אז בואו, אל תדברו על דברים שאינכם יודעים, תנו כבוד.

אופיר כץ: היא הודחה כי היא לא הצביעה כמו שיאיר לפיד ביקש ממנה.

מיקי לוי: לא.

מיקי לוי: שאלת למה היא לא פה, אז אני לא רוצה להתחיל לתרגם את זה.

משה אבוטבול: איך נצביע עם הנשמה – – –

מיקי לוי: ולכן אני אומר לכם: אלה שיש להם שכל בקודקוד, שייקחו את החוק הקודם שרבנו עליו כל היום, שממוטט את המשטר – או פוגע, לא צריך להגיד ממוטט – פוגע במשטר הדמוקרטי במדינת ישראל; תבחנו אותו, כי חלק ממנו – הינה בא השר לוין.

מיקי לוי: ברוך הבא.

מיקי לוי: זה בטח בנפשו, כל הסעיפים האלה, כמו שאני מכיר אותו.

מיקי לוי: תבחנו את זה – ולא, דווקא אני מעריך אותו, גם עבדתי איתו צמוד.

מיקי לוי: אבל יש דברים שאנחנו לא מסכימים בהם, מה לעשות.

מיקי לוי: חלוקים, חלוקים בצורה מהותית.

מיקי לוי: תבחנו אותו, כי יש שם דברים שאינם כשרים.

מיקי לוי: כל הסיפור של הנורבגי המדלג לא יעבור בשלום.

מיקי לוי: זה הזוי, זה מופרך, זה מבזה אתכם.

מיקי לוי: הנושא של נציג בוועדה לבחירת שוטרים – שופטים, אינעל דינכ.

יעקב מרגי: הוא לא נגמל.

מיקי לוי: מה יהיה?

קריאה: – – –

מיקי לוי: אתה יודע, חלפו 16 שנים.

מיקי לוי: 16.

יעקב מרגי: רגע, מיקי, "אינעל דינכ" להשאיר בפרוטוקול או למחוק?

מיקי לוי: לא, לא, למחוק, בבקשה.

מיקי לוי: אני מתנצל.

מיקי לוי: אני מתנצל.

מיקי לוי: גם את הנושא הזה, תלכו – אני מציע לכם, באמת ברמה החברית, לכו תבחנו את זה.

קריאה: מיקי, אבל עברת נושא.

קריאה: היית בנושא מעניין.

מיקי לוי: לא חשוב, הנושא של המעצרים נגמר לי.

מיקי לוי: אתה לא היית כאן כשעשיתי פיליבסטר של שבע וחצי שעות.

יעקב מרגי: הוא יחזור על זה אם תרצה, יש עוד הרבה זמן.

מיקי לוי: אתה יודע, אני יכול להכין אותך, אני לא אוכל ולא שותה יום וחצי, כי הבעיה המרכזית היא השירותים, ואני בא לכאן עם תמרים ומים.

מיקי לוי: ונעלי התעמלות, קניתי חדשות.

קריאה: מיקי, תשלח לי לינק לפיליבסטר של השבע שעות וחצי.

מיקי לוי: הרמדאן התחיל, התחיל.

מיקי לוי: התחיל, אדוני השר, התחיל.

מיקי לוי: מזה שעה ו-58 דקות.

קריאה: זה מתחיל מעלות השחר, לא?

קריאה: – – –

מיקי לוי: בטח, תמיד נתתי קרדיט.

מיקי לוי: אני אף פעם לא שם נוצות לא לי.

מיקי לוי: אף פעם.

מיקי לוי: אף פעם.

קריאה: – – – מי שיעזור לך.

מיקי לוי: לא, אני ילד גדול.

מיקי לוי: יש מאחוריי כמה שנים טובות.

מיקי לוי: עזוב.

קריאה: תיקח את הקרדיט.

קריאה: אל תחזור בך.

מיקי לוי: עזוב.

מיקי לוי: אתה יודע, גם חוקים שבסוף הממשלה לקחה אותם, לא היה אכפת לי שאני לא אקבל קרדיט.

מיקי לוי: העיקר שהם בוצעו, מה אכפת לי.

מיקי לוי: לא רדפתי אחרי העניין הזה.

מיקי לוי: לא בזה נמדד חבר כנסת, במספר החוקים שלו.

מיקי לוי: נכון, אדוני היושב-ראש?

יעקב מרגי: באיכותם.

מיקי לוי: בבקשה.

קריאה: מיקי, לא חייבים לנצל עד הסוף.

מיקי לוי: לא, אני חושב על מה אתם רוצים שאני אדבר.

קריאה: מה שאתה אומר זה מעיין מים חיים בשבילנו.

קריאה: לא חשוב הנושא בכלל.

קריאה: איך אתה רוצה שאני אצביע עם הנשמה אם אתה מוציא לנו את הנשמה.

מיקי לוי: זו משוואה שהיא בדרך כלל – זה אפס.

מיקי לוי: אתה יודע.

קריאה: מיקי, דבר על השותפות הטבעית – – –

מיקי לוי: עם מי?

קריאה: עם ליברמן ועם הרשימה המשותפת.

קריאה: איך – – –

מיקי לוי: לא, אלה רשימות נפרדות, כל אחד ותפיסת העולם שלו.

מיקי לוי: יש דברים שהם רואים עין בעין, זה בסדר גמור.

מיקי לוי: אין לנו בעיה עם העניין הזה.

מיקי לוי: נכון?

מיקי לוי: גם נשתף פעולה בעתיד לטובת אזרחי מדינת ישראל.

מיקי לוי: טוב, חברים, אני רוצה לשחרר את החברים, יש חבר'ה שגרים בצפון, שיספיקו לארוחה המפסקת.

מיקי לוי: אני רוצה לברך את כולכם בלילה טוב, ואתכם – ברמדאן כרים, וערב טוב – בוקר טוב לכולם.

יעקב מרגי: תודה רבה.

יעקב מרגי: חבר הכנסת עופר שלח, אתה רוצה לסכם?

קריאה: גם שבת שלום – – –

מיקי לוי: נכון.

מיקי לוי: שבת שלום ומבורך וחג הנביא יתרו שמח.

עוזי דיין: מיקי, חודש אייר.

שלמה קרעי: חודש טוב.

מיקי לוי: חודש טוב, חברים, ושבת שלום.

יעקב מרגי: תודה.

יעקב מרגי: מיקי, היה פעם מרצה שהאריך בדברים, ואז הוא אמר לתלמידים שלו באוניברסיטה: אני מצטער, שכחתי את השעון בבית.

יעקב מרגי: אז אחד התלמידים אמר: מה אתה צריך שעון, יש לוח שנה מאחוריך.

יעקב מרגי: אני רוצה רק לתקן שגגה שנפלה מידי בדברי התודה שלי, כי אכן נועה בן שבת היא היועצת המצוינת של הוועדה, אבל את החוק הזה הכין יחד איתנו היועץ המשפטי גור בליי מוועדת חוקה, והצוות שלו.

יעקב מרגי: אני רוצה להודות להם, זה הכול.

יעקב מרגי: תודה.

יעקב מרגי: תודה רבה, חבר הכנסת עופר שלח, יושב-ראש הוועדה.

יעקב מרגי: אנחנו ניגשים להצבעה, חברי הכנסת; להצבעות, יותר נכון.

יעקב מרגי: כפי שאתם רואים, הוגשו הסתייגויות להצעת החוק.

יעקב מרגי: אני שואל את חברי הכנסת המסתייגים: האם אתם רוצים להצביע על כל ההסתייגויות או להסיר חלק מהן?

אוסאמה סעדי: אנחנו מסירים את כל ההסתייגויות חוץ מההסתייגויות לסעיף 5 ו-6, כי זה אותו דבר – – –

יעקב מרגי: לא שמענו אותך.

אוסאמה סעדי: אנחנו משאירים את סעיף 5, וההסתייגויות – לא, לא, זה לא 5 ו-6.

יעקב מרגי: זה על דעת כולם?

אוסאמה סעדי: על דעת כולם.

אוסאמה סעדי: 5, אוסאמה.

אוסאמה סעדי: זה סעיף 4 לחלופין ה'.

יעקב מרגי: את זה אתה משאיר.

אוסאמה סעדי: כן.

יעקב מרגי: ורק על זה אנחנו מצביעים, חברים?

קריאה: כן.

אוסאמה סעדי: 4 לחלופין – – –

יעקב מרגי: זה לסעיף 1, 4 לחלופין ה'.

יעקב מרגי: לא.

יעקב מרגי: הסתייגות מס' 4 – ה'.

יעקב מרגי: יש פה כמה לחלופין.

יעקב מרגי: על 4 – ה'.

יעקב מרגי: תקשיבו, חברים.

יעקב מרגי: סעיף 1, 4 לחלופין ה'.

יעקב מרגי: חברים, אני ניגש להצבעה, ואני מחדד את הדברים: הוסרו כל ההסתייגויות, למעט הסתייגות מס' 4 לסעיף 1, לחלופין ה', של חברי הכנסת איימן עודה, אנטאנס שחאדה, אחמד טיבי, מנסור עבאס, עאידה תומא סלימאן, ווליד טאהא, עופר כסיף, היבה יזבק, אוסאמה סעדי, יוסף ג'בארין, סעיד אלחרומי, ג'אבר עסאקלה, סמי אבו שחאדה, סונדוס סלאח ואימאן ח'טיב יאסין – להלן: קבוצת סיעת הרשימה המשותפת, ושל חברי הכנסת יאיר לפיד, משה יעלון, מאיר כהן, עפר שלח, אורנה ברביבאי, קארין אלהרר, יואל רזבוזוב, אלעזר שטרן, מיקי לוי, ע'דיר כמאל מריח, רם בן ברק, יואב סגלוביץ', בועז טופורובסקי, אורלי פרומן, אנדרי קוז'ינוב ועידן רול – להלן: קבוצת סיעת יש עתיד.

יעקב מרגי: זה על דעת כולם.

יעקב מרגי: עכשיו אנחנו מצביעים על הסתייגות מס' 4 – ה', לסעיף 1.

יעקב מרגי: הצבעה שמית.

ירדנה מלר-הורוביץ: (קוראת בשמות חברי הכנסת) משה אבוטבול – נגד סמי אבו שחאדה – אינו נוכח אלי אבידר – אינו נוכח יולי יואל אדלשטיין – אינו נוכח אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח קארין אלהרר – אינה נוכחת סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח גבי אשכנזי – אינו נוכח יעקב אשר – אינו נוכח מיכאל מרדכי ביטון – אינו נוכח דוד ביטן – אינו נוכח רם בן ברק – אינו נוכח נפתלי בנט – אינו נוכח יואב בן צור – אינו נוכח אורנה ברביבאי – אינה נוכחת קרן ברק – אינה נוכחת ניר ברקת – נגד יוסף ג'בארין – אינו נוכח יאיר גולן – אינו נוכח מאי גולן – אינה נוכחת איתן גינזבורג – אינו נוכח יואב גלנט – אינו נוכח גילה גמליאל – אינה נוכחת בנימין גנץ – אינו נוכח משה גפני – אינו נוכח עוזי דיין – נגד אבי דיכטר – אינו נוכח אריה מכלוף דרעי – אינו נוכח צבי האוזר – נגד ניצן הורוביץ – אינו נוכח צחי הנגבי – אינו נוכח יועז הנדל – נגד שרן מרים השכל – אינה נוכחת מכלוף מיקי זוהר – אינו נוכח אסף זמיר – אינו נוכח תמר זנדברג – אינה נוכחת ציפי חוטובלי – נגד אימאן ח'טיב יאסין – אינה נוכחת מיקי חיימוביץ' – אינה נוכחת ווליד טאהא – בעד בועז טופורובסקי – אינו נוכח אחמד טיבי – בעד יעקב טסלר – נגד חילי טרופר – אינו נוכח דסטה גדי יברקן – נגד היבה יזבק – אינה נוכחת עומר ינקלביץ' – נגד משה יעלון – אינו נוכח אלי כהן – אינו נוכח יצחק כהן – אינו נוכח מאיר כהן – אינו נוכח מירב כהן – אינה נוכחת מתן כהנא – אינו נוכח ע'דיר כמאל מריח – אינה נוכחת עופר כסיף – בעד אופיר כץ – נגד חיים כץ – אינו נוכח ישראל כץ – אינו נוכח מיקי לוי – נגד אורלי לוי אבקסיס – אינה נוכחת יריב לוין – נגד

מיקי לוי: בעד – – –

קריאה: אתה לא יכול עכשיו.

קריאה: אי-אפשר.

קריאה: אחרי כל הנאומים שלך – – –

יעקב מרגי: לא להפריע בזמן ההצבעות, חברים.

יעקב מרגי: זה נוהג פסול לאחרונה.

יעקב מרגי: חברי הכנסת, לא מפריעים בזמן הצבעות.

ירדנה מלר-הורוביץ: (קוראת בשמות חברי הכנסת) אביגדור ליברמן – אינו נוכח יעקב ליצמן – אינו נוכח יאיר לפיד – אינו נוכח פטין מולא – נגד מרב מיכאלי – אינה נוכחת יוליה מלינובסקי קונין – אינה נוכחת מיכאל מלכיאלי – נגד אורי מקלב – נגד יעקב מרגי – נגד משולם נהרי – נגד אבי ניסנקורן – נגד בנימין נתניהו – אינו נוכח סונדוס סאלח – אינה נוכחת יואב סגלוביץ' – בעד יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח אוסאמה סעדי – בעד גדעון סער – אינו נוכח מנסור עבאס – אינו נוכח איימן עודה – אינו נוכח חוה אתי עטייה – נגד חמד עמאר – אינו נוכח ג'אבר עסאקלה – בעד עודד פורר – אינו נוכח טלי פלוסקוב – נגד אורלי פרומן – אינה נוכחת מאיר פרוש – אינו נוכח עמיר פרץ – אינו נוכח רפי פרץ – אינו נוכח אורית פרקש הכהן – אינה נוכחת אנדרי קוז'ינוב – אינו נוכח אלכס קושניר – אינו נוכח יואב קיש – אינו נוכח שלמה קרעי – נגד מירי מרים רגב – אינה נוכחת עידן רול – אינו נוכח יואל רזבוזוב – אינו נוכח יפעת שאשא ביטון – אינה נוכחת אלון שוסטר – אינו נוכח אנטאנס שחאדה – בעד יובל שטייניץ – נגד קטי קטרין שטרית – אינה נוכחת אלעזר שטרן – אינו נוכח יזהר שי – נגד מיכל שיר סגמן – נגד עפר שלח – בעד איציק שמולי – אינו נוכח רם שפע – אינו נוכח איילת שקד – אינה נוכחת עאידה תומא סלימאן – בעד פנינה תמנו – נגד

יעקב מרגי: לקרוא שוב לחברי כנסת שלא היו.

קריאה: היושב-ראש – – –

יעקב מרגי: תאר לך שיהיה אחד בדרך.

יעקב מרגי: אנחנו לא במצב רגיל, לכן – לקרוא.

ירדנה מלר-הורוביץ: (קוראת בשמות חברי הכנסת) סמי אבו שחאדה – אינו נוכח אלי אבידר – אינו נוכח יולי יואל אדלשטיין – אינו נוכח אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח קארין אלהרר – אינה נוכחת סעיד אלחרומי – אינו נוכח

יעקב מרגי: בהצבעות לא לוקחים סיכון.

יעקב מרגי: חברי הכנסת, גם ככה זה קשה.

יעקב מרגי: נא לשמור על השקט.

ירדנה מלר-הורוביץ: (קוראת בשמות חברי הכנסת) זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח גבי אשכנזי – אינו נוכח יעקב אשר – אינו נוכח מיכאל מרדכי ביטון – אינו נוכח דוד ביטן – אינו נוכח רם בן ברק – אינו נוכח נפתלי בנט – אינו נוכח יואב בן צור – אינו נוכח אורנה ברביבאי – אינה נוכחת קרן ברק – אינה נוכחת יוסף ג'בארין – אינו נוכח יאיר גולן – אינו נוכח מאי גולן – אינה נוכחת איתן גינזבורג – נגד יואב גלנט – אינו נוכח גילה גמליאל – אינה נוכחת בנימין גנץ – אינו נוכח משה גפני – אינו נוכח אבי דיכטר – אינו נוכח אריה מכלוף דרעי – אינו נוכח ניצן הורוביץ – אינו נוכח צחי הנגבי – אינו נוכח שרן מרים השכל – אינה נוכחת מכלוף מיקי זוהר – אינו נוכח אסף זמיר – אינו נוכח תמר זנדברג – אינה נוכחת אימאן ח'טיב יאסין – אינה נוכחת מיקי חיימוביץ' – אינה נוכחת בועז טופורובסקי – אינו נוכח חילי טרופר – אינו נוכח היבה יזבק – אינה נוכחת משה יעלון – אינו נוכח אלי כהן – אינו נוכח יצחק כהן – אינו נוכח מאיר כהן – אינו נוכח מירב כהן – אינה נוכחת מתן כהנא – אינו נוכח ע'דיר כמאל מריח – אינה נוכחת חיים כץ – אינו נוכח ישראל כץ – אינו נוכח אורלי לוי אבקסיס – אינה נוכחת אביגדור ליברמן – אינו נוכח יעקב ליצמן – אינו נוכח יאיר לפיד – אינו נוכח מרב מיכאלי – אינה נוכחת יוליה מלינובסקי קונין – אינה נוכחת בנימין נתניהו – אינו נוכח סונדוס סאלח – אינה נוכחת יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח גדעון סער – אינו נוכח מנסור עבאס – אינו נוכח איימן עודה – אינו נוכח חמד עמאר – אינו נוכח עודד פורר – אינו נוכח אורלי פרומן – אינה נוכחת מאיר פרוש – אינו נוכח עמיר פרץ – אינו נוכח רפי פרץ – אינו נוכח אורית פרקש הכהן – אינה נוכחת אנדרי קוז'ינוב – אינו נוכח אלכס קושניר – אינו נוכח יואב קיש – אינו נוכח מירי מרים רגב – אינה נוכחת עידן רול – אינו נוכח יואל רזבוזוב – אינו נוכח יפעת שאשא ביטון – אינה נוכחת אלון שוסטר – אינו נוכח קטי קטרין שטרית – אינה נוכחת אלעזר שטרן – אינו נוכח איציק שמולי – אינו נוכח רם שפע – אינו נוכח איילת שקד – אינה נוכחת

יעקב מרגי: יש חבר כנסת שלא קראו בשמו?

יעקב מרגי: שקראו ולא הצביע ורוצה להצביע?

יעקב מרגי: משכך, אנחנו נעבור –תגישו לי את התוצאות.

קריאה: – – –

יעקב מרגי: היו דברים מעולם.

יעקב מרגי: אני יכול להעיד שהיו דברים מעולם.

יעקב מרגי: כל הכבוד לך.

יעקב מרגי: רבותיי, תוצאות ההצבעה להסתייגות 4, לסעיף 1: בעד – תשעה חברי כנסת, נגד – 26.

יעקב מרגי: אי לכך, ההסתייגות לא עברה.

יעקב מרגי: אנחנו עוברים להצבעה על לחלופין ה'.

יעקב מרגי: אני חוזר: לחלופין ה' של הסתייגות – – –

קריאות: לא, אין, הצבענו.

יעקב מרגי: לא.

יעקב מרגי: לא, לא, רבותיי.

יעקב מרגי: פרקטיקה – מצביעים על הסעיף, וכשהוא לא עובר אומרים לחלופין, אלא אם כן אתה רוצה להסיר.

אוסאמה סעדי: מסירים.

יעקב מרגי: מסירים, תודה רבה.

יעקב מרגי: אנחנו עוברים עכשיו לצבעה על כל החוק בקריאה שנייה.

יעקב מרגי: חבריי חברי הכנסת, אנחנו עוברים – – –

קריאה: בהרמת יד.

יעקב מרגי: אנחנו עוברים להצבעה על הסתייגויות מסעיף 1 עד סעיף 4, כולל.

אוסאמה סעדי: לא מצביעים על הסתייגויות.

אוסאמה סעדי: הסרנו את כל ההסתייגויות.

קריאה: אין הסתייגויות.

קריאה: זה על החוק.

יעקב מרגי: 1–4, כנוסח הוועדה – אם רק היית ממתין.

אוסאמה סעדי: לא, אבל אמרת על הסתייגויות.

יעקב מרגי: תודה רבה על התיקון.

יעקב מרגי: צודקים.

יעקב מרגי: על סעיפים 1–4, כנוסח הוועדה – על זה אנחנו מצביעים, ואנחנו עוברים להצבעה.

יעקב מרגי: תודה.

קריאה: – – –

יעקב מרגי: אי-אפשר בהרמת יד, שמעתי, אי-אפשר.

יעקב מרגי: במציאות הנוכחית אי-אפשר.

ירדנה מלר-הורוביץ: (קוראת בשמות חברי הכנסת) משה אבוטבול – בעד סמי אבו שחאדה – אינו נוכח אלי אבידר – אינו נוכח יולי יואל אדלשטיין – אינו נוכח אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח קארין אלהרר – אינה נוכחת סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח גבי אשכנזי – אינו נוכח יעקב אשר – אינו נוכח מיכאל מרדכי ביטון – אינו נוכח דוד ביטן – אינו נוכח רם בן ברק – אינו נוכח נפתלי בנט – אינו נוכח יואב בן צור – אינו נוכח אורנה ברביבאי – אינה נוכחת קרן ברק – אינה נוכחת ניר ברקת – בעד יוסף ג'בארין – אינו נוכח יאיר גולן – אינו נוכח מאי גולן – אינה נוכחת איתן גינזבורג – בעד יואב גלנט – אינו נוכח גילה גמליאל – אינה נוכחת בנימין גנץ – אינו נוכח משה גפני – אינו נוכח עוזי דיין – בעד אבי דיכטר – אינו נוכח אריה מכלוף דרעי – אינו נוכח צבי האוזר – בעד ניצן הורוביץ – אינו נוכח צחי הנגבי – אינו נוכח יועז הנדל – בעד שרן מרים השכל – אינה נוכחת מכלוף מיקי זוהר – אינו נוכח אסף זמיר – אינו נוכח תמר זנדברג – אינה נוכחת ציפי חוטובלי – בעד אימאן ח'טיב יאסין – אינה נוכחת מיקי חיימוביץ' – אינה נוכחת ווליד טאהא – נגד בועז טופורובסקי – אינו נוכח אחמד טיבי – נגד יעקב טסלר – בעד חילי טרופר – אינו נוכח דסטה גדי יברקן – בעד היבה יזבק – אינה נוכחת עומר ינקלביץ' – בעד משה יעלון – אינו נוכח אלי כהן – אינו נוכח יצחק כהן – אינו נוכח מאיר כהן – אינו נוכח מירב כהן – אינה נוכחת מתן כהנא – אינו נוכח ע'דיר כמאל מריח – אינה נוכחת עופר כסיף – נגד אופיר כץ – בעד חיים כץ – אינו נוכח ישראל כץ – אינו נוכח מיקי לוי – בעד אורלי לוי אבקסיס – אינה נוכחת יריב לוין – בעד אביגדור ליברמן – אינו נוכח יעקב ליצמן – אינו נוכח יאיר לפיד – אינו נוכח פטין מולא – בעד מרב מיכאלי – אינה נוכחת יוליה מלינובסקי קונין – אינה נוכחת מיכאל מלכיאלי – בעד אורי מקלב – בעד יעקב מרגי – בעד משולם נהרי – בעד אבי ניסנקורן – אינו נוכח בנימין נתניהו – אינו נוכח סונדוס סאלח – אינה נוכחת יואב סגלוביץ' – בעד יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח אוסאמה סעדי – נגד גדעון סער – אינו נוכח מנסור עבאס – אינו נוכח איימן עודה – אינו נוכח חוה אתי עטייה – בעד חמד עמאר – אינו נוכח ג'אבר עסאקלה –

ירדנה מלר-הורוביץ: נגד עודד פורר – אינו נוכח טלי פלוסקוב – בעד אורלי פרומן – אינה נוכחת מאיר פרוש – אינו נוכח עמיר פרץ – אינו נוכח רפי פרץ – אינו נוכח אורית פרקש הכהן – אינה משתתפת בהצבעה אנדרי קוז'ינוב – אינו נוכח אלכס קושניר – אינו נוכח יואב קיש – אינו נוכח שלמה קרעי – בעד מירי מרים רגב – אינה נוכחת עידן רול – אינו נוכח יואל רזבוזוב – אינו נוכח יפעת שאשא ביטון – אינה נוכחת אלון שוסטר – אינו נוכח אנטאנס שחאדה – נגד יובל שטייניץ – בעד קטי קטרין שטרית – אינה נוכחת אלעזר שטרן – אינו נוכח יזהר שי – בעד מיכל שיר סגמן – בעד עפר שלח – בעד איציק שמולי – אינו נוכח רם שפע – אינו נוכח איילת שקד – אינה נוכחת עאידה תומא סלימאן – נגד פנינה תמנו – בעד

יעקב מרגי: יש מי מחברי הכנסת שנמצאים כאן ורוצה להצביע ולא הצביע או לא קראו בשמו?

יעקב מרגי: אין, וגם צלצלנו.

יעקב מרגי: אז אפשר להגיש לי את התוצאות.

יעקב מרגי: תמה ההצבעה.

קריאה: בקריאה שלישית – אפשר לשאול אם יש שינוי מקריאה שנייה.

יעקב מרגי: אל תגזים.

יעקב מרגי: קיצור דרך – – – אפשר גם לשים נייר כימי והכול יהיה בסדר.

יעקב מרגי: העתק-הדבק זה עדיין לא בהצבעות.

קריאה: פשוט בהצבעה עכשיו, כל מי שאותו דבר – שירים יד.

יעקב מרגי: בהצבעות תחמיר.

יעקב מרגי: תוצאות הצבעה לסעיפים 1–4, כנוסח הוועדה: בעד – 27 חברי כנסת, נגד – שבעה.

יעקב מרגי: אי לכך, הצעת החוק, כנוסח הוועדה, עברה בקריאה שנייה.

יעקב מרגי: אנחנו עוברים להצבעה בקריאה שלישית, חברי הכנסת.

יעקב מרגי: אבקש להתחיל בהצבעה.

קריאות: – – –

יעקב מרגי: רחמנות, רחמנות.

יעקב מרגי: אולי מאן דהוא נמנם בחדר ועכשיו ירצה להצביע?

ירדנה מלר-הורוביץ: (קוראת בשמות חברי הכנסת) משה אבוטבול – בעד סמי אבו שחאדה – אינו נוכח אלי אבידר – אינו נוכח יולי יואל אדלשטיין – אינו נוכח אמיר אוחנה – אינו נוכח ינון אזולאי – אינו נוכח ישראל אייכלר – אינו נוכח קארין אלהרר – אינה נוכחת סעיד אלחרומי – אינו נוכח זאב אלקין – אינו נוכח דוד אמסלם – אינו נוכח אופיר אקוניס – אינו נוכח משה ארבל – אינו נוכח גלעד ארדן – אינו נוכח גבי אשכנזי – אינו נוכח יעקב אשר – אינו נוכח מיכאל מרדכי ביטון – אינו נוכח דוד ביטן – אינו נוכח רם בן ברק – אינו נוכח נפתלי בנט – אינו נוכח יואב בן צור – אינו נוכח אורנה ברביבאי – אינה נוכחת קרן ברק – אינה נוכחת ניר ברקת – בעד יוסף ג'בארין – אינו נוכח יאיר גולן – אינו נוכח מאי גולן – אינה נוכחת איתן גינזבורג – בעד יואב גלנט – אינו נוכח גילה גמליאל – אינה נוכחת בנימין גנץ – אינו נוכח משה גפני – אינו נוכח עוזי דיין – בעד אבי דיכטר – אינו נוכח אריה מכלוף דרעי – אינו נוכח צבי האוזר – בעד ניצן הורוביץ – אינו נוכח צחי הנגבי – אינו נוכח יועז הנדל – בעד שרן מרים השכל – אינה נוכחת מכלוף מיקי זוהר – אינו נוכח אסף זמיר – אינו נוכח תמר זנדברג – אינה נוכחת ציפי חוטובלי – בעד אימאן ח'טיב יאסין – אינה נוכחת מיקי חיימוביץ' – אינה נוכחת ווליד טאהא – נגד בועז טופורובסקי – אינו נוכח אחמד טיבי – נגד יעקב טסלר – בעד חילי טרופר – אינו נוכח דסטה גדי יברקן – בעד היבה יזבק – אינה נוכחת עומר ינקלביץ' – בעד משה יעלון – אינו נוכח אלי כהן – אינו נוכח יצחק כהן – אינו נוכח מאיר כהן – אינו נוכח מירב כהן – אינה נוכחת מתן כהנא – אינו נוכח ע'דיר כמאל מריח – אינה נוכחת עופר כסיף – נגד אופיר כץ – בעד חיים כץ – אינו נוכח ישראל כץ – אינו נוכח מיקי לוי – בעד אורלי לוי אבקסיס – אינה נוכחת יריב לוין – בעד אביגדור ליברמן – אינו נוכח יעקב ליצמן – אינו נוכח יאיר לפיד – אינו נוכח פטין מולא – בעד מרב מיכאלי – אינה נוכחת יוליה מלינובסקי קונין – אינה נוכחת מיכאל מלכיאלי – בעד אורי מקלב – בעד יעקב מרגי – בעד משולם נהרי – בעד אבי ניסנקורן – אינו נוכח בנימין נתניהו – אינו נוכח סונדוס סאלח – אינה נוכחת יואב סגלוביץ' – בעד יבגני סובה – אינו נוכח אופיר סופר – אינו נוכח בצלאל סמוטריץ' – אינו נוכח אוסאמה סעדי – נגד גדעון סער – אינו נוכח מנסור עבאס – אינו נוכח איימן עודה – אינו נוכח חוה אתי עטייה – בעד חמד עמאר – אינו נוכח ג'אבר עסאקלה –

ירדנה מלר-הורוביץ: נגד עודד פורר – אינו נוכח טלי פלוסקוב – בעד אורלי פרומן – אינה נוכחת מאיר פרוש – אינו נוכח עמיר פרץ – אינו נוכח רפי פרץ – אינו נוכח אורית פרקש הכהן – אינה נוכחת אנדרי קוז'ינוב – אינו נוכח אלכס קושניר – אינו נוכח יואב קיש – אינו נוכח שלמה קרעי – בעד מירי מרים רגב – בעד עידן רול – אינו נוכח יואל רזבוזוב – אינו נוכח יפעת שאשא ביטון – אינה נוכחת אלון שוסטר – אינו נוכח אנטאנס שחאדה – נגד יובל שטייניץ – בעד קטי קטרין שטרית – אינה נוכחת אלעזר שטרן – אינו נוכח יזהר שי – בעד מיכל שיר סגמן – בעד עפר שלח – בעד איציק שמולי – אינו נוכח רם שפע – אינו נוכח איילת שקד – אינה נוכחת עאידה תומא סלימאן – נגד פנינה תמנו – בעד

יעקב מרגי: יש חברי כנסת שנמצאים או שלא הקריאו בשמם ולא הצביעו?

יעקב מרגי: אין.

יעקב מרגי: תמה ההצבעה.

יעקב מרגי: להגיש לי את התוצאות, בבקשה.

יעקב מרגי: חברי הכנסת, להלן תוצאות ההצבעה על סעיפים 1–4 בקריאה שלישית – כל החוק בקריאה שלישית: 27 חברי כנסת בעד, שבעה נגד.

יעקב מרגי: הצעת החוק אושרה.

יעקב מרגי: תודה לחברי הכנסת.

יעקב מרגי: תם סדר-היום.

יעקב מרגי: הישיבה הבאה תתקיים ביום ראשון, ב' באייר תש"ף, 26 באפריל 2020, בשעה 11:00.

יעקב מרגי: ישיבה זו נעולה.